
Numerele 40 şi 41 din colecţia Clubul temerarilor 


ANUL NOU 1595 


Capitolul 1 


Căpitanul Mârzea tresare din gânduri. Pe șleaul care şerpuie printre 
râpile bălților se arată doi călăreți culcaţi pe oblâncuri. Ajunși în faţa 
căpitanului, îşi strunesc caii. 

— Încotro? îi întreabă Mârzea, privindu-i cercetător. 

— La măria-sa, căpitane. Sunt cetașul Balborea, din oastea popii Stoica 
de la Fărcaşe. Veşti grabnice... 

— De taină? 

— Hm!... Știu şi eu?!... Te văzui la curte... Acu-nţeleg că eşti în slujba 
de strajă... Tătarii trecură Dunărea pe la Vidin. Aduc puzderie de robi. Cum 
intrară în ţară, se puseră pe jaf... Arde Oltenia. Tot malul Dunării e o 
flacără. Scrum şi cenușă sunt satele... Oamenii s-au băjenit la codru. La 
munte... 

— Da” tu cine eşti? 

— Sunt cetaşul Achim din steagul de iscoade. Am prins lângă raia o 
pocitanie de turc, care vorbeşte româneşte mai bine decât mine. Ne suduie 
şi ne ocărăște, lăudându-se că-i în slujba măriei-sale. Că o să ne reteze 
urechile și o să ni le frigă pe jar. Nu știu ce să mă fac cu el. Are o gură rea 
şi-i afurisit ca un diavol. Mă reped în tabără să dau de ştire... 

— Hm... Şi unde-i turcul? 

— Îl aduc oamenii mei cu sania... Cred c-au poposit în Stoieneșşti. 

— Alte veşti? 

— Rău, domnia-ta! Să băjeneşte ţara... Pe urmă, păgânii, în fiecare zi se 
văd pâlcuri, pâlcuri, venind din susul şi din josul Dunării. Se adună la 
cetatea Rusciukului. Vin în sănii. Mai ales ienicerime de cetate. Iscoadele 
noastre din Bulgaria ne-au repezit vorbă că s-a pornit oaste cu tunuri de la 
Adrianopole. 

— Eşti lung la limbă, cetașe... Daţi-i drumul în goana goanelor la 
măria-sa. Vedeţi să nu cădeţi în mâna căpitanului Racea. N-are să vă creadă 
atât de ușor, cum v-am crezut eu. 

— Să trăieşti, domnia-ta! 

Cei doi călăreți își scot cuşmele. I se-nchină. Dau pinteni, pierzându-se 
într-un nor de omăt spulberat. Căpitanul își îndeamnă armăsarul din călcâie. 
Îşi spune că nici sultanul, nici hanul Ghazi Ghirai n-au gânduri proaste... Se 


adeveresc presupunerile măriei-sale. Turcii și tătarii vor să strângă oștirea 
Ţării Românești într-un cleşte de foc. S-o calce-n picioarele cailor încă în 
iarna asta. Să ajungă la Bucureşti şi să facă din ţară un paşalâk, pe care să-l 
mulgă după pofta inimii. 

Se răsuceşte în șa. Face semn de pornire la trap. E un bărbat scund, bine 
legat. Ochi oblici, ca ai tătarilor. Mustaţa subțire, prelinsă pe la colțul 
buzelor. Poartă calpac tătărăsc din blană de pisică sălbatică, şubă de vulpe 
scurtă până la genunchi, cizme din blană de miel cu turetcile înalte până la 
şolduri. Şuba încinsă cu centura lată, de care are agăţată sabia de Damasc cu 
teaca ferecată în argint. Hanger, arc tătărăsc, cucura de săgeți şi arcan. Pe 
umăr, șoimul de vânătoare. Alături, călăreşte slujitorul şi robul lui, Ahmet, 
un tătar crâmlean învins într-o luptă din tinereţe. 

Șeitan, armăsarul de Bugeac cu părul gălbui, vestit în toată oștirea 
pentru învăţătura și deşteptăciunea lui aproape omenească, nechează ușurel 
vestindu-l că au ieşit dintre bălți la drum slobod. 

Este ziua de 31 decembrie 1594 şi căpitanul Mârzea se-ntreabă dacă va 
putea petrece Anul nou cu fraţii săi de arme, căpitanii Gheţea și Racea, așa 
după cum se-nţeleseseră. 


Capitolul 2 


Căpitanul Racea, mai-marele ferentarilor domnești, uriaș cu față smolită, 
barba frumos rotunjită din foarfece şi mustaţa arcuită peste buzele cărnoase, 
îl înjură în gând pe marele vornic Ivan, care-l dăduse să facă poliţia taberei 
în noaptea asta a Anului nou. Îl înjură cu atât mai vârtos cu cât el însuși se 
simte ispitit să dea dracului toate canoanele și să tragă un chef rumeior 
alături de Gheţea şi Mârzea, dacă s-ar putea chiar aici, în Hulubeşti, la 
cvartirul măriei-sale, unde s-au strâns toate frumuseţile satului. 

Îşi potriveşte dolama îmblănită pe umeri. Urmat de patrula de ferentari, 
intră pe poarta cvartirului domnesc. Gărzile domneşti aprind lampioane 
multicolore pe care le agaţă în crengile prunilor din livadă. La un foc 
zdravăn, unde ard butuci de salcâm, se pârpăleşte în frigare o jumătate de 
bou. Alături stă trasă o sanie de la curte, cu un butoi pântecos, străjuită de 
doi oşteni. Pregătirile ademenitoare îi zbârlesc mustăţile. Se îndreaptă 
bodogănind spre uşa casei vegheată de oșteni cu sabia la umăr. 
Comandantul gărzii tocmai împingea binișor afară un călugăraş înfofolit 
într-un cojoc lung de berbec, legat peste mijloc cu curmei. 


— Nu mă-mpinge, diavole! ocărăște călugăraşul. Îți spun, păgânule, că 
vreau să mă-nchin măriei-sale... Să-i dau binecuvântarea. 

— Ei, ei, sfinția ta... Măria-sa a fost binecuvântat de mitropolitul 
însuşi... Mie uită să mi-o dea... Binecuvântă-mă și potoleşte-te, dacă asta 
te arde... 

— Cine eşti şi cum îndrăzneşti să vorbeşti aşa cu o faţă bisericească? 

— Sunt fiul lui Belzebut și nepotul lui Scaraoţchi, râde Racea, 
apucându-l de guler și vârându-și barba în obrazul monahului. Aha... Tot 
călugărul chelar de la Glavacioc, cu săniile de pește?... Nu te mai saturi, 
satano? Ce vrei, drac bărbos, cu măria-sa? De peştele tău îi arde? 

— Vreau să mă plâng, afurisiţilor şi anticrișştilor! Asta vreau... Slugerul 
mi-a poprit săniile. Vrea să vând peştele în pagubă... Asta-i batjocură 
curată, pe sfânta monastire... Și tu, diavole, piei din fața mea, că altfel 
chem asupra ta blestemul lui Arie și al celor trei sute de sfinți părinţi de la 
Nicheea... 

— Trei sute paişpe, necredinciosule! Racea îl saltă de guler, șuierându-i 
la ureche: Porc bărbos, nu vrei să vinzi peştele pentru oştire? Îl duci la Sibii, 
să ai pe ce cumpăra mărgele și barişuri!!! drăguţelor din Glavacioc? Stai tu, 
boaită afurisită, că ţi-ai găsit nănașul... Hei, oșteni! Înșfăcaţi-l pe sfinţia sa 
şi târâţi-mi-l la han. 

Călugărul îşi pierduse graiul în faţa unei atari samavolnicii. Până să se 
dezmeticească, ferentarii îl trec dincolo de foc. Racea râde în barbă... 

lată că Anul nou îi trimite vestitori harnici... 

— Bună inimă ai, oşteanule... 

Din cerdac se arată fața rumenă a unei femei. 

— Haide. Intră să te-ncălzești la vatră. 

Femeia își alintă obrazul în blana caţaveicii. 

„Se pare că sfinţii părinţi din Nicheea au grija robului spășit Racea”, îşi 
spune căpitanul, urmând nevasta dincolo de prispă, spre ușa întredeschisă 
de unde adie miros de claponi fripţi și pită rumenită în cuptor. 


Capitolul 3 


Măria-sa poruncise boierilor să petreacă noaptea de Anul nou în mijlocul 
oștilor. După căpitanii şi hotnogii domneşti repezise olăcaril?|. Aşa se face 
că olăcarul dăduse peste căpitanul Gheţea când cerceta străjile din marginea 
Stoieneştiului, iar peste Mârzea, când își pregătea culcuş în zăpadă, la 


rădăcina unui gorun din marginea șleahuluil?], cam la două leghe de 
Stoieneşti, spre Șerpăteşti, în vreme ce tighecenii patrulau pe drumul 
albăstrui, cufundat în liniştea nopţii de iamă, la capătul căruia, nu prea 
departe, vegheau crâncenii ieniceri ai sultanului, cocoțaţi în foişoarele 
cetății Giurgiu. 

Radu Gheţea, bărbat de 30 de ani, frumos, cu sprâncenele negre 
îmbinate la rădăcina nasului, gene lungi, mătăsoase, plete inelate căzându-i 
pe umerii dolamei, ochi albaştri și barba scurtată mult, se gândeşte acasă. 
Poate n-au s-ajungă până sub munţii Argeșului ceambururile tătarilor, şi 
cine știe?! N-are cine să mâne plugușorul prin troienele Cremenariului. 
Bărbaţii şi feciorii stau aici, îngropaţi în nea, cu ochii holbaţi în noapte, cu 
mâinile îngheţate pe arme... lată Hulubeştii... Liniştea nopţii e spartă de 
niște strigăte şi sudălmi cumplite. 

— Mă nepricopsiţilor... Vai de căpăţânile voastre de lemn pline cu 
putregai! Am degerat, degera-v-ar sângele în vine de prăpădiți... Hei! 
Hotnogul de gardă! La mine, hotnogul de gardă! 

— Taci, jupâne, că-ţi înfig sulițţa-n coaste, se aude un glas mâniat. M-ai 
căpiat... Ho, c-o să vină răspuns îndată. 

— Îndată? Netrebnicule! Mă ţineţi aici de patru ceasuri... O s-o plătiţi 
scump, neghiobilor. 

— Nu ne mai batjocori, că acuși... 

Căpitanii dau pinteni. Din păpurişte răsar ca prin farmec patru vlăjgani. 
Le apucă frâiele, punându-le pistoalele în piept. 

— Care eşti, bă? 

— Slobozenie, dă Gheţea cuvântul de trecere. 

— În veci, răspunde unul din oșteni... Hei! Loc! 

Văzuse surguciurile de căpitani și găitanele cu ciucuri de ibrişin. 

— Cine zbiară? întreabă Gheţea, arătând o sanie din marginea drumului. 

— Eh! Un îndrăcit de păgân. 

— Îndrăcit eşti tu şi neamurile tale... Păgâni sunteţi voi, tapi bărboşi, că 
ţineţi aici... 

— Pe Dumnezeu! Ăsta-i glasul jupânului... 

— Taci... Te-am cunoscut cine eşti, se aude glasul din sanie... Bine că 
te-ai milostivit, cerule! 

Căpitanul Gheţea îl împinge pe Diavol din călcâie. În fundul saniei, sub 
o tohoarcă răpănoasă, priponită zdravăn în frânghii se vede prin întunericul 
luciu al nopţii o pereche de mustăţi ciupelite de molii, îmbârligată și lungă 


de-o palmă domnească, care străjuie un cap cât pumnul, ras ca o palmă. 
Capul e acoperit pe jumătate de un turban căzut pe o sprânceană, ceea ce dă 
arătării un chip cu totul șugubăţ. Ochii însă sticlesc de mânie şi mustăţile 
ciupelite se zbârlesc și fâlfâie ameninţător de câte ori arătarea ţâfneşte pe 
nări. 

— Jupân Răzbici, șopteşte Gheţea, plecându-se peste oblânc, abia 
stăpânindu-și râsul. 

Diavol miroase fânul din sanie. Apucă lacom câteva fire, trăgând o dată 
cu ele şi un sfârc din mustaţa jupânului Răzbici. 

— Ho, boală! răcneşte curteanul, speriind calul. Ei, ce mai aşteptaţi, 
nemermicilor? Dezlegaţi-mă. Domnia-sa, căpitanul Gheţea, mă cunoaște... 
Trap, globani puturoși! 

Larmă. 'Târguieli. Căpitanul Gheţea spune că-l cunoaște şi-l ia asupra 
lui. Oştenii îl dezleagă bodogănind. Jupân Răzbici țâşneşte de sub șubi, cu 
niște şalvari de panură trențăroși, căzuţi în vine, iminei de pâslă și o feregea 
ca vai de ea. Sare pe crupa lui Diavol, agățându-se de umerii căpitanului. 

— La măria-sa. În goana goanelor, îi şopteşte la ureche. 

Se-ntoarce spre străjile rămase cu gura căscată: 

— Închideţi-vă pliscurile... Și rugaţi-vă Domnului să nu-mi aduc aminte 
de voi! 

Dând pinteni, căpitanii se avântă la galop, ascultându-l pe jupân Răzbici 
care se văicăreşte c-a făcut de la Stambul la Giurgiu patru zile, înconjurat de 
păgâni, ca să cadă ca un prost în mâna unor iscoade de ale unui hotnog 
Floareş — arde-l-ar Satana într-o putină cu dohot, de căpăţânos! — şi să zacă 
o zi întreagă legat fedeleş sub tohoarca aia împuţită şi plină de purici, când 
aduce veşti cumplite pentru măria-sa. 

lată că se vede livada în care licăresc lampioanele. Se aude zumzetul 
cobzelor. Se văd muieri în caţaveici de vulpe și de noaten, cu cizmuliţe 
leşești, roşii, foindu-se pe lângă mesele la care ospătează în ger, cu spatele 
la focuri zdupeșe, căpitanii şi oştenii de frunte ai măriei-sale. Jupân Răzbici 
îşi zbârleşte mustăţile. La lumina tare a unui foc se vede că are obrazul 
acoperit de crețuri mici şi dese, colțurile buzelor căzute şi sprâncenele 
arcuite a mirare, ca un om care a pătimit multe în viață şi se miră singur că 
mai face încă umbră pământului. 


Capitolul 4 


Căpitanul Gheţea nu se miră când comandantul gărzii, vătaful Simion, 
primeşte inelul de la jupân Răzbici şi, fără o vorbă, le face semn să-l 
urmeze, și se miră mai puţin când în tinda casei unde îşi are cvartirul măria- 
sa se arată mustăţile şi bărboiul căpitanului Racea. 

— Bun venit, porumbeilor, mormăie uriașul. Să nu-mi ziceţi Racea, dacă 
acest Răzbici ciupelit nu ne strică petrecerea... 

Străjile le fac loc și vătaful Simion îi pofteşte în casă. Mihai se 
pregăteşte să iasă la ospăţul oștenilor săi. E în cămașă. Pe pat sunt rânduite 
coantășul, cuirasa blănită, mantia căptușită cu blăni de jder, gugiumanul şi 
sabia. Jupân Răzbici îngenunche. Căpitanii încremenesc umăr la umăr, 
ținându-și cușmele sub braţul drept şi stânga în garda sabiei. 

— Ei, vitejilor... Pare-se că atunci când mi-e greu vă aflaţi la poruncă. 
Te ascult, Răzbiciule. Ascultaţi și voi. 

Jupân Răzbici vorbește limpede, ca un om stăpân pe sine și învăţat cu 
măria-sa. Căpitanul Gheţea nu-și ia ochii de la Mihai. Îi vede părul sârmos 
de pe pieptul voinic. Îi vede trupul înalt, atletic, mișcându-se neliniștit în 
odaia scundă, prea mică pentru voievodul care acum o lună ridicase steagul 
răscoalei împotriva înaltei Porţi. Îi citeşte durerea în ochii negrii, adânci, 
plini de gânduri nemărturisite. Jupân Răzbici spune că Mihnea Turcitu a 
pierdut favoarea sultanului și că, la stăruinţele lui Ghazi Ghirai, hanul 
tătarilor, sultanul îl trimite pe pretendentul Bogdan. 

— Feciorul lui Iancu Sasu, taie voievodul. 

— Acela, măria-ta. Îl repede cu pașa Hasan Hadâmbul de Aidin, feciorul 
lui Mohamed Socoli, care se va uni cu oștile paşii Mustafa de Meraaș, 
nepotul lui Sinan Paşa, ca să te prindă între ienicerime și Hoardă, să-ţi 
spulbere oastea, iar pe măria-ta să te târască în faţa sultanului. La Moldova 
păgânii vor să-l aducă domn pe Ștefan Surdu. Ostile sunt adunate la 
Rusciuk... 

— Poţi să-mi spui tăria? 

— Până acum 6 000 de ieniceri de cetate, doamne! 

— Ce-nseamnă acest „până acum”, Răzbiciule? 

— Înseamnă că pe toate drumurile Bulgariei mărșşăluiesc spre Rusciuk 
alte oști, măria-ta. 

Mihai îşi pleacă fruntea. 

— Atât? 

— Încă ceva, măria-ta. Pândind într-o noapte la un han de lângă 
Târnovo, am văzut un ofiţer de spahii, cu semnul lui Sinan Pașa la pelerină, 


şopocăindu-se cu un tătar, neguţător după port, oştean după apucături. 

— Şi? 

— Am prins doar trei vorbe. Una din ele era noaptea asta... Alta, numele 
măriei-tale. 

— Ce gândești să-nsemne? 

— O iscoadă, doamne, în tabăra oștirii. Și poate cu gând rău asupra 
vieţii tale, ori cu o uneltire pe lângă dușmanii tăi din ţară. 

— Să trăieşti, Răzbiciule, spune voievodul cu glas blând, Vom veghea... 
Du-te şi te îmbracă cuviincios. Pofteşte apoi la ospăț... Mi-ai adus ştiri 
pline de miez... Căpitanilor! 

— Poruncă! 

Mihai vine în faţa lor. Îi priveşte intens. Scrutător. Stăruitor. 

— Am lipsă de niște viteji care să iasă în calea Hoardei. Ghazi Ghirai 
trecu Oltenia prin foc şi sabie. Vreau să-i cunosc tăria. Să ştiu zi de zi 
drumul și umbletele ceambururilor... Mai ales... 

Se aude focul arzând vesel în vatră. Căpitanului Gheţea i se pare că aude 
rotirea stelelor și curgerea timpului. 

— ... Mai ales am lipsă de nişte viteji care să se strecoare în urdie. Să 
ajungă la robi. Să ajungă până la unul din cei mai de seamă prinși, banul 
Sava al sârbilor, şi să-i dea răvașul ăsta. 

Bate cu palma o scrisoare șnuruită. Face câţiva pași repezi, zuruindu-și 
pintenii. 

— La o nevoie, dacă Ghazi Ghirai îşi schimbă gândul și vrea să pună 
robii la adăpost în vreo cetate de dincolo de Dunăre, să facă în așa fel, încât 
chemând oastea popii Stoica, să lovească Hoarda și să-i sloboadă. Sunt 
acolo câteva mii de sârbi. De rumâni bănăţeni și de olteni. 

— Măria-ta vrea să spună că acolo se află o oaste de câteva mii de săbii, 
spune Mârzea. 

— Asta vreau să spun. 

— Şi că sunt acolo plugarii, oierii, păstorii și pescarii măriei-tale, 
adaugă Gheţea. 

— Da, căpitane. Sunt, şi eu nu pot face un pas. 

— Se cheamă, intervine Racea, că noi vom iscodi drumul Hoardei. Dacă 
vom putea, vom prinde limbă și o vom repezi aici, unde măria-ta veghezi 
asupra Cetăţii de Scaun. Mârzea va ajunge oricum în tabăra hanului, pentru 
că nimeni nu-l crede altceva decât tătar. De aceea se cuvine să-i dai lui 


răvaşul către banul Sava. Mie se cuvine să-mi dai, măria-ta, punga ceea 
pregătită pentru osteneala noastră și pentru drum. 

Mihai râde înveselit. la punga de pe masă, cântărind-o la lumina 
sfeșnicului. I-o aruncă lui Racea care o înșfacă din zbor. 

— Nicăieri niște taleri împărătești nu se află în loc mai bun decât în 
buzunarele mele, măria-ta. 

Voievodul îl ameninţă în glumă. Apoi: 

— Intraţi în gura lupului, vitejilor... Haide. Duceţi-vă între ceilalți 
oșteni. Plecaţi în așa fel, încât nimeni să nu vă adulmece urma. Nu sunteţi 
voi cei care aveţi nevoie de sfaturi. Încălecaţi înainte de ziuă. Vegheaţi la 
viaţa voastră. Hanul trebuie pus sub sabie înainte să ajungă la Giurgiu. Asta- 
i porunca mea domnească. Mâine e zi-ntâi genar. Vă aştept peste douăzeci 
de zile... Drum bun, șoimilor! 

Căpitanii bat din pinteni. Trec pe rând să-i sărute mâna. Voievodul îi ia 
de umeri. Îi strânge în braţe. Îi sărută pe gură. Gheţea își spune că măria-sa, 
fără s-o amintească, şi-a încredinţat într-un fel viaţa lui și a oștirii în mâinile 
lor. 


Capitolul 5 


— Ai un gând, Radule, mârâie Racea, mușcând din pulpa de mistreţ, 
zemoasă. Spune-l. 

— Iscoada, să punem mâna pe ea. 

— E și gândul meu. Tu, Mârzeo? 

— Vom vedea. 

— Vă sculaţi pe rând, după ce plec eu, şopteşte Racea. Vă aştept la 
grajd. Și acum să ne veselim... 

Voievodul, în capul mesei. În stânga şi dreapta, tolăniţi în zăpadă, cu 
ochii pe jumătate închişi, rumegând și scoțând aburi pe nările catifelate, cei 
doi cerbi dăruiţi de cneazul Gheţea, tatăl căpitanului, după răscoala din 13 
brumar. Animale voinice, cu coarnele rămurite, blânde și obișnuite cu viaţa 
de tabără. Mihai le dă din palmă stafide, migdale și bucăţi de pâine înmuiate 
în sare. Căpitanii domnești poartă cizme de blană, cuirase căptuşite cu 
postavuri groase, își ţin săbiile între genunchi și cușmele pe gărzile 
acestora. Feţe bărbătești, multe din ele purtând urme de fier. lată că în 
tăcerea aceea, când voievodul este frământat de gânduri, se ridică hotnogul 
Caloian, cel mai bătrân dintre oștenii domnești. Se-nchină către voievod: 


— Slăvite. Sunt oștean. Știu mânui sabia binișor. Vorbele le mânui rău. 
Asta-i treaba boierilor măriei-tale. 

— Aşa-i! strigă oștenii. 

— În slujbele mele am agonisit câteva răni, sărăcie și, iartă-mă, doamne, 
destulă scârbă pentru ticăloşia unora care, plecându-se Porții, au adus în ţară 
numai batjocură, numai rușine, numai prigoana pământenilor. 

— Bine vorbeşte hotnogul. 

— Mai departe! 

Mihai își lasă capul în piept. 

— Măria-ta, doamne, ai aprins în sufletul nostru văpaia sfântă a 
mândriei ostășești... A dragostei fierbinți pentru pământul blagoslovit în 
care au putrezit moșii noştri. Ne-ai ridicat din ticăloșia în care ne-au lepădat 
alți voievozi și ne-ai zvârlit în luptă să câştigăm slobozenia ţării. Măria-ta, 
pentru asemenea dar, noi nu te putem răsplăti. Suntem săraci. Dar avem o 
inimă. Avem o viaţă. Avem sânge. Şi săbii... Iată... Ți le dăruim... Ia-le, 
măria-ta! 

Hotnogul își îndreaptă spinarea ușor gârbovită. Îşi smulge sabia din 
teacă. Îi întinde tăişul peste masă, spre Mihai. Lama albăstrie fulgeră scurt. 
În aceeaşi clipă, se ridică toţi căpitanii. Săbiile sună, hârşiind tecile. Își 
încrucişează oţelele în faţa voievodului. 

— la-le, măria-ta! 

— Suntem ai măriei tale, în veci. 

Glasurile bărbătești detună sub poala livezii, înscriind cele dintâi rânduri 
din cartea anului 1595. Mihai, cu genele umede, se ridică cu iuţeala care-i 
mlădiază trupul atletic şi, smulgându-și sabia cu cap de grif, o-ncrucişază cu 
săbiile oștenilor săi. 

— Primesc darul pe care mi-l faceţi, ca pe darul cel mai de preţ, detună 
glasul lui puternic şi limpede... Alt dar mai scump n-aş fi putut râvni. Am 
să-ngrijesc să nu-l risipesc. Vieţile voastre alcătuiesc viaţa şi slava mea. lar 
viaţa şi slava mea nu pot sta decât în slujba slobozeniei țării. Pentru asta am 
jurat... Săbiile în teacă, vitejilor, încă o dată, mă închin vouă. 

Voievodul îşi scoate gugiumanul cu surguci prins în pafta de diamante și 
se pleacă adânc în faţa oștenilor săi. 

— Întru mulţi ani să domneşti, măria-ta! strigă căpeteniile, în vreme ce 
străjile deschid porţile, lăsând să intre un plug de lemn, cu trupiţa și 
coarnele împodobite, tras de șase perechi de boi albi, gătiți cu năframe și 


cordeluţe, conduși de călărașşii domneşti. Feciorii rotesc harapnicele pe 
deasupra capetelor. Vătaful întreabă: 

— Primeşti plugușorul, măria-ta? Pluguşorul călărașilor tăi, doamne? 

Voievodul ridică stânga, în semn că-l primeşte. 

Plesnete de harapnic cu pleasna de mătase. Un călăraş voinic, cu pletele 
pe umeri, cu traistă roşie după gât, se apropie de voievod: 


„Aho, aho, copii argaţi, 
Staţi puţin și nu mânaţi 
Lângă boi v-alăturaţi 

Și cuvântul mi-ascultaţi...” 


Harapnicele plesnesc. Buhaiul tras zdravăn buhăie gros. Grâul auriu 
cade sunând vesel pe cuirasele căpitanilor. 

— Haidem, spune Racea. Se ridică, cere vin și cu pocalul plin închină cu 
oştenii, retrăgându-se glumind spre colțul umbrit al mesei. 


„S-a sculat mai an 
Bădiţa Traian...” 


Urarea își urmează cursul cunoscut de atâta amar de ani. Călărașul 
aruncă peste masă boabele de grâu. Le seamănă cu o mișcare largă, plină de 
dăruire și măreție, aşa cum au făcut-o poporenii din veac. Căpitanul Gheţea 
ia un bob de grâu în palmă şi-l priveşte îndelung. Îşi spune că-n bobul de 
grâu stă toată înțelepciunea lumii, își strânge centura şi, ridicându-se, îl 
urmează pe Racea printre călărașii care urează cu glasuri tunătoare, intrând 
în umbra deasă din spatele casei unde-și are cvartirul Mihai Voievodul. 


UNELE ÎNTÂMPLĂRI LA HANUL JUPÂNULUI LEAHU 
ŢIPARU 

Ger. Cer luciu. Omătul scârțâie sub cizme. Căpitanii îl urmează pe 
Racea, călcându-i în urme. După ei, jupân Răzbici, bodogănind. La câţiva 
paşi în urmă, slujitorii, cu caii de frâu. Le-au legat nările, să nu necheze. 
Racea îl călăuzește prin spatele grădinilor, pe sub poala livezilor şi-n umbra 
lizierei de aluni care mărginește satul spre codrul Vlăsiei. Se văd focurile de 
tabără, aruncându-și reflexele pe troiene. Se aud limpede chiuiturile 
oștenilor și fluieratul naiurilor. 

— Aici... şopteşte Racea. 

Într-un bunget înzăpezit, la marginea satului şi a râpelor pline de 
stufăriş, o coşmelie mătăhăloasă. Mârzea imită ţipătul ciuhurezului. 

— Ce năpasta te apucă, domnia-ta? mârâie jupân Răzbici. Abia-mi 
venisem în fire... 

— Taci. 

O umbră se desprinde din spatele căpitanilor şi se prelinge în lungul 
şirului de salcâmi care duce spre han. Jupân Răzbici își trage pistolul de la 
brâu. 

— Potoleşte-te, Răzbiciule, șopteşte Racea. Dac-ai avea ochi de șoim, 
cum te lauzi, ai vedea că-i Ahmet. 

Stau îngenuncheaţi în zăpadă până când umbra tătarului se topeşte în 
umbra unei girezi de fin. 

— Ăsta-i hanul jupânului Leahu Ţiparu şi e bine... 

Un țipăt de buhă. 

— Slobod, spuse Mârzea. 

Ocolesc pe o potecă bătută, ies în drum. Cârstocea dezleagă nările cailor 
și tropotind şi vorbind tare se-nfăţişează la uşa din bârne a hanului. Își 
scutură zăpada în prag. Sala mare e luminată palid de câteva făclii 
fumegoase, înfipte în suporţi de fier, bătuţi în pereţii ciopliți în bârne de 
stejar. 

— Bine ai venit, căpitane Racea, behăie de la o masă, unde cinsteşte cu 
câţiva oameni de toată mâna, oşteni și negustori, un bărbat pirpiriu, cu capul 
lunguieţ și spălăcit, fără sprâncene, genele albe, nasul căzut deasupra 


buzelor, cap purtând cu mirare parcă o pereche de urechi strașnice din care 
ies smocuri de păr. 

— Bine te-am găsit, hangiule. Vezi că mă-ntorc cu prieteni. Slujitorul 
duce caii la grajd. Porunceşte ovăz, fân proaspăt, iar omului de oaste, cele 
de cuviinţă. 

— Cum de nu, vai de capul meu, ce cinste pe casa mea... Poftiti, 
domniile-voastre... Poftiţi... 

Hangiul pirpiriu se tot înclină până la pământ, nu fără să-i cerceteze cu 
atenţie, dă la o parte o pătură de lână, căpitanii trec într-o tindă luminată 
firav de un opaiţ, şi de acolo jupân Leahu 'Țiparu deschise ușa scundă a unei 
odăiţe în vatra căreia joacă vesel un foc din crengi de salcâm. 

— Ce poruncă? se scliviseşte hangiul. 

— Vin roșu fiert cu mirodenii. Cârnaţi pe varză acră... Niscai răcituri de 
porc. 

— Vai de capul meu, căpitane, răciturile... 

— Vorba. Le-am văzut când le-nveleai în ştergare pentru nu știu ce față 
mărită... Adaugă o slănină cu carnea groasă, afumături, și nu te moșmoli 
mult, că-s rupt de foame. Trap. 

După ce iese hangiul, Racea ia opaițul şi-l pune în prichiciul ferestrei 
căptușită cu băşica de bou. Gheţea ştie că face asta să nu li se vadă umbrele, 
dintr-un obicei vechi de oștean hârșit. Căpitanii își scot dolamele. Jupân 
Răzbici se-ntinde pe prici, îşi trosneşte oasele, mormăie ceva despre 
asprimea vieții de oştean şi adoarme într-o clipă. 

— La grajduri îl avem pe Ahmet, spune Mârzea. 

— În han, Cristocea. 

— Ne ospătăm și ne adunăm minţile... 

Racea vorbește tare, îi face semn lui Mârzea, și căpitanul călcând 
neauzit pe talpa moale a cizmelor întredeschide ușa odăii. 

Vede în tindă o butie cu varză murată, chepengul beciului, scara de 
fuştei care duce în pod și cele trei uşi. Una spre sala mare, una spre odăile 
hangiului şi alta, după mirosul iute care vine de acolo, spre grajd. Închide 
ușa, îşi descinge sabia și se tolăneşte lângă jupân Răzbici. Hangiul se- 
ntoarce, urmat de o ţigancă ochioasă, aducând răciturile în blide de pământ 
ars, vinul fumegând în oală și, pe rând, celelalte bunătăţi dorite de Racea. 

— Mai poftesc ceva domniile-voastre? se frânge din șale hangiul. 

— Să ne zici poftă bună, jupâne. 

— Şi la mulţi ani, domnia-ta, întru slava măritului voievod. 


Gheţea ciulește urechea. Glasul hangiului i se pare când tăios, când 
unsuros. Bagă de seamă că omul are un ochi verde, altul albastru. Asta nu-l 
împiedică să se așeze la masă şi să cinstească din plin bucatele casei, spre 
marea plăcere a fratelui său de arme Racea, care-l trezește pe jupân Răzbici 
şi înfulecă vitejeşte, spunându-le cu glas jos: 

— Nu se ştie dacă ajungem să ne ospătăm în lege înainte ca măritul... 

Mârzea îi ia vorba din gură, făcându-i semn spre ușă! 

— Măritul împărat nemţesc... 

Îndrugă o poveste încâlcită. Racea se apropie de ușă. O deschide dintr-o 
smucitură, înșfăcând în aceeași clipă urechea lipită de crăpătura dintre 
blăni. 

— Aha! răcnește Racea. Diavole! Iscoadă blestemată! Vânzătorule... 

Dă greutate fiecărei ocări, îndesând-o cu zdupaci înfipţi în spinarea 
hangiului. 

— Iertare, luminăţia-ta!... lertare!... 'Treceam prin tindă și mi s-a părut 
că mă strigi. 

— Minţi! Am să te ridic în furci, şarpe ce eşti! 

Hangiul arată atât de speriat, urechile i se albesc atât de tare, încât lui 
Radu Gheţea i se face milă. 

— Lasă-l, frate Racea... Hai, omule, du-te... Altă dată nu-ţi mai vâri 
nasul, unde nu-ţi fierbe oala. 

— Mai mult urechile alea clăpăuge, decât nasul, dracul împieliţat... 

— Bogdaproste... Bogdaproste... Mă duc... Mă duc, vai de capul 
meu... 

Gheţea îi deschide uşa. Hangiul iese abia târându-se. Căpitanul bagă de 
seamă că butia de varză a fost mișcată de la locul ei. Cât o palmă 
domnească, poate s-o jure. Închide ușa. 

— Trebuia să-l fi pisat în lege. Taler cu două feţe... 

Înjură cumplit pe toţi hangiii oploşiţi sub soare, care sug vlaga 
drumeţilor. Apoi scoate punga dăruită de voievod şi, spre mirarea jupânului 
Răzbici, o deşertă pe masă. 

— Taleri împărătești! se holbează curteanul. 

— Pentru drum lung, spune Racea şi începe săi numere cu o plăcere 
vădită, care-i luminează obrazul bărbos. 

— Gata cu împărţitul averilor, mârâie Racea, vârându-și punga la brâu. 
E vremea să ne-mpărțim după treburi... Pe jupânul Răzbici îl descântăm pe 
drum... Unde ţi-e calul, jupâne? 

— L-am prăpădit în... 

— Știm unde. Până la cântatul cocoşilor, să-ţi faci rost de-un cal ţapăn. 

— Mă iei repede, căpitane Racea, şi nu sunt dedat. 

— Nu-i nimic. le-nveţi. Gheţea? 

— Am la sanie şase perechi de picioare de mistreţ scobite în lemn. Le 
luăm. Ne trebuie câte două perechi de pistoale... Una la coburi, alta la brâu. 
Săculeţi cu pulbere. Plumbi. Ovăz pentru cai. Şube. Cremene. lască. 

— Arcuri şi câte trei cucure de săgeți. Sâneţele sunt prea grele. Arcul nu 
te dă de gol, spune Mârzea. Frânghioare de mătase. Arcane. O săcure la doi 
oameni. 

— Mie-mi lipsesc patru cearșafuri albe. Doi bostani mari... Ha, ha, 
Răzbiciule, închide-ți clonţul... Câteva lumânări... Un sac de cârnaţi. 
Usturoi. Nişte rachiu. Două șunci zdravene. Boia. Ghimber... Dacă o să 
avem prilejul să ne prăjim tălpile, ştim noi unde, măcar să ne înfățișăm sătui 
Și graşi. 


„Iată un păgân de turc 

El se uită eu mă uit 

Turcul se uită câineşte 

Și știu dracu ce-mi gândește...” 


Cântă Racea. Le face semn să-și ia armele. Căpitanul Gheţea îi șoptește: 

— Iau trei cai pentru povară. Răzbiciul vine cu mine. Las porunci și 
schimbaş. Vă aştept la jumătatea drumului spre Stoineşti, lângă prepeleacul 
de pază, la două ceasuri după miezul nopții. 


„Și ştiu dracu ce-mi gândește 
Să-mi ia banii după peşte...” 


— Mă-ntorc într-un ceas, spune Mârzea. 


„Turcu zice Ahmet, Ahmet, 
Eu îi trag un pumn în piept...” 


Racea deschide ușa. 

— Nu prin han, porumbeilor... Pe aici. Daţi la grajd... Domnul cu voi, 
cinstite feţe. 

Lumina prizărită din tindă nu lasă să se deslușească mișcarea abia 
simțită a chepengului de la beci care se coboară binișor, ca şi când o mână 
grijulie îl sprijină pe dinăuntru. 

— Vezi de butie, îi suflă Gheţea la ureche, înainte de a ieşi. 


„Turcu strigă aman, aman, 
Eu îl trag sub cel tufan...” 


cântă Racea, ascultându-le paşii fărâmând zăpada înghețată. Închide ușa. 
O deschide iarăși. „Pe barba lui Belzebut, își spune, la amiază scârțâia...” 

Uşa se roteşte pe ţâţâni ușor și neauzit. Se cheamă că va trebui să treacă 
fără doar şi poate pe la logofătul Udrişte, de la cancelaria de taină a 
voievodului. Să-şi pună oamenii la pândă jupânul logofăt... Oftează, 
tropăie, îşi ia armele cu destul zgomot, se loveşte ca din întâmplare de butia 
cu varză și, strigându-l pe hangiu, îl ameninţă cu spânzurătoarea dacă-l va 
prinde că-i calcă tălpile în odaia de cvartir, deschide uşa spre grajduri, o 
trânteşte cu nădejde și-n aceeași clipă, din doi paşi, ajunge scara de la pod şi 
se cațără neauzit până-n gura acestuia. Se saltă pe lipitura de lut. Îşi leagă 
sabia de sub brâu, la spate. Se trage în podul care miroase îmbietor a 
afumături şi se-ntinde pe burtă, învelindu-se în dolamă. Se bucură auzind 
tropote pe afară, glasurile oștenilor care chefuiseră în han, strigătele unei 
patrule și răsufletul crivăţului sub acoperișul de şindrilă al hanului. 

În pod, frig uscat, care-i pătrunde prin dolamă. Căpitanul Racea are prea 
multe semne care-l fac să asculte zgomotele hanului cu răbdare. Îl vede pe 
hangiu trecând la culcare, urmat de roaba ţigancă, fără să se uite măcar la 
ușa odăii, şi abia-și stăpânește râsul. I-a intrat spaima-n oase ticălosului. Se 
gândeşte la toți dușmanii de moarte pe care-i are voievodul în partida 
boierilor munteni, aceia care nu l-au vrut domn, care uneltesc să-i ia capul, 
şi-şi spune că răbdarea lui şi noaptea plină de făgăduieli de care se leapădă, 
precum sfinţii părinţi de ispitele trupului... 

Un scârțâit. Poate vântul. Poate... Îşi încordează privirea. Dedesubt, 
întuneric negru. Gros. Alt scârțâit. Mai prelung. 


— Pe barba lui Belzebut, puişorule... 

Se adună ghem în gura podului. Liniște. Parcă respiraţia uşoară a unui 
om. Şi miros plăcut de blănuri bine argăsite, și iute, de fum. Adulmecă... 
Acolo jos, în întunericul tindei, pândește cineva. Paşi. Aproape neauziţi... 
Îşi ţine respiraţia. Se pleacă mult peste gaura podului. Ușa... Se deschide 
lin. ÎL izbeşte în obraz mirosul cald al odăii. O rază slabă de lumină. Vede o 
umbră scundă, poalele unui caftan, şi-şi petrece picioarele pe gura podului, 
pipăind cu vârful cizmelor scara de fuștei. 

Necunoscutul din odaie are un felinar orb și cercetează îndemânatic 
coburiil“] căpitanului. Mormăie nemulțumit. Calcă neauzit pe tălpile de 
blană, până la cuptor. Se pleacă peste el. Desprinde cu ușurință o cărămidă 
care astupă o firidă. O luminează cu raza gălbuie a felinarului. Pipăie 
marginea de pergament a unei scrisori. O vâră într-o pungă ţinută la piept, 
sub caftan. Stinge brusc felinarul. Ciuleşte urechea. Dintr-un salt se 
tupilează în pragul ușii. Din pod se aude o înjurătură cumplită și un trup 
uriaş se prăbușește în tindă, bufnind înfundat. Necunoscutul se destinde, 
sare pe scara de fuștei și urcă în pod cu mișcări agile, de sălbăticiune. 

Racea își făgăduieşte să-și radă barba, dacă nu pune mâna pe iscoadă, 
chiar dac-ar fi să se lase înjunghiat, pentru că nimic nu poate fi mai de 
scârbă decât uneltirea împotriva oștirii și a voievodului ei, într-o cumpănă 
grea ca aceasta de acum. Mai mult simte, după cum se vântură aerul stătut 
al tinzii, încotro a luat-o necunoscutul, își scoate pistolul. Urcă scara, făcând 
larmă cât zece: 

— Stai, iscoadă blestemată! Am să-ţi înşir maţele pe garduri! 

Îl tratează pe necunoscut cu complimente din ce în ce mai usturoiate. 
Ajuns în gura podului, îşi pune căciula pe garda sabiei, ridicând-o brusc. Un 
şuierat veninos. O lovitură înfundată. Scoate un răcnet sălbatic, zgâlțâie 
scara şi-n aceeași clipă sare în pod, descărcându-și pistolul în umbra abia 
ghicită din dreptul balconului. Zgomot de șindrilă ruptă. Paşi prelinși pe 
acoperiș. Izbitură bufnită în zăpadă. Căpitanul își face vânt pe deschizătura 
îngustă a balconului, nu înainte de a smulge hangerul înfipt în cușmă. Rupe 
rama de lemn, smulge șindrila cu umerii, lovitura este atât de puternică, 
încât tâşneşte prin acoperiş învăluit în scrâşnetele șiței sfărâmate, se 
rostogoleşte fără să se poată agăța de nimic şi cade în patru labe la 


picioarele unui călăreț. În aceeaşi clipă se simte apucat de ceafă şi cu vârful 
unui jungher în beregată. 

— Pe măruntaiele lui Belzebut... 

— Lasă-l, Ahmet... Dacă nu mă-nşel, e chiar domnia-sa Racea. 

— Vorba! La cai, diavolilor... Niciun glas... 

Ascultă toţi trei. În bălțile îngheţate ale Câlniştei se aude limpede 
galopul unui cal. 

— la armăsarul meu! îi zvârle Racea robului Ahmet. 

Încalecă pe calul acestuia dintr-un salt. Goneşte în spatele hanului, 
culcat pe oblânc, încercând să găsească întipărite în zăpada albăstruie 
urmele celui fugărit. 

Un ceas după miezul nopţii. Cortul marelui logofăt Chisar așezat pe 
izlazul dinspre Strâmba de Sus, între colibele de stuf, corturile și săniile 
călărașşilor domnești. Câteva lumânări pâlpâie sfârșit, aruncându-și lumina 
palidă pe obrazul şi mai palid al marelui boier. Înalt, bine legat, frunte largă, 
nas vulturesc, mustăţi sure și bărbuţă plină de fire argintii, înfofolit într-un 
caftan scump, de mătase venețiană căptușit cu blăni de vidră, marele logofăt 
îşi înhaţă omul de oaste şi-l pisează cu topuzul în timp ce fie-su, Alexandru 
Chisar, semănându-i leit la chip, dar în toată strălucirea tinereţii, ciugulește 
stafide dintr-un talger de aur. 

— Ticălosule... Ţi-am poruncit să apuci odaia cu pricina. Lepădătură! 

— N-am putut, boierule, vai de capul meu. Unde pune piciorul căpitanul 
Racea, păs să mai faci ceva. Nici cu şfănţuiala, nici cu ameninţarea, nici cu 
rugămintea. Hangiul se teme de el, ca de Satana... Totuși... 

— Totuşi, blestemate, ciuleşte urechea marele logofăt, făcându-i semn să 
se ridice. 

— Totuşi a putut să-mi dea de veste că trei căpitani, însoțiți de un 
curtean prizărit — omul oftează ușurat — au ţinut sfat, împărțindu-și o 
grămadă de taleri de aur. Vorbeau de luminatul împărat nemțesc... Am 
iscodit nişte vânători domnești care băuseră la han... Am aflat că acel 
curtean nu-i altul decât Răzbici... Cercetând mai departe, am aflat că acest 
Răzbici s-a arătat la cvartirul domnesc nu se știe de unde. 

— De când lipseşte din tabără? 

— De la cea dintâi izbire a Giurgiului, la jumătatea lui Brumar. 

— Aha... Altceva? 


— Cei trei căpitani nu sunt alţii decât Racea și soții săi, Gheţea al roșilor 
şi Mârzea al tighecenilor. 

— Cu crăcănatul ăla am o socoteală mai veche, spune Alexandru Chisar, 
albind. 

Acum un an, la jocurile ostășeşti de Bobotează, Mârzea îl doborâse în 
zăpadă, luptând amândoi pentru năframa unei jupâniţe pe care o iubeau. 

— Treci la sanie, pregăteşte zece oameni şi aşteaptă porunci, îi 
poruncește marele logofăt omului de oaste. 

Rămași singuri, tatăl și fiul se privesc în ochi. 

— Gândesc, spune tatăl după o clipă de tăcere, că a venit ceasul nostru. 
Veștile aduse de tine de la pan Zamoyschy sunt bune. Bine este că punem 
temei lucrării noastre numai noi. Am plătit prea scump cârdăşia cu alți 
boieri. 

Marele logofăt retrăieşte înfiorat ceasul când a vrut să-l izbească pe 
Mihai cu oastea lui şi a marelui vistiernic Dan de Drăgoiești, când Mihai 
aflând l-a înconjurat cu oștile Buzeştilor şi când, înfrânt, în loc să fie 
descăpățânat de călău, Mihai i-a dat în seamă una din cele mai de încredere 
boierii, logofeţia "Ţării Româneşti. Poate tocmai această mărinimie 
cavalerească a voievodului îl umileşte mai mult și-i aţâță dorul de 
răzbunare. 

Vorbeşte răspicat. Ostăşeşte. Cu dușmănie cumplită: 

— lată ce este de făcut, Alexandre. Dacă răvașul meu ajunge la Ghazi 
Ghirai, atunci va trebui să aștepți Hoarda la locul ştiut... Nu se poate să nu 
ajungă... Nu se poate... Îl călăuzeşti pe Ghirai în spatele taberei. De acolo- 
ncolo, grija mea. 

Scoate din sân o hartă făcută sul. Se lasă pe blana de cerb care acoperă 
salteaua de puf. Desfăşoară harta. Își înfige în semnul care indică Hulubești 
arătătorul pe care luceşte inelul de aur cu pecetea Chisarilor. 

— Aici are să se scrie sfârşitul câinelui de voievod, spune printre dinţi şi 
tresare, pentru că în tabără se aude ropotul înnebunit al unor cai. 

— Ai făcut rău, frate Racea! Pripeala nu-i sfetnic bun. 
— Îl prind, de-ar fi să-mi dau sufletul. 

— Să-l aşteptăm pe Ahmet cu Gheţea şi Răzbici. 

— Vrei să zici că mutălăul tău îi aduce aici? 

— Cum te văd şi mă vezi. 


— Haidem mai departe. 

— Pierdem urmele. 

— Ba. 

— Ne minte ceața... 

Racea suduie amarnic ceața groasă, de iarnă geroasă, care se târăște 
acum, în zori, valuri, valuri din valea Câlniştei, prelingându-se peste 
troiene. Descălecă dintr-un salt. Pipăie urmele rotunde, săpate adânc în 
zăpada îngheţată. 

— Sunt proaspete, Mârzeo. Uite ici. Nici n-au îngheţat marginile. Nici 
pulberea asta zvârlită de sub copită n-a îngheţat. 

— Cum e potcovit calul? 

— Numai la picioarele dinainte. 

— Aha! 

— Dacă Ahmet ne-a luat urmele, zic să nu mai pregetăm. Trebuie să 
vedem ce duce iscoada asupra ei. Poate să fie o ştire de viață, ori de moarte. 

Mârzea descălecă. Îngenunche lângă Racea. Şeitan nechează uşurel. 
Mârzea ciuleşte urechea. De jur împrejur, ceață groasă, lăptoasă, prelinsă 
printre trunchiurile uriașe ale arborilor din codrul Vlăsiei, ceaţă în care 
zgomotele se cufundă și pier înăbușite, singurul semn de orientare 
rămânând urma călăreţului necunoscut, urmă de cal lăsat la trap domol, 
lucru care-l neliniştește îndeosebi pe Mârzea. 

— Şeitan, șopteşte căpitanul. 

— A simţit vreo sălbăticiune. 

— Poate. Să căscăm ochii. 

— Dacă avem unde, mârâie Racea... La drum. 

Porneşte cu calul de frâu, călcând alături de dâra aceea vânătă în zăpada 
scârţâitoare. 

— Nu-mi place iarna, nici de frică, spune Mârzea, scoțându-și arcul și 
înstrunindu-l. 

Căpitanului Mârzea, fecior de hotnog moldovean din Ţara de Jos, luat c- 
o fiică de mârzac din Bugeac, i se pare că tot codrul îl înconjoară dușmănos 
de dincolo de ceața asta afurisită şi troianul care le trădează umbletele. 

Îi plac lărgimile câmpiilor acoperite de colilie şi ovăscior, vara, când 
războinicul are unde-şi repezi fugarul, pierde urma, sau iscodi vrăşmașul, 
fără să-și scrie gândurile cum o fac ei doi acum, fără prea multă credinţă în 
izbândă. Racea are dreptate. Iscoada poate să ducă un răvaș care să 
lămurească cine ştie ce trădare din tabăra voievodului, și ei nu pot rămâne 


legaţi numai de porunca măriei-sale, mai ales că, se pare, urmele, după ce- 
au ţinut-o spre miazănoapte, iată că o iau drept spre răsărit, şi dinspre răsărit 
vine de data asta urgia Hoardei. Din ceață răsare trunchiul gros al unui 
stejar bătrân. Aici urmele iscoadei se-ntâlnesc cu altele, se amestecă între 
ele, zăpada e răscolită, bătucită, apoi urmele se rup pe trei direcţii deosebite: 
unele spre apus, altele spre miazănoapte, altele între cele de apus și 
miazănoapte, ţinând-o spre drumul mare al Călugărenilor și Cetăţii de 
Scaun. 

— O mie de bărbi arhiereşti. Îmi vine să urlu, frate Mârzeo. 

— Las” c-ai să urli mai târziu, mormăie Mârzea, gata să încalece. 

— Ba chiar acum, câinilor, cârâie un glas din văzduh şi, înainte ca 
oștenii să poată face o mișcare, din ceaţă cad asupra lor şase matahale 
înarmate cu buzdugane de luptă, cu mânerele scurte. Izbiţi la mir, cei doi 
căpitani se prăbușesc în zăpadă, fără un scâncet. 

— Ai făcut ochi, diavole, cârâie glasul ieșit de sub gluga de pănură. 

— Am făcut, vedea-te-aș în furci... Bă, măscăricilor, ce inimă aveţi, bă, 
să năvăliți pe nişte oșteni domnești, acu” în crugul războiului, arde-v-ar 
focul gheenei și prăji-v-ar Belzebut maţele cel pestrițe?! strigă Racea. 

— Las” numa, las” că-ţi pregătesc eu foc potrivit... Stai numa” stai, că 
vine el diavolul la tine, calic prăpădit... 

— Dacă l-aţi omorât pe soţul meu, vă belesc, tâlhari de drumul mare. 

— Cam slab, zău slab, slab sărăcuţul! chicoteşte cârâit omul dat cu 
funingine pe obraz, pe care Mârzea, cu capul căzut în piept, cu trupul lăsat 
moale în legăturile care-l lipesc de trunchiul unui fag, îl supraveghează 
printre gene. 

Ceaţa s-a ridicat. Soarele la prânzişor. Codru de jur împrejur. O poiană 
troienită de crivăţ. În mijloc, foc ostășesc, fără fum, făcut cu crengi uscate, 
scuturate bine de zăpadă. Căpitanul Mârzea cercetează locul cu atenţie. Îl 
vede pe Şeitan legat lângă calul lui Ahmet, mușcând de umăr omul în 
dolamă de pănură neagră, care se apropie cu o traistă de ovăz. Omul înjură 
şi vrea să-l lovească. Șeitan se repede la el, cu dinţii rânjiți. Ceilalţi bărbaţi, 
ciuciți pe vine lângă foc, râd. 

— Lasă-l, bă, că nu te suferă. 

Racea râde gros. 

— Nici caii de oaste nu vă suferă, nepricopsiţilor. 


— Vorba, dulăule... 

Oamenii de lângă foc sar în picioare. Sunt daţi cu funingine şi-și ţin 
glugile pe frunte. Din codru se arată un bărbat înalt, purtând mască neagră, 
dolamă de şiac şvăbesc, negru, şi cizme din blană, cu pinten. Vine lângă 
Mârzea. Îi înfige mâna în plete, smucindu-i capul. 

— Ticălosule, scrâșnește şi-l scuipă între ochi. 

Căpitanul îşi lasă capul să atârne. Simte cucuiul care-i crește în moalele 
capului, acolo unde l-a atins ghioaga care l-a doborât. Mascatul se apropie 
de Racea. 

— Scârnăvie deșălată, spumegă căpitanul. Scuipi un om fără apărare? 
Viteazule... 

— Am să-ţi smulg limba, şarpe ce eşti... Să-mi spui unde călătoreşti 
domnia-ta Racea, căpitan de ferentari domnești... Haide. Ştiu totul din fir- 
în-păr... După cum ştiu și ce porţi sub coantăș, în săculeţul acela de mătase 
vişinie. 

— Vezi să nu crapi de atâta știință, corb nemernic! Bă, nu-ţi îngheață 
limba-n gură când vorbeşti în graiul oștilor de pământ? Nu ţi-e frică să nu 
cadă cerul pe tine? Pentru câţi arginţi ţi-ai vândut sufletul, spurcăciune? 

Mascatul își trage jungherul. Se apropie de Racea, legat lângă un fag 
tânăr, fratele celui crescut din tulpina fagului de care e legat Mârzea. 

— Arginţii ăia îi capăt abia după ce-ţi lepezi tu veninul, neam de câine, 
spune mascatul. Să nu mişti, că te străpung. Întinde mâna spre pieptul 
căpitanului. În clipa aceea, Racea își strânge genunchii în burtă, apoi își 
repede tălpile în pântecul necunoscutului. Omul zboară până în preajma 
focului. Se rostogolește de câteva ori, împrăştiind vreascurile într-o jerbă de 
scântei. Poala dolamei îi ia foc. Haidamacii sar să i-o stingă. I-o smulg de 
pe umeri. Atunci Mârzea bagă de seamă că mascatul poartă coantăș roșu de 
catifea de Veneţia, cu găitane de argint şi centură lată, din piele galbenă, cu 
trei rânduri de paftale. Bărbatul își tăvăleşte dolama prin zăpadă şi se- 
nveleşte în ea, aşa fumegândă încă. 

— Carevasăzică aşa, căpitane Racea, spune el blând, scuturându-se de 
zăpadă. Apoi, răcnind cu glas mare: Pe el, netrebnicilor! Legaţi-mi-l 
fedeleş! Şi puneţi ţepuşa pe jărăgai... Trap! Tu, ăsta bondocu”, păs și adu 
trei burdufe cu apă... Sparge gheaţa ori vezi undeva, la vrun cot, unde-i apa 
slobodă... În fuga marş! Până atunci să ne omenim cum se cuvine pentru 
treaba asta bună pe care am făcut-o. 


Codrul se cutremură de ocările căpitanului Racea, care, cu toate că 
zvârle din picioare cu înverșunare, scuturând fagul de zăpadă, este lesne 
biruit de cei șase haidamaci conduși de cel cu glas cârâitor. Mârzea nu face 
o mişcare, gândind că, preocupaţi de fratele său de arme, haidamacii au să-l 
lase slobode picioarele și mai ales căptuşeala cizmei, unde a ascuns răvaşul 
voievodului către banul Sava al sârbilor, târât în robie de Hoarda hanului 
Ghazi Ghirai de la Bachcisarai. 

Mascatul se ospătează din pastrama trecută prin flăcări și frecată cu 
usturoi. Gealaţii îmbucă pe lângă foc, fără să-și slăbească prizonierii din 
ochi. Soarele, de gheață, se rostogoleşte agonic peste creştetul omătuit al 
codrului. Undeva, stins, se aude glasul unei trâmbiţe ostășești, Mârzea 
tresare. 

— Aha, se bucură mascatul. Auziși trâmbiţa și te trezişi, tătar spurcat. 
Ce ai să te trezești tu acuşica... 

În codru, nechezatul unui cal. 

— La arme! strigă mascatul. Voi doi staţi cu săgețile pregătite... Dacă e 
ceva, la beregată. 

Tropot greu. În poiană intră, învăluit într-un nor de zăpadă, un călăreț cu 
gluga ridicată. Îi şopteşte ceva mascatului care rânjeşte cu toată gura. 

— Să trăieşti! Veşti bune! Veşti strașnice. 

— Nu scapă un nume, şopteşte Racea. 

— Cum stai în legături? 

— Nicio mișcare, frate Mârzea. 

— Cine să fie? 

— Poate oamenii Danului. 

— Aţi prins glas. Porumbeilor?!... Aflaţi, godăceilor, că v-a rămas să vă 
cântaţi prohodul singuri... Haide, căpitane Racea. Începi tu, că-i zici gros şi 
cu ieghemonicon ţârcovnicesc... lubiţilor ai mei: iată că veţi trece voi prin 
încercarea apei şi a focului, după care, dacă n-o să ciripiţi toate câte s-au 
fost de la facerea lumii, să nu-mi ziceţi mie pe nume... 

Vine în faţa celor doi prizonieri. Îşi înfige mâinile în şolduri: 

— Vorbiţi? 

— Vorbiţi, ca să vă cruţ durerile... 


— lată că am suflet şi răbdare cu carul... Spuneţi ce porunci de taină 
îndepliniți. Unde și de ce umblaţi în numele câinelui de Mihai. 

— Nu huli, mârșave, spuse Racea. A ridicat ţara din țărnă, și asta nu-i 
place slugoiului de stăpân care te plătește. 

— Amin, răspunde mascatul. Facă-se voia ta. Să-ţi cercetăm vitejia, 
bărbosule. 

Face un semn. Doi haidamaci se aproprie de Racea. Îi deschid coantășul 
la gât. Al treilea aduce un burduf de capră plin cu apă. Potriveşte gâtul 
burdufului pe gâtul căpitanului. Picură apa cu grijă, în aşa fel încât să intre 
pe spate, între piele și cămașă, pe mâneci între legături, pe piept și pântec. 
Alţi trei haidamaci îndeplinesc aceeași slujbă pe lângă căpitanul Mârzea. 
Cei doi oşteni intuiesc intenția mascatului. Apa rece care-i cutremură, 
prelingându-se de gheaţă pe șira spinării şi în nădragi, are să le fure toată 
căldura trupului, apoi are să-nghețe, şi ei se vor face sloi, încetul cu încetul, 
în chinuri groaznice. 

— Ah, ce bine-mi este, se bucură Racea, pufnind pe nări, ca la scaldă... 
Ce zici, frate Mârzea? 

— Şi-aşa mi-era prea cald, frate Raceo! 

— Ce cald are să vă fie vouă peste un ceas, mistreţilor... Voi, ăia, treceţi 
la pastramă... Scoateţi tigva aia cu rachiu... Ascultaşi și văzuși, îi spune 
olăcarului care asistase nemișcat la toată operaţia. Goana, goanelor, și... 

Se apropie de olăcar. Îi şopteşte ceva... 

— Și spune-i câinelui care te-a trimis aici, strigă Racea, că din gura 
căpitanilor măriei-sale Mihai Voievod n-are să audă nimic, chiar dacă ne-ar 
munci cu fierul roşu, ticăloșilor. 

Gerul de ianuarie lucrează cu atâta repeziciune, încât Racea sfârşeşte 
vorbele cu un clănțănit pe care nu și-l poate stăpâni. Haidamacii și mascatul 
îi răspund cu un hohot de râs. 

— Tot cald ţi-e, frățioare?! 

Mascatul se bate cu palmele peste șolduri. 

— Te-ai cam învineţit, limbutule... Ți s-au făcut ţurţuri în bărboi. Și pe 
coantăș. Ei, căpitane Mârzo? Cum te simţi, domnia-ta?! Poate să fii mai 
înţelegător decât... 

Mârzea îl scuipă în obraz. Mascatul înlemneşte. 

— Stai tu, fecior de iapă: scrâşneșşte, se repede la foc, smulge o creangă 
arzândă şi se-ntoarce cu ea la Mârzea. 

— La piept gheaţă, la frunte foc, cine-mi dă în ghioc?... 


Râde. Face un pas. Încă unul. Îi plimbă creanga arzând prin dreptul 
obrazului. Mârzea ştie că e pierdut. Poate să-i ia lumina ochilor. Carapacea 
de gheaţă îi taie răsufletul. Nu-şi mai simte mâinile. Nici picioarele. Simte 
în schimb cum îi îngheaţă încet sângele din vine, cum răsufletul, pripit și 
dureros, i se transformă în ace de gheaţă. 

— Închide ochii! strigă Racea. 

În clipa când mascatul întinde creanga spre gâtul căpitanului, din codru 
se aude chițăitul speriat al unei veverite. Mascatul întoarce capul spre 
stejarul de unde venise zgomotul. Un șuier care despică tăcerea. O săgeată 
care se-nfige până la pene în gâtul mascatului. Omul scapă creanga. Bate 
aerul cu mâinile. Sângele îi ţâşneşte de sub glugă. Înainte de a se prăbuşi, 
răsună focuri de pistol. Alte săgeți se-nfig în mâinile ori în pulpele 
haidamacilor, doborându-i. 

— Slavă ţie, tartore! strigă Racea. Prinde-ţi-i vii! Şi în numele celor trei 
sute de sfinți părinți... 

— Trei sute paisprezece, diavole, spune clănțănind Mârzea. 

— ... De la Nicheea. Dă-ne dramul, frate Gheţea, că altfel o să ne spargi 
cu săcurea, ca să ajungi la ceea ce eram odinioară noi înșine. 

Trei ceasuri după-amiază. Codrul se cufundă în pâclele subțiri, străvezii 
ale înserării. Printre gorunii cât bisericile cad trâmbe piezișe de raze 
sângerii. Umbrele călăreţilor se lungesc nefiresc. Căpitanii călăresc în şir 
câte unul, la trap spornic. Îi urmează caii pe care sunt legate hoiturile 
mascatului și ale celor doi gealați uciși în luptă. Vin gelaţii răniţi, legaţi de 
propriii lor cai, şi aceștia unul de coada celuilalt, și toți de calul jupânului 
Răzbici, care călăreşte falnic, trăgându-se la răstimpuri dese de mustăţile 
ciupelite. Convoiul este închis de robul Ahmet şi omul de oaste al 
căpitanului Gheţea, Cârstocea. Când s-au dezgheţat la focul aţâţat de înşiși 
prigonitorii lor, Mârzea și Racea au aflat că-și datorează viaţa lui Ahmet. 
Radu Gheţea le-a povestit cum Ahmet a venit în goana-goanelor la locul de 
întâlnire, cum i-a spus toată tărășenia de la hanul jupânului Leahu 'Țiparu și 
cum el a avut vreme, nu numai să repeadă un cetaş drept la măria-sa; dar a 
putut strânge și tot tărhatul lui Racea, ținându-se după urmele lor până când 
a căzut ceața. Atunci s-au tras sub un mal râpos al Câlniştei. Au auzit 
umbletele unor călăreți. Ahmet i-a urmărit. A ajuns până sub stejarul sub 
care au căzut în cursa mascatului. Folosindu-se de ceaţă, s-a întors la 
ascunzătoarea în care şi-au lăsat caii, apoi cu toţii s-au târât prin troian, la 
adăpostul negurii, până au ieşit din albia râului. Atunci s-a ridicat soarele şi 
le-a îngreunat apropierea, aşa că, gândindu-se la vieţile lor și la nevoia de a- 
i prinde pe asupritori, n-au dat năvală atunci când mascatul i-a supus la 
chinul apei. Erau departe şi ar fi putut da greş. Până când au înconjurat 
poiana, au avut de furcă. 

Sfatul lui Gheţea a fost să nu se-ntoarcă în tabără. S-ar fi pierdut vreme. 
Ar fi putut cădea în mâinile celui ce-i urmărește, care desigur ţine sub ochi 
drumurile de intrare... Așa că, după ce și-au uscat veșmintele la foc, Racea 
frecându-se pe trupul vânjos cu zăpadă și apoi cu pătura de la şa, de i se 
roşise pielea, după ce au băut rachiul răposaţilor, încălzindu-se și pe 
dinăuntru, au purces la drum, avându-l călăuză pe Gheţea. 

Ahmet i-a mărturisit lui Mârzea că iscoada nu poate fi decât baatur Sarîh 
— viteazul Sarîh — mingan-u-noion — mai-mare peste o mie, cu ailul!?! în 
stepele Volgii inferioare, care ştie toate limbile vorbite în jurul Mării Negre 
şi pe care măritul han îl foloseşte ca iscoadă atunci când el însuși iese din 


Bachcisarai, la război. Numai baatur Sarîh poate să arunce hangerul noaptea 
şi mai ales numai el are săpat pe lama de oţel, ca și pe vârful săgeţilor, acest 
şarpe de stepă. Mai mult, baatur Sarîh călăreşte iarna numai cai albi, iar 
vara numai cai negri. Or, în spatele hanului, unde a fost legat la gardul de 
nuiele calul iscoadei, el a găsit acest smoc de păr alb, acolo unde calul şi-a 
frecat grumazul de gard. 

Faţă de toate aceste întâmplări, căpitanii au hotărât să taie calea iscoadei 
înainte de a întâlni Hoarda, scăpând de povara cadavrelor și a prinșilor la 
Drăgănești, unde stăpâneşte domnia-sa hotnogul Ion Enăchescu. 

Căpitanul Gheţea face semn de oprire. 

— Să ne tragem sufletele, spune. Popas. 

Locul ales, o rariște peste care zace în curmeziş un gorun smuls din 
rădăcini. Oștenii agaţă traistele de ovăz de capul cailor. 

— Voi, frumoșilor, spune Racea, răbdaţi, cum am răbdat şi noi la vreme 
potrivită. Suna-va ceasul când veţi fi spălați de funingine și vă veţi arăta 
cinstitele obraze oștirii pe care aţi viclenit-o. Amin zic vouă. 

Gealaţii, cu rănile oblojite, tac. Poate ştiu că nu mai au nicio scăpare, ori 
poate sunt încă încrezători în steaua stăpânului lor, despre care căpitanii nu 
s-au obosit încă să-i întrebe. 

— Du-i în marginea poienii, îi poruncește Mârzea lui Ahmet... 

Cu glas jos, îi spuse câteva vorbe în tătară. 

Omul de oaste Cârstocea retează câteva crengi uscate. Aţâţă focul între 
rădăcinile gorunului. 


Capitolul 2 


Hotnogul Ion Enăchescu a cercetat obrazul morţilor la lumina faclei. Nu 
i-a cunoscut. Nu i-au cunoscut nici căpitanii. „Mascatul” fusese bărbat 
chipeș, cu nas vulturesc, trăsături asprite şi semn de fier în sprânceana 
dreaptă. Racea a spus că neapărat omul trebuie recunoscut la cancelaria de 
taină a voievodului, de el legându-se uneltiri împotriva măriei-sale, a 
slobozeniei ţării și a vieţii tuturor poporenilor. Aşa că hotnogul a poruncit ca 
hoiturile să fie lăsate în ger. Să se pregătească două sănii. Roşiil! domneşti 
au aşezat răposaţii îngheţați bocnă pe fundul unei sănii, au tocmit al doilea 
pod de scânduri peste ei, iar sania au încărcat-o cu saci de ovăz. În a doua 
sanie i-au culcat pe gealaţi, legându-i de mâini şi de picioare. Sania avea 
loitre de leasă, aşa că deasupra lor au așezat cergi, peste cergi fân și peste 
fân bulendre ostăşeşti, saci, vedre, corturi, câteva sute de săgeți. S-au 


înhămat câte patru povodnici vârtoșşi, şi săniile cu gardă de opt roșii călări 
au plecat la galop spre Șerpătești, cu poruncă straşnică să se prezinte 
hotnogului Cebucă al căpitanului Gheţea, care să facă în aşa fel, încât fără 
să însoţească săniile la vedere, să fie prin preajmă cu cel puţin o sută de 
săbii şi să păzească cvartirul voievodal până când are să-l dezlege însăși 
măria-sa. 

Uşuraţi și siguri că cei de la cancelaria de taină vor şti să descleşteze 
limbile gealaţilor și vor pune mâna pe un fir care va dezlega ghemul 
ticăloşiilor de la Curte, căpitanii au pornit la drum după miezul nopţii. Caii 
odihniţi se întind la trap spornic. Îi însoţeşte hotnogul Ion Enăchescu, care 
le spune c-a zăcut în robia tătarilor dobrogeni aproape patru ani. Scăpase, 
fugind pe mare cu un caic. Nu băuse și nu mâncase zile în şir. Le pierduse 
numărul. L-a găsit rătăcind în voia valurilor o caravelă genoveză, care 
venea de la Caffa, cu robi şi roabe cumpărate la târgul de primăvară. 
Genovezii l-au pus pe picioare, hrănindu-l cu socoteală. L-au vândut în 
Rhodos, împreună cu patru cazaci zaporojeni, unui neguţător armean din 
Damasc. Împreună cu zaporojenii, Ion Enăchescu din Drăgăneşti a pus 
mâna pe dahabiehull7! care-i ducea cu toate pânzele în vânt spre coastele 
Libanului. Îşi aduce aminte sub luciul verzui al stelelor și sub lumina 
argintie a lunii, când omăturile strălucesc gingaş peste codri străvechi ai 
Teleormanului, de smochinii şi sicomorii insulei Rhodos, de cetăţile ei de 
piatră și de munţii albăstrii, ridicați parcă din sânul de azur al mării. 
Deopotrivă îşi aduce aminte de cei patru cazaci zaporojeni cu care s-a legat 
frate de cruce. Sotnicul Zinovi Zolotarenko, cazacii de rând Ivan Pancenko, 
Lisko și Leonti Morgun, toţi din Sici, căzuţi pe mâna unui ceambur când se 
aflau la pescuit. Ar fi vrut să vină să-i caute printre cazacii care-i slujesc pe 
măria-sa, dar n-a putut din pricina slujbei. Îi cunoaște bine pe tătari. Sunt 
vicleni. Se mișcă repede. Pentru că vin târând după ei mii de robi, n-or să 
urce spre Bucureşti prin codrii. Hanul are să se ţină de malul Dunării. La o 
adică, dacă s-o vedea înghesuit, are cetățile turceşti unde să-și adăpostească 
prada. Un neguţător bulgar cunoscut, trecând acum câteva zile spre 
Bucureşti, i-a spus că la Plevna au şi ajuns zeci de neguţători de robi, 
dornici să se târguie cu hanul. Cu toate că i-a sfătuit pe cei din Drăgănești să 
nu-și lase casele, spaima-i mai tare decât povaţa. Oamenii s-au băjenit în 
codrii dinspre Videle. 

— Aici vă las, domniile-voastre, spuse hotnogul Ion Enăchescu, când 
ajung la un cot al șleahului străjuit de un gorun străvechi, printre crăcile 


căruia luna își prefiră, sfioasă, lumina ei de argint. Să ştiţi că-n târg la 
Alexandria n-a mai rămas ţipenie. Dacă aveţi lipsă de 50 de săbii agere, 
repeziți-mi ştire la Drăgăneşti. Pot cădea asupra șleahului de la Alexandria 
la Giurgiu, într-o jumătate de noapte. Cunosc potecile cerbilor şi ale 
mistreților. Feriţi-vă... Pita robiei tătărăști e cumplită... Vă urez spor. Și un 
sfat. Umblaţi ziua, când tătarii se hodinesc. Vegheaţi în pânde noaptea, când 
umblă tătarii, călăuzindu-se după stele... Dacă auziți ceva de sotnicul 
Zinovi Zolotarenko, care acum ar putea fi esaul la Sici, atunci îndatoraţi-mă 
cu un răvaş. 


Capitolul 3 


Trec Teleormanul pe gheaţă, mai jos de Lăceanca. Când să urce malul, 
deasupra codrilor se aprinde o ciugăl€l mică. Jumătatea de cerc arde undeva 
spre Viișoara. Îi răspunde altă ciugă mică. Poate la Suhaia. Apoi alta. La 
Fântânele. Se aprind altele, arzând ca flăcări repezi la Șoimul şi Cervenia, 
răsfirându-se spre Brânceni, ori clipind, din post de pază, în post de pază pe 
valea Teleormanului, până aici, aproape de Găvăneşti, unde călăreţii văd 
limpede umbrele celor doi oșteni din foişor dând foc ciugii cu o făclie. 

— Tătarii, spune Gheţea. 

— Priviţi. 

Racea se ridică în scări. Pe o culme, dincolo de Alexandria, se vede un 
cerc de foc arzând cu flăcări înalte. Cercul este tăiat de o săgeată aprinsă, 
care împunge cu vârful spre Alexandria. 

— Ciuga mare. 

— 'Tătarii urcă spre noi, bodogăne Racea. Să dăm pinten! 

Pornesc la trap întins. Ciugile mai ard câtăva vreme. Se sting unele după 
altele, făcând întunericul mai gros. Mai plin de tăcere. Dintr-o dată pornesc 
clopotele. Rar. Trase în dungă. Sunând a primejdie. A moarte, în susul 
Claniţei și Teleormanului, spre Călugăriţa, Frăsinet şi Orbească. În susul 
Vedei, spre Nenciuleşti. Răspunzându-le tuturora cu sunete de arama 
izbucnite din toate clopotniţele deodată, clopotele trase de străjile căpităniei 
Roşilor de Vede. Dangătele le izbesc inimile. Trist. Sfâşietor. Bat în 
tâmplele albe ale codrilor. În cerul degerat, negru și plin de stele. Bat de 
moarte, sonor şi limpede. Ei le ascultă cu frunţile plecate și aşteaptă cu 
teamă clipa când n-or mai bate și au să se-nchege tăcerile cumplite ale 
spaimei. 


Capitolul 4 


Zori. Chiciură. Ajung în malul Vedei. Trag caii într-o aluniște troienită. 
Văd câţiva roşii de ţara trecând în goană, cu făclii aprinse. Dau foc căpiţelor 
de fân rămase în curțile pustii ale târgoveţilor. Căpiţele ard cu vâlvătăi, 
zvârlind spre cer roiuri de scântei. Mănunchiuri de fân aprins plutesc pe 
deasupra târgului. Se aud trosnetele flăcărilor mistuind casele. Urletele 
câinilor de pripas. Nimeni nu scoate o vorbă. Ocolesc Alexandria, apucând 
cu băgare de seamă pe drumul Turnului, unde ciugile semnalaseră cercetaşii 
şi iscoadele tătarilor. Ajunși în codru, căpitanii își trag caii scară la scară. 

— Să călărim în rânduială de primejdie, spune Racea. 

— Ahmet cu Radu în faţă. Caii cu samarele la mijloc, cu Racea și 
Cârstocea. Eu cu jupân Răzbici în urmă. 

— Poftesc să stau cu căpitanul Racea, spune Răzbici. Nu mă 
nedreptăţiți, căpitane Mârzeo... 

Racea îl priveşte chiondărâș: 

— Satul arde și baba se piaptănă. 

— Să nu se tragă foc de pistol. Dacă întâlnim cercetași tătari, luptăm la 
arc şi sabie. Lăsaţi-mă să mă depărtez la cincizeci de lungimi de cal pe 
drum împădurit. La o sută, pe drum slobod. Semn de primejdie, un chelălăit 
de vulpe. Semn de fiți cu băgare de seamă și vă pregătiţi de luptă, un cârâit 
de corb repetat de trei ori... La drum, cu ochii în patru! spune Gheţea, 
depărtându-se la galop, scară la scară cu Ahmet, tătarul. 


Capitolul 5 


Un ceas înainte de amiază, Radu Gheţea îl trage pe Diavol sub o boltă de 
hamei uscat, cățărat pe crengile unui gorun bătrân şi scorburos crescut în 
vârful unui gorgan care străjuieşte satul Furculești. Vede lunca plină de 
smârcuri îngheţate a Călmățuiului. Balta Suhaia pe marginea căreia șerpuie 
drumul de la raiaua Tumului la schela domnească a Zimnicei. Satul pare 
pustiu. Peste tot, urmele unei băjenii grabnice. 

— Om estem! şoptește Ahmet. 

Căpitanul urmărește linia pe care o indică degetul tătarului. Umbra unui 
bărbat chircită sub un pripor. Radu Gheţea îi face semn lui Ahmet să 
rămână pe gorgan. El își împinge calul să coboare în sat. Auzind pașii 
calului, omul așezat pe un dăsag își ridică fruntea. Un bătrân frumos, cu 
pletele, barba și mustăţile albe, faţa zbârcită și ochii goi. Un orb învelit într- 


o dolamă ostășească. Pe genunchi ține o alăută cu trei corzi. Un câine flocos 
se repede la picioarele calului, lătrând amarnic. 

— Cine eşti, îndrăzneţule? 

— Om bun, taică. 

— Bună să-ţi fie inima şi curate gândurile... Încotro? Taci, Ursu! Poate 
nu ştii că păliră tătarii la Turnu? 

— Știu... Mă mir de dumneata, taică, c-ai rămas în satul ăsta pustiu. 

— Păgânii cinstesc orbii, fiule... 

Îşi îndreaptă obrazul spre el, ca și când ar vrea să-i desluşească 
trăsăturile. Ciupeşte corzile alăutei cu degete scorţoase și învineţite de frig. 

— După glas, pari oştean... Poate ești iscoadă domnească... Am auzit 
venind doi cai... Eşti înţelept, pentru că ţi-ai lăsat tovarășul ascuns pe 
aproape... S-ar putea să fii şi vreun viclean care umblă în calea păgânilor cu 
gânduri rele asupra măriei-sale... 

— Fiecare om cu gândurile şi îndreptările lui... N-ai nevoie de nimic?... 
De ce n-ai plecat cu oamenii? 

— Nu sunt de aici, zâmbeşte bătrânul. Drumul meu se cuprinde în lumea 
largă, fiule. 

— Acum, iarna? 

În locul bătrânului răspunde cârcâitul unui corb. Atât de posac, încât 
Radu Gheţea nu-l ia în seamă decât atunci când se repetă încă de două ori, 
de fiecare dată mai supărat și mai gâlcevitor. Bătrânul își clatină pletele: 

— Să zici că-i corb adevărat, nu alta... Semn vechi, oştene... Du-te. 
Dacă ai gânduri bune, eu am fost hotnog de spătărei domneşti în anii lui 
Cercel Vodă... Mă cheamă Lisandru Cocora... Oamenii din partea locului 
îmi zic Lisandru Gură de Aur... La o nevoie, nu uita că sunt din Spătărei, că 
satul meu e ici, pitit în luncă, şi că noi suntem cu toţii slujitori domnești, 
după cum arată numele ocinei. 

Bătrânul se ridică, zvârlindu-şi dăsagul pe un umăr. E înalt. Voinic. Îşi 
fluieră dulăul, punându-i toiagul pe gât și cu lăuta sub braţ o ia pe ulița 
satului, călcând domol ca un orb ce era. Cum corbul începe să cârâie 
supărat, Gheţea dă pinteni, ajungând la adăpostul bolţii de hamei, atunci 
când în capul celălalt al satului se arată doi spahii purtând în vârfurile 
sulițelor două capete de bărbaţi cu bărbile năclăite de sânge și când orbul, 
oprit în faţa bisericii, ciupeşte strunele, începând să cânte cu glas duios, de 
bariton: 


„Pe cel deal, pe cel colnic 
Trece-o pruncă şi-un voinic, 
Puiculiţă bălăioară 

Cu cosita gălbioară...” 


Spahiii îşi strunesc caii. Poartă şube de oaie cu ceaprazuri de argint. 
Coifuri rotunde și ţuguiate, căptuşite cu blăni de iepure, cu apărătorile de 
nas ridicate. Pe umeri le joacă apărătorile de ceafă, împletite în sârmă de 
Damasc. După ce ei fac o temenea orbului, împung cu scările late coastele 
aburinde ale cailor, luând-o la galop mărunt pe ulița Furculeştilor. Li se văd 
strălucind gărzile iataganelor şi plăselele de fildeş ale pistoalelor. În urma 
lor se arată două șiruri de oșteni, legănându-și lăncile. Duc la mijloc o sanie 
joasă, vopsită în albastru, împodobită cu izvoade de aur, din care se vede 
strălucind coiful unui ofițer împărătesc. 

Radu Gheţea se teme pentru viața orbului. Îi făcuse impresia unui om 
cinstit. Se ridică în scări, privind neliniștit şirurile de călăreţi conduse de un 
ofițer cu pelerina roşie jucându-i pe umăr. Ajuns în dreptul orbului, ofiţerul 
ridică braţul. Călăreţii se opresc. Ofiţerul se pleacă pe oblânc. Căpitanul nu 
poate auzi ce vorbesc cei doi. Spahiii descălecă. Ofiţerul împărătesc se dă 
jos din sanie, ţinut de subțiori. Turcii pun străji în faţa bisericii, apoi își trag 
caii înlăuntrul sfântului lăcaș. Se răspândesc patrule în tot satul. Dintr-o altă 
sanie se descarcă saci cu merinde. 

— Conac facem, șopteşte Ahmet. 

Pe uşa scundă a bisericii se strecoară o șuviță subţire de fum. Radu 
Gheţea își spune că are de-a face cu o sobe, după rangul ofițerului, probabil 
repezită de unul din marii demnitari turci în calea hanului tătarilor. Se 
cuvine să se sfătuiască și s-o ţină sub priveghere. S-ar putea să afle lucruri 
privitoare la război. Îl lasă pe Ahmet să cerceteze satul, iar el, strecurându-și 
armăsarul în spatele bolții de hamei, se înfundă în pădure. Face un ocol larg, 
ieşind în șleah cam în dreptul unde bănuiește că-și va găsi prietenii. 
Zâmbeşte mulţumit, văzând șleahul gol pe o lungime de o jumătate de 
leghe. Iată că de sub o tufă înzăpezită se arată bărboiul lui Racea și că din 
stejarul înalt, crescut singuratic într-un bunget de mladă, coboară sprinten 
căpitanul Mârzea. 


Capitolul 6 


— Să ştergem urmele și apoi la sfat, spune Radu Gheţea. 


Trag caii cu bagajele într-o poiană aflată cam la trei sute de paşi în 
dreapta şleahului, spre Spătărei. Îi mână unii după alţii pe aceeași urmă. 
Radu Gheţea călărește în coada șirului. Trage cu arcanul prin zăpadă unul 
din sacii cu demâncare. Din poiana ascunsă într-o viroagă priporâtă, 
năpădită de aluniş şi făgeţel, coboară spre Furculești albia unui pârâu. Radu 
Gheţea scoate din dăsagi șase perechi de picioare de mistreţ lucrate în lemn. 

— Tu, Cârstoceo, rămâi la cai... Leagă-le nările ăstora de oaste, să nu 
necheze. Sapă-ţi un culcuş în zăpadă și odihneşte-te. Să nu faci foc, că-i 
moarte. 

— Vedeţi-vă de treabă, că n-am caş la plisc, bodogăne slujitorul 
cunoscut între roşii ca cel mai căpăţânos om de arme. 

— Sunt cam trudit de zdroaba drumurilor, spune jupân Răzbici. De la 
Stambul la Hulubeşti, când călare, când pe jos... Mi se-nchid genele... 
Rămân aici să-i trag o aghioasă până la noapte. Nu te zâmlea, căpitane 
Racea. N-ai să te-nvrednicești de nicio ispravă până atunci. 

— După voia domniei-tale... 

— Cât despre orbul care s-a lăudat c-ar fi Lisandru Cocora, să mi-l 
arătaţi. Îl cunosc, şi dac-a luat numele hotnogului în deşert, îl căsăpesc. 

Îşi leagă frâul calului de picior şi se pregăteşte să-şi aștearnă şuba sub un 
stejar. 

Căpitanii cercetează cremenea pistoalelor. Se înapoiază pe urmele 
sacului. Ajunși la câţiva zeci de pași de şleah, Gheţea îi învaţă cum să-și 
lege picioarele de mistreţ la genunchi și-n podul palmelor. Cum calcă 
mistreţii. 

— Hai, fraţilor. Lăsaţi-vă în patru labe, Raceo, vâră-ţi sabia sub brâu... 
Nu s-a pomenit mistreţ care să-și târâie coada prin zăpadă. 

— lată-mă şi porc! rânjeşte căpitanul, chinuindu-se să-și ţină cumpăna 
pe cele patru picioare de lemn. 

— Încă ce porc! chicoteşte Mârzea. 

Ies în şleah unul după altul. Ocolesc câţiva stejari bătrâni. Se-ntorc prin 
același loc. Ajunşi de unde plecaseră, se ridică în picioare. 

— Ce frumuseţe de urme! se minunează Bacea, ștergându-și fruntea 
leoarcă de sudoare. Pe barba profetului, dacă nu m-aș lăsa amăgit eu 
însumi! 

Se întorc în poiană. Nicio urmă de cai. Se privesc miraţi. Cârstocea, 
omul de oaste, iese pe brânci de sub o tufă de alun. Îi duce pe pârâu la vale, 
unde rădăcina unui stejar, sub care puhoaiele primăverilor scobiseră o 


adevărată hrubă, acoperă un grajd încăpător şi călduros. De sub rădăcini 
iese un sforăit fluierat, însoţit de scrâșnet de măsele, clănțănitul dinţilor şi 
gemete înfricoşate, ascultate de Racea cu mare băgare de seamă. 

— Omul amarnic se cunoaşte după cum doarme, căpitane Racea, spune 
Cârstocea. N-aş vrea să-l am dușman pe acest jupân Răzbici. 

Racea râde mânzește. 

— Vom vedea până la urmă, negriciosule. 

Ţinându-și caii de frâie, cei trei căpitani coboară pârâul, până-n dreptul 
gorganului. Aici îi silesc să se culce. Fugarii se tolănesc în zăpadă, 
urmărindu-i cu priviri înțelepte și ascultătoare. Ajunşi sub bolta de hamei, 
Ahmet ridică din umeri, semn că nu s-a-ntâmplat nimic. Mârzea se caţără în 
gorunul rămuros, ajutat de Racea. Peste sat se lasă umbrele albăstrii ale 
amurgului. Străjile de spahii se schimbă și se întăresc. Pe ușa bisericii iese o 
trâmbă groasă de fum, semn că turcii au făcut foc în lege, pregătindu-se să 
înnopteze. Orbul stă în pragul unui bordei părăsit și vorbește cu una din 
gărzi. Din biserică ies patru spahii, trăgându-și caii după ei. Strâng chingile. 
Încalecă. Doi o iau la pas pe uliţa satului, apropiindu-se de gorgan. Ceilalţi 
doi, pe drumul dinspre Voivoda și lunca Călmățuiului. Dintr-o dată se aude 
un ţistuit uşor între ramurile unde se cățărase Mârzea. 

— Cal vine, şopteşte Ahmet, arătând în spatele lor, în lungul drumului 
pe care veniseră azi-dimineaţă. 

— Sunt nemâncat. Mi-au degerat picioarele... Dracu să te ia cu pândele 
tale, mironosiţo. Mai bine ocoleam satul şi ne vedeam de drum... Cine știe 
ce puchios de neguţător păzeşte bașbuzucii ăștia. Ce zici de horăielile pe 
care le trage acest curtean pe nume Răzbici? șopteşte Racea. 

— Sst... 

În tăcerea limpede și înghețată a văzduhului se aude limpede treapătul 
unui cal care se apropie cu repeziciune, îl aude și patrula de spahii, pentru 
că cei doi călăreţi se ascund la piciorul priporului, în spatele tufei de scoruş 
păsăresc. Racea îşi încleştează mâna pe umărul lui Gheţea, făcându-i semn 
cu capul spre locul unde-l bănuiau pe Mârzea. Părea că o veveriţă trece din 
creangă-n creangă spre poala copacului. Gheţea şi Racea se strecoară în 
spatele bungetului. Îl văd pe Mârzea bine înfipt într-un crăcan gros, lărgind 
lațul arcanului de care nu se despărțea niciodată. lată și călăreţul cutezător 
venind la trap des, cu frâul aninat în ciocul şeii şi mâinile vârâte în mânecile 


binișului. După calpac, după calul alb, flocos, după felul cum călăreşte cu 
genunchii adunaţi aproape de greabănul calului, nu poate fi decât tătar. 

— Baatur Sarih, abia suflă Ahmet și pe obrazul mongoloid, Radu Gheţea 
citeşte o admiraţie aproape mistică. 

Tătarul trece prin lumina vişinie care plutește sub bolta codrului troienit, 
ca un duh al stepelor îndepărtate. Înainte ca Gheţea să facă o mișcare, 
arcanul lui Mârzea se desfăşoară cu un şuier scurt, căzând pe umerii 
omului. Smuls din şa, tătarul rămâne agăţat deasupra drumului, 
bălăbănindu-și picioarele și holbându-și ochii piezişi. Racea ţâșneşte din 
tufiş şi-l izbeşte cu pumnul în tâmplă. Calul tătarului se-ntoarce la galop, cu 
coama zbârlită și dinţii rânjiţi. Mârzea își trage prada între crengi, legând 
strâns capul arcanului. Racea încearcă să se ferească de cal. Prea târziu. 
Luat pe neaşteptate, se alege cu o mușcătură care-i smulge umărul dolamei. 
Nemaivăzându-și stăpânul, calul acela îndrăcit începe să necheze şi să bată 
cu picioarele. Alungându-l pe Racea în spatele unui pom. Ori că tătarul este 
aşteptat de ofițerul împărătesc, ori că spahii auzind zgomote neobişnuite 
devin bănuitori, ori amândouă împreună, destul că cei doi călăreţi ies în 
şleah, urcând spre gorgan în galop mare. 

Văd calul fără călăreț rotind pe loc sub copacul însângerat de asfinţit. 

Îl văd ridicându-se în două picioare și nechezând către cer. Îşi strunesc 
gonacii. Unul din ei sare din şa. Îngenunche. Pipăie urmele lui Racea. 
Gândul că vor fi descoperiți prosteşte îi face pe căpitani să lucreze 
fulgerător. Cârâind supărat, Mârzea își dă drumul în cârca spahiului călare, 
care-și ridicase capul, nedumerit. Racea și Gheţea tabără asupra celui 
îngenuncheat. Împotrivirea turcilor este scurtă. Luaţi în pripă, n-au timp nici 
să ofteze. Izbiţi în tâmplă, se prăbușesc în zăpadă. Ahmet se arată cu 
frânghioarele de mătase împletite în șase, pe care le poartă la brâu orice 
tătar. Calul îndrăcit al prizonierului din pom îl adulmecă fornăind. Ahmet îi 
şopteşte câteva vorbe aspre, scărpinându-l între urechi. Sălbăticiunea se 
cumințeşte pe loc, frecându-și fruntea de umărul tătarului. Prizonierii sunt 
lăsaţi în spatele copacului, la adăpostul bolţii de hamei. Mârzea se caţără 
între crengi, slobozându-și prada în braţele lui Racea. 

— Ăsta-i păcătosul! se bucură uriașul, luându-l drăgăstos de ceafă. Din 
pricina ăstuia am căzut din podul preacinstitului Leahu Ţiparu. Îl cunosc 
după miros, tartorul... 

— Parc-ai fi arhimandrit, atâta predici. Repede cu ei la adăpost. Ce 
facem, frate Radule? întrebă Mârzea. 


— Eu cu Ahmet ne-mbrăcăm în hainele spahiilor. Scoate-i ăluia şuba. Și 
coiful. Luaţi hainele mele. Așa. Iscodiţi-l pe baatur Sarîh. Vezi că se preface 
mort... Ascultă. Dar mai ales înțelege. Luaţi-i răvaşul de taină... Aha! 
Tresari, baatur Sarîh?! Daţi-mi de ştire. Noi doi facem tot ce se cuvine să nu 
fim prinși şi tot ce se poate ca liniştindu-i pe turci să vă lăsăm vouă vreme 
pentru cercetarea prinșilor. 

— Păziţi-vă pielea. 

Radu Gheţea își potriveşte coiful rotund. 

— Orbul cel bătrân umblă cu gânduri ascunse, frate Mârzea. Vreau să 
aflu. 

— Ne-ntâlnim aici, cu un ceas înainte de miezul nopţii, spune Racea. 
Patrulele nu se pot schimba des. Turcii sunt puţini. 

— Vegheaţi să nu vă scape vreunul... 

— Aşi... Când i-o vedea jupân Răzbici, crapă, se bucură Racea. 

— Chiar aşa, barbă-mătură, se aude glasul jupânului Răzbici din dosul 
tufei de hamei. Scump plătii eu somnulețul ăsta, dar mai scump ai să-l 
plătești domnia-ta pe cel din vecii vecilor... 

Radu Gheţea aşteaptă până când convoiul se pierde în codru. Tătarul, 
legat fedeleş în şaua lui Ahmet, îi privește cu ură printre pleoapele piezișe. 
Racea l-a legat peste gură cu năfrămuţa. Cei doi spahii, priponiţi unul de 
altul şi amândoi legaţi de Racea, cu pistoalele jupânului Răzbici între spete. 
Mârzea la urmă, făcându-i un semn de rămas bun. Căpitanul rămâne o clipă 
sub scutul codrului, privind amurgul. Soarele cade sub marginea întunecată 
a codrilor dinspre Olt, zugrăvind rubiniu câţiva nori subţiri, abia desemnaţi 
în înaltul cerului. Gerul se-năspreşte. Văzduhul de cristal. Când împinge 
calul spahiului spre marginea satului, în cerul verzui, înalt şi străveziu, se 
aprinde, licăritor, luceafărul. 


CAPCANA 

După mersul stelelor, se apropie miezul nopţii. Căpitanul Radu Gheţea 
se-nvârtise spre lunca Călmățuiului, răspunsese strigătelor celorlalte patrule, 
auzise caii acestora întorcându-se spre biserică, locul de conac al curierului. 
Zăpada era ușor fosforescentă şi se-ntreba cât va mai putea întârzia fără să 
stârnească bănuiala ofițerului de spahii, când, dinspre balta Suhaia s-a auzit 
chelălăitul unei vulpi plecată la vânătoare. Căpitanul ciuleşte urechea. Caii 
spahiilor înlemnesc. Ahmet se frânge în șa: 

— Om estem, căpitan. 

Radu Gheţea mângâie calul pe gât. De jur împrejur tufe dese de răchită, 
acoperite de troian. Paşi. Tăcere. Alt chelălăit de vulpe, undeva în spate. 
Poate sunt iscoadele tătarilor care-și dau de veste c-au descoperit mirosul de 
fum şi că satul e locuit. ÎL are pe Ahmet şi nu se teme. Dar de ce vin pe jos, 
lucru nemaipomenit pentru călăreții mongoli?! Paşi... Un mârâit de câine. 
O umbră... și glasul jos, aburit, al orbului bătrân. 

— Aferim, oştene! De mult mă ţin pe urmele domniei-tale, şi nu te pot 
ajunge... Ce făcurăţi pe gorgan, că-i spulberarăţi ca suflaţi pe spahii? 

La semnul lui Gheţea, răspunde Ahmet în tătară. 

— Unde umbli, omule al lui Alah. Singur şi-n miezul nopţii?! 

Orbul râde ușurel: 

— E bine că nu te-ncrezi în nimeni, oştene. E plină lumea de vânzători. 

Duce la gură un fluieraș de os. Scoate țipătul iepurelui prins de vulpe. În 
aceeaşi clipă lunca se-nsufleţeşte. Se arată trei mogâldeţe înfofolite în șube, 
care le proptesc în piept vârful coaselor. 

— Daţi-vă prinși, spune în turcă un glas răgușit, ieşit de sub una din 
şube. 

— Sunt oşteni ai măriei-sale, domnia-ta, Gligore Cocostârc, grăieşte 
orbul. Hai, că nu-i vreme de povești. Roagă-te de acești oșteni să ne dea o 
mână de ajutor. Tătarii din iscoadă și caraulele lor, preţ de o sută de săbii, 
pică aici cam la un ceas după miezul nopţii. Aşa că aveţi vreme să tocmiţi 
toate pândele. 

Radu Gheţea ascultă cu mirare și bucurie adâncă, răscolitoare, cum 
Lisandru Cocora, hotnogul de spătărei, orb, dezvăluie tot ce auzise astăzi la 
focurile spahiilor, dar mai ales ce-i spuse robul bulgar al ofițerului turc. 


Curierul pe care l-au văzut este trimis de însuși fostul mare vizir Ferhat 
Characlan, să se-ntâlnească în ascuns cu leti Ghirei Kalga, fratele marelui 
han Ghazi Ghirai. Ferhat pașa este în binecunoscută dușmănie cu Sinan 
Paşa, actualul mare vizir. Unelteşte cu leti Ghirei Kalga atât la răsturnarea 
marelui han, cât şi la aceea a marelui vizir. Spahii, oameni ai lui Sinan Pașa, 
care conduce partida spahiilor — împotriva partidei ienicerimei, condusă de 
Ferhat — nu ştiu nimic, în afară de ofiţer, care este plătit de Ferhat... 

— Aşa că noi, fiind și împotriva spahiilor și împotriva ienicerilor, a lui 
leti Kalga și a lui Ghazi Ghirai — deci împotriva tuturora, — vom lua de la 
toţi ce ni se cuvine... Acu mă întorc la rosturile mele de orb ispășit... Dacă 
auzi cucuveaua, nu te mai înapoia, oștene. S-ar putea ca turcii să miroasă 
ceva. 

Condus de câine, călcând nespus de ușor și pe aceleași urme, lucru de 
mirare pentru un orb, se pierde în lunca troienită. Cel numit Gligor 
Cocostârc se deşiră de sub şubă, ajungându-i căpitanului până la piept. În 
lumina firavă a stelelor, Radu Gheţea vede un cap mic sub o cușmă 
buboasă, cu obrazul spân, şi de sub marginea cușmei ţâșnind un nas 
zdravăn, uşor pălit într-o parte şi aplecat cuviincios, atât cât să nu astupe 
gura: 

— Ne rugăm de domnia-ta, oştene, care se vede că ești iscoadă 
domnească, să ne ajuţi, ne rugăm, că suntem ca la douăzeci şi cinci de 
bătrâni, toți oșteni domnești, ne rugăm, c-avem lipsă de vreo sută, ori două, 
de plugari, ori de zarzavagii, ori de păstori, bărbaţii sunt la oaste, ne 
rugăm... și n-am mai rămas decât noi ăştia ciungii, ori ologii, spătărei 
vechi, hăcuiţi prin slujbe de oaste, ne rugăm, și am auzit că-l păleşte măritul 
han şi ne sfătuisem să-l ușurăm de o sută de săbii, ori de două, că avem şi 
niște vecini, au lipsă şi ăi din Belitori — ne rugăm... 

— Ce vrei, mă omule, spune limpede că nu suntem la sfat de obşte... 

— Aşa-i cetașul ăsta Gligor Cocostârc, bombăne altă șubă. 

— Lung la șiră, lung la limbă, spune şuba a treia. 

Două împuşcături sparg în țăndări liniştea îngheţată a nopţii. Dinspre 
codrul și gura pârâului unde-și ştia soţii, Radu Gheţea aude pași repezi. O 
bufnitură. Un geamăt. Alţi paşi. Strigăte. Alt geamăt... Dinspre sat, cai la 
galop. O umbră fuge printre tufele de răchită, într-o rariște vede capul ras al 
fugarului. Dă pinteni. Se repede pieziș în calea omului care, luat prin 
surprindere, se trântește în zăpadă, scăpând de lovitura pregătită cu latul 
sabiei. În fulgerarea galopului, Radu Gheţea îl recunoaște pe baatur Sarîh. 


Își struneşte calul și-l întoarce la timp ca să-l vadă pe Ahmet sărind în cârca 
fugarului și pe cei trei din Spătărei dând buzna. Constată cu mirare că 
Gligor Cocostârc are un picior de lemn. Cum se aude nechezatul cailor și 
tropotul copitelor, Gligor Cocostârc îl umflă pe tătarul legat fedeleș în cârcă 
şi, şontâcăind cu piciorul de lemn prin zăpadă, se-nfundă în lăstărişul 
troienit, de unde Radu Gheţea aude înjurăturile lui Racea și blestemele 
puţin cuviincioase ale jupânului Răzbici. Înainte de a-și isprăvi rolul de 
patrulă otomană, vede trecând spre sat, în galop înnebunit, nechezând aspru, 
cu coama fluturând, alb, zvârlind pulbere de omăt de sub copite, armăsarul 
de stepă al prizonierului. 

— Ce-ai câştigat prin virtutea soţilor, ai pierdut prin prostia domniei- 
tale, căpitane Raceo, spune măreț jupân Răzbici, mângâindu-șşi frumuseţea 
de cucui crescut în mijlocul frunţii. 

— Vezi-ţi de cucui şi gândeşte-te că ţi-aş putea umple căpățâna cu altele 
mai strașnice! 

— Ne faceţi de ruşine, îi ocărăşte Mârzea. Tăceţi. Amândoi sunteți 
vinovați. 

Cei doi se privesc chiondărâș. Îşi fac de lucru la cai. Mârzea îi 
povestește lui Gheţea cum Racea s-a apucat să-l caute pe viteazul Sarîh prin 
căptuşeli, dezlegându-l la mâini. Cum jupân Răzbici, să nu se arate mai 
puţin zelos, s-a apucat să-l caute în cizme, dezlegându-l la picioare. Cum 
baatur Sarîh i-a tras un pumn în ochi lui Racea și un picior în fălci lui 
Răzbici, cum l-a dărâmat pe Cârstocea şi cum, înainte ca el să sară din șubă, 
a tulit-o iepureşte în josul pârâului. N-au putut săgeta din pricina malurilor, 
n-au putut trage din pricina răgăliilor și al zgomotului. Mai mult. Pe jupân 
Răzbici, care-i tăiase calea, l-a doborât cu un pumn în tigvă și, dacă nu erau 
Radu cu Ahmet, scăpa și dădea în vileag toată tărăşenia. Neapărat trebuie 
ținut sub pază straşnică. Merg cu caii la mână, pe urmele celor trei spătărei. 

— S-ar putea să am un plan, spune Radu Gheţea, la care Mârzea 
răspunde în turcă. 

— Chair ola! Aşa să fie. 

Ajung într-un fel de poiană năpădită de lăstăriș şi mladă. În dreapta, 
codrul. Înainte, lunca încrengată a Călmățuiului. Gligor Cocostârc, care-și 
trecuse povara în şaua lui Racea, hămăie scurt şi vesel. 


Din troian, de la rădăcini, mușuroiesc câteva zeci de şube. Căpitanii se 
miră atunci când şubele şi cuşmele rămân cam la cincizeci de pași de un 
gorun ţapăn, trântit în curmezişul pârtiei tăiată de sănii. Un glas răgușit: 

— Ce-i? 

— Bine. 

— Adicătelea? 

— Răspuns de la Gură de Aur... 

Gligor Cocostârc le spune oştenilor să nu calce decât în urma lui. Altfel 
îşi pot pierde viaţa. Râde într-un dinte. Își saltă piciorul de lemn prin omăt. 
Ceilalți doi îi calcă-n urme. Ocolesc gorunul chiar pe la rădăcină. Căpitanii 
şi convoiul de cai îi urmează. De undeva, din sihlă, apare o sanie fără cai. 

— ’Te-te drăcovenie! îşi scuipă jupân Răzbici în sân. 

Sania alunecă fâşâind ușor din tălpici. Altă sanie. La fel fără cai, 
neîmpinsă de nimeni, vine din sus, în întâmpinarea suratei ieșită din sihlă. 
Racea mormăie în bărboi: 

— O mie de camilafce răpănoase, diavolii ăştia au cap, nu glumă! 

— Să pier în fundul Sodomei dacă ăsta nu-i glasul căpitanului Ra... 

— Taci, diavole, strigă Racea... Am prins limbă, dar am și urechi. 

— Să trăieşti, domnia-ta, şi bucură-te că mă vezi. 

Glasul răgușit iese dintre șubele care-l înconjoară. Cască şi se bate peste 
şale... 

— Nici descântat nu visam o bucurie ca asta... 

Îşi scoate cuşma cu singura lui mână, stânga, şi se pleacă adânc în faţa 
căpitanului Racea. 

— Unde eşti tu, Paltine, e şi moartea, spune căpitanul, îmbrăţișându-l și 
sărutându-l zgomotos pe amândoi obrajii. Vino să-mi cunoşti soții. Unul 
mai amarnic decât celălalt... Până una, alta, dă-l în grija alor tăi pe acest 
bizurman. E viclean ca vulpea şi viteaz ca leul. Un” ţi-e gloata? 

— Aici suntem, nașule, se aud glasuri limpezi de flăcăiandri... Săru- 
mâna, nașule... 

Spre mirarea soţilor săi, căpitanul Racea se lasă înconjurat de o droaie 
de fecioraşi, unii abia ieşind din troian, și le întinde amândouă mâinile la 
sărutat. 

— Parc-ai fi mitropolitul, spune Mârzea, înduioșat în sinea lui. 

Oamenii se strâng aproape. Căpitanii îl cunosc pe hotnogul de spătărei 
Paltin Serafim, tatăl celor doisprezece flăcăiandri care-l descălecă pe baatur 
Sarîh și-l duc într-o lupărie bine ascunsă sub pământ, luându-l între sulițe... 


— Să-l păziţi și să nu-l atingeţi nici c-o vorbă, vultanilor, le strigă Racea 
pe urme. Şi acum, Paltine, dacă eşti încredinţat de agerimea străjilor pe care 
le-am văzut tupilate prin luncă, te ascultăm. 

— Am să le moi ghebele, ticăloşii... Le zisei să se-n-funde-n troian ca 
iepurii... lartă-i, că-s feciori cruzi şi au acolo şi o puiandră. 

— Pe cine? 

— Pe Răsura, domnia ta... Voi, alea din Belitori, veniţi şi voi, fă, la sfat. 

— la nu te mai înfoia ca un gotcan, că noi n-ascultăm decât de Rafira... 
Fă, Rafiro, vin-o că-i arde de sfat lui Paltin, ăsta care ne tinu în troian de ne- 
ngheţară dosurile. Unde-s, Paltine, tătarii, că pe ăia îi așteptăm, nu pe naşii 
tăi, nășite-ar ielele să te năşească! 

E una tânără. Îi scapără ochii sub broboadă, încinsă peste şubă c-o sabie 
şi-n mâini cu furca. 

— Văleleu şi nu v-aş mai fi chemat, cotoroanţele dracului! 

Râd muierile. Râd bărbaţii, cei mai mulţi ologi, ori foarte bătrâni, ori 
puiandrii cruzi. Paltin Serafim, bine legat, cu şuba agăţată pe umeri, le 
spune că, în adevăr, cei din Spătărei, Ologi și Belitori au nevoie de braţe de 
muncă, cei buni de oaste sunt sub steagurile măriei-sale — mai ales au 
nevoie la muncile câmpului şi la codru, ca să poată sta ei în pânde şi-n 
slujbă de margine, dar că vor să-şi arate şi străşnicia și mulțumirea către 
măria-sa, împuţinându-l pe măritul han de oșteni, pe măsura puterilor. 
Îngenunche la câţiva paşi de gorun. Scormoneşte la zăpadă. Le arată 
căpitanilor leasa subţire care acoperă gropanul căptușit cu araci ascuţiţi la 
vârf, unde zice, se vor prinde niscai douăzeci de păgâni. N-o să bănuiască 
nimeni ce se află sub omăt. Gropanul e lung până-n buza priporului şi lat de 
cincizeci de pași, că vara mută cursul apei prin el și-l fac iaz. Lisandru 
Cocora Gură de Aur are să aducă vrun pâlc de pradă aici, că ei nu şi-au lăsat 
casele și tătarii adulmecă fumul de la un ceas de cale. Nu le e frică de gros 
că hanul nu iese din șleah nici mort. Cară după el puzderie de robi şi se 
teme de păliturile pe care i le-a tras popa Stoica din Fărcaşe, ajutat de 
jupâneasa Sima Buzescu. Jupâneasa stă în scări ca o zmeoaică, își apără 
moșiile. 

— Cum ne apărăm noi ocinele, sare cu gura aia tânără — zice c-o cheamă 
Glafira şi că nu se teme c-or rămâne ele, muierile din Belitori, în urma 
jupânesei Sima, chiar dacă aia călăreşte bărbătește și se bate la sabie, ce altă 
treabă are? 


— la să nu mai ieși în faţa bărbaţilor cu meliţa! se zbârleşte Racea, care 
o soarbe din ochi. 

— Cine-i, fă, bărboiul ăsta, de-și zice bărbat, întreabă Glafira subţire. 
Oliolio, neiculiță, vezi să nu-ţi pierzi bernevecii prin Belitori... 

Râsete. Și cerul de miez de noapte, luciu, din care cern ace de gheaţă. 

— Vorbă multă, sărăcie, spune Racea. Acu îl ascultăm pe domnia-sa 
căpitanul Gheţea, dedat cu lupta la codru. 

— Frumos şi nelimbut, spune Glafira şi vine lângă Gheţea. Să mă iei, 
căpitane, pe lângă domnia-ta. Am să-ţi ţin cald în pândă. 

— Şărpoaică. 

Oamenii se strâng umăr în umăr. Jupân Răzbici se înghesuie spre 
Glafira, răsucindu-și mustăţile. Din josul luncii se aude ţipătul ciuhurezului. 
O singură dată... 

— Tătarii au ajuns la Lissa, spune Paltin Serafim și-n poiană se-ncheagă 
dintr-o dată o linişte tăioasă și albă. 

Căpitanul Gheţea se-ngroapă-n troian, sub o salcie pletoasă, crescută pe 
un dâmb, în așa fel încât poate vedea toată poiana, gorunul culcat de-a 
curmezișul capcanei şi o parte din drumul de sănii. Glafira vine lângă el. Își 
face gropan alături. Se zbârleşte la jupân Răzbici, izbindu-l cu coada 
furcoiului peste mâini: 

— 'Ţine-ţi labele, acasă, jupâne, că te-arunc în dăsag și te dau la rațe! 

Din spatele dâmbului se aude nechezatul vesel al lui Racea. 

— Eşti mort, Răzbiciule... Dacă vrei să-ţi câştigi faimă ostăşească, vino 
cu mine. Uite că-ți spun cinstit: am o socoteală cu tătarii şi vreau să ne 
ajutorăm. 

— Vin, vin, mormăie jupân Răzbici, aruncând o privire ucigătoare 
femeii care se tupilează lângă Gheţea. Am crezut că-i zână, şi-am dat de-o 
hapsână... 

În poiană, oamenii aceia bătrâni trag după ei câteva sănii, încrucişându- 
le în toate părţile. Una din ele, plină cu boarfe, o lasă-n mijlocul drumului. 
Alta, în sus, dincolo de capcană. Aduc un berbec și-l leagă în codârlă. 
Câteva muieri se cocoaţă între loitre. Doi fecioraşi înjugă o vacă. Mai 
încolo se aprinde focul. Toată poiana pare un loc de popas grabnic, gata să 
fie părăsit. Dincolo de capcană, Rafira, o femeie zdupeșă, cu ciubotele roșii 
şi caţaveică de vulpi, înconjurată de feciorașii ei, trei la număr, ăl mai mare 


de 15 ani, se așază pe niște dăsagi cu fân. Feciorașii aprind foc. Gheţea o 
vede așezându-și la îndemână un retevei cuviincios, cu liniştea cu care ar fi 
aşezat făcălețul la locul lui. Undeva, în luncă ori în codru, se aude lătratul 
vulpii. Glafira îi înfige lui Gheţea unghiile în braţ. 

— Vin, şopteşte. 

Căpitanul se destinde. În dreptul tufanului de lângă gorun, unde stă 
ascuns Mârzea, vede fulgerarea scurtă a lamei de jungher cu care prietenul 
său are obiceiul să spună în graiul mut al semenilor: 

— Fiţi cu băgare de seamă... Văd dușmanul. 

lată-i. Două umbre călări, abia desprinse din negurişul luncii. 
Nemișcate. 

— Iscoadele, îi suflă la ureche, fierbinte, Glafira. 

Gheţea îl ştie pe Racea în marginea dinspre codru a capcanei. I-a spus că 
pregăteşte un „danţ vesel, cu strigoi şi mai veseli, ca să-şi răscumpere 
sufletul zălogit lui Belzebut, de când l-a scăpat din gheare pe baatur Sarîh”. 
Rafira își îmboldeşte fecioraşii: 

— Aţi adormit, oștenilor, spurce-vă mâţele de trântori! Aolică, vitejilor, 
slabă nădejde în voi. 

Tătarii descălecă. Li se văd şubele târându-se prin zăpadă. Caii rămân 
nemișcaţi. Rafira aruncă un braț de uscături pe foc. Oricât se feresc 
iscoadele, zăpada scârțâie. Glasul Rafirei, bărbătesc: 

— Care ești acolo?... N-auzi?! 

Iscoadele ţâșnesc din albul zăpezii. 

— Tătarii! ţipă Rafira. 

Se repede cu reteveiul. Iscoadele se văd cu sulițele feciorașilor în piept. 

— Ihihiuuu!... Ihihiuuu!... 

Strigătul de luptă sălbatic şi cutremurător, încrustat în carnea şi inimile 
pământenilor, se-nfinge în Radu Gheţea până-n adâncul fiinţei. Ropote. 
Apar cercetaşii. Patru. Alţi patru. Zece. Gonesc tăcuţi. Unii, drept spre 
gorun. Alţii, pe un arc învăluitor, care-și dirijează vârful spre locul unde stă 
ascuns Racea. Apărându-se de iscoade cu reteveiul, Rafira se retrage pas cu 
pas pe urmele făcute de ei, singurul loc sigur peste capcană. Cei rămași în 
poiană fac larmă. 

— Tătarii! 

— Vin tătarii! 


Oricât ar fi ele de prefăcute, strigătele poartă-n ele spaime de veacuri. 
Acum urlă tătarii. Tot de veacuri, aceşti călăreţi ai stepelor îndepărtate ştiu 
că nimic nu-i îngrozeşște mai mult pe cei vânaţi decât strigătul lor de luptă, 
chiuit sălbatic dincolo de miezul nopții. 

— Ihihiuu!... Ihihiuuu! 

Rafira şi-a trecut feciorii peste capcană. 'Trâmba subțire de călăreţi — 
Gheţea numără cincisprezece calpace — vine la galop. Caii celor două 
iscoade îşi caută stăpânii, alergând pe marginea coloanei. Pe sub codru 
aleargă alți douăzeci de tătari, răsăriţi dintr-o dată de după cotul luncii. 
Căpitanul se gândește o clipă la ce va fi în sufletul lui baatur Sarîh, auzindu- 
și neamurile chiuind năprasnic în noapte. 

— Acum!... strigă gâtuit Glafira. 

Un trosnet asurzitor. Un nor de omăt. [ipete de spaimă. Rânchezat 
înnebunit de cai. Cai şi călăreți de-a valma. Un rostogol de capete și crupe, 
de coame și calpace, șube printre burţi de cai, alt trosnet — și tot ghemotocul 
prăvălindu-se în adâncurile deschise ale pământului. 

— Doamne, Dumnezeule, apără-ne! izbucnește chinuit femeia, 
încleştându-se amamic de gâtul căpitanului Gheţea. 

— Strigoii!... 

— Djinii! Djinii! urlă tătarii din trâmba învăluitoare, întorcându-și caii 
din galop. 

— Djinii! 

— Strigoii! 

— Alah in Alah! 

Sub streaşina codrului, o arătare cumplită plutind la înălțime, aproape de 
ramuri, printre ramuri, iarăşi în poiană cu țupăieli bezmetice, acum plutind 
lin, acum ridicându-se. O arătare albă, lungă, un fel de giulgiu plutitor, 
deasupra căruia se clatină o hârcă rânjită, cu găvanele ochilor arzând, o 
hârcă de mort înspăimântător de mare, și aripile uriașe ale giulgiului 
fluturând în întunericul lăptos, în vreme ce tătarii dau bir cu fugiţii, răcnind 
din fundul bojocilor: 

— Djinii!... 

Călărețul din vârful trâmbei se opreşte parcă țintuit în văzduh. Calul se 
poticneşte și se dă peste cap. Alţi cai se poticnesc, zvârlindu-și călăreţii în 
zăpadă. Din codru ies umbre prelinse care tabără asupra celor căzuți. 

— Stai blândă, îi spune Radu Gheţea Glafirei. Mâna pe sabie, 
șoimano... Uite-i! 


De după cotul încrengat al Călmățuiului se arată un pâlc negru de 
călăreţi, gonind adunat pe greabănul cailor. 


STAFIILE 

Gligor Cocostârc face semn de sub gorun. Cinci spătărei culcaţi în 
zăpadă, la câte cincisprezece pași unul de altul, alunecă frânghiile îngheţate 
pe parii bine bătuţi în pământ, ridicându-le câteva palme domnești. Se 
ciucesc în adăposturi. Trâmba de călăreţi nogai se apropie într-un vârtej de 
ropote şi chiuituri. Gligor Cocostârc își scoate de sub sarică arma lui din 
tinereţe. Un biloi de fier cât doi pumni zdraveni, prevăzut cu ghimpi, legat 
de mânerul din lemn de corn printr-un lanţ de zece zale. 

— Acu să vă văd, vitejilor! 

— N-ai teamă, unchiule! răspund de sub tufani feciorașii. 

— Ăia cu sacii, aţineţi-vă. 

— Ne aţinem, nașule. 

— Aolio, nășşicule, iote-ia ce arătare... 

— Stafia, unchiule! 

— Sufletu lu boier Dragu. 

— Ăla ne-ngropatu. 

— la să nu mai crâcniţi. Vă auz dinţii, firoscoşilor. 

Stafia, văluri albe, cap de mort cu găvanele aruncând flăcări, purtând 
coadă de cal şi vorbind gros, se dă după gorun. 

— Mai poţi, Răzbiciule? 

— Mai pot, tartore. Stai să m-așez mai bine. 

Va să zică, stafia are două glasuri. Fecioraşii amuţesc... Unul, Florea, 
simte că-l ia cu leşin de la lingurică. 

— Dacă mă mai loveşti cu pintenii, te ia dracu, Răzbiciule. 

— Taci şi mână. Uite-i. 

Stafia se clatină, deşirată până sub crengile gorunului. lese în calea 
tătarilor, atunci când cei dintâi cai se dau peste cap, încurcaţi în frânghiile 
întinse și când Gligor Cocostârc sare șontâcăind din adăpostul codrului, 
rotindu-și buzduganul deasupra capului. 

Radu Gheţea își dă seama că de data asta tătarii sunt conduși de o minte 
limpede. La un semnal, trâmba se rupe în trei. Călăreţii sar din şei. Se reped 
cu săbiile asupra feciorașilor care se străduiesc să arunce sacii în capul 
tătarilor căzuţi de pe cai. Căpitanul își spune că are în față întregul koşun!” 
din aripa stângă a avangărzii. Şi că jocul poate să iasă prost. Cu atât mai 


prost cu cât una din trâmbe se opreşte-n buza capcanei. Călăreţii aruncă 
arcanele în gropan, îndemnându-i pe cei căzuţi să se agaţe de ele. Cealaltă 
încearcă o mişcare prelinsă în lungul codrului, să cadă în spatele 
luptătorilor. 

— Acu, Glafiro! Ţin-te lângă mine, strigă Gheţea. 

Ridică sabia. Îi răspunde sclipetul săgeţilor repezite în ghebele tătarilor 
de Mârzea şi cei din Ologi. Când se repede de pe gorgan, se-ntreabă dacă 
Racea e în toate minţile, încercând să facă pe strigoiul, acum după ce tătarii 
văd limpede cu ce fel de strigoi au de a face. 


Capitolul 2 


— Leapădă bostanul, Răzbiciule. 

— Nu pot, faraonule. 

— Cum nu poţi, blestemate? 

— S-a-ncurcat în cearșaf. 

— 'Te-arunc jos, Răzbiciule. 

— Taci! Auzii o săgeată. 

— O să ţi se-nfigă una în clonţ, măscăriciule! 

— Măscărici e ăla de-a scornit parascovenia asta! 

Racea îl muşcă pe jupân Răzbici de pulpă. Jupân Răzbici îi dă un pinten 
în coastă. Calul berbeceşte pe loc, fomăind neliniștit sub cearșafuri. Calul îl 
ține-n şa pe Racea. Racea îl ţine pe umeri pe jupân Răzbici. Jupân Răzbici 
ține deasupra capului, înfipt într-o creangă, bostanul tăiat în chip de cap de 
mort în care ard trei lumânări trupește. Cearșafurile înnădite și prinse în 
spini de porumbe, cu găuri în dreptul ochilor, se-ncurcă între picioarele 
calului. Calul se sperie, mai ales când aude nechezatul sălbatic al 
basmeţiloriI0! tătăreşti. Cabrează. Jupân Răzbici suduie de odoare 
bisericești. Unul dintre tătari, care se-ndemna nu se-ndemna asupra acelei 
arătări înfricoşătoare, aude înjurăturile, își pune calul la galop mic, trece 
prin spatele momâii și aruncă arcanul. Jupân Răzbici zboară de pe umerii 
lui Racea, răcnind: 

— M-a luat Satana, drac bărbos! 

Racea se zbate între cearşafuri. Calul se zbate și el. Alţi doi tătari se 
reped cu arcanele, smulgându-l din șa. Pleacă la galop, târâindu-l prin 
zăpadă. Comandantul koșunului, iuzbașul Mandâc Ali baatur vede cum se 
încheagă dispozitivul capcanei, cum din luncă se-ndeseşte tragerea de 
arcaşi, cum cad vitejii lui din şei. Se ridică în scări şi, scoțând strigătul de 


primejdie, îşi răsuceşte besmetul pe picioarele dinapoi, galopând în lungul 
lizierei sub adăpostul arborilor. 

Căpitanul Radu Gheţea îl vede pe Racea învelit în cearșafuri, dispărând 
într-un nor de omăt spulberat sub copitele koșunului care se retrage în 
goană. Capcana răsună de strigătele nogailor vânaţi cu arcanele și de 
nechezatul îndurerat al cailor cu burţile sfârtecate de parii înfipţi pe fundul 
ei. 

În faţa lupăriei, Gligor Cocostârc sângerat în obraz. Trei feciorași întinşi 
fără viaţă pe fundul săniilor. Răni cumplite de sabie la beregată. Lumânări 
aprinse lipite pe loitre, la căpătâie. Maicile lor bocindu-i încet. Oamenii 
înhamă. Treizeci și trei de tătari fără calpace, cu șubele sparte, legaţi de gât 
în lungul a trei frânghii, păziţi de muieri și ceilalți feciorași nevârstnici. 
Câţiva spătărei spânzurând tătarii morţi de subţiori, în crengile gorunului. 
Alţi câţiva prinzând caii rămași fără călăreţi. Noapte spre scapăt. Ger. 

— lată c-am agonisit braţe de muncă... Ce facem, ţaţo Rafiră? întreabă 
Glafira. 

— Zic să mânăm acasă pe cei prea tineri, ori prea schilavi. Noi să ne 
aţinem. 

— Aşa zic şi eu. Ne iei, căpitane, cu tălică? 

Gligor Cocostârc vine, târându-și piciorul de lemn. 

— Ce poruncă ne daţi, căpitanilor? 

— Vedeţi-vă de vetre, oameni, spune Mârzea. Aţi făcut destul. 

— Ba. 

— Ce zici, Radule? 

— Întâi să-l ușurăm pe baatur Sarîh. Unde-i Ahmet? 

Mârzea râde mânzeşte. 

— Şi-a adus aminte că-i tătar. 

— S-a dus cu ei? 

— Ca să vegheze asupra vajnicului nostru strigoi. 

— Ei, căpitanilor, ce vă sfătuiţi? 

— S-arată ziua și vrem să știm încotro. 

— Lăsaţi-ne să iscodim oastea hanului, îi domoleşte Gheţea. Duceţi-vă 
robii. Tocmiţi-vă armele. Pregătiţi-vă dăsagii cu demâncare. Vă reped veste 
cu acest om de oaste al meu, Cârstocea. Veniţi și-l cunoaşteţi. 


Se aleg câţiva cetașşi. Vin şi-l recunosc pe Cârstocea. Omul de arme 
mormăie: 

— Ce vă zgâiţi ca la o arătare?! Eu sunt, Cârstocea... M-aţi văzut?! 

— ÎL rugăm pe dumnealui, Gligor Cocostârc, să rămână cu patru străji. 

— Vă mulțămim, căpitanilor. 

— Aşteptăm poruncă. 

— Suntem dornici de sângele păgânilor. 

Convoiul se mișcă spre codru. Tătarii tac. Câteva sănii, muieri, nişte 
slujbași domnești de margine, ciungi ori ologi, niște flăcăiandri și, la mijloc, 
robii. Deasupra, cerul lăptos al preceasului de zi. Mârzea îşi alătură umărul 
de al căpitanului Gheţea. 

— Ţara, spune Gheţea. 

Tac amândoi, ascultând zăpada scârțâind sub pași. 

În lupărie. Bordei săpat într-un mal al Călmățuiului, sub nişte rădăcini 
de gorun. Prici acoperit cu paie. Ocheţi pentru arcași. Trei flăcăiandri cu 
furci, şi de prici legat baatur Sarîh. Îi priveşte cu ochii mijiţi. 

— Nu știu dacă Ghazi Ghirei are să fie trist aflând că n-ai ajuns să te- 
ntâlnești cu prepusul lui Ferhat Characlan, baatur Sarîh, spune Gheţea. Cât 
despre leti Ghirei Kulga, stăpânul tău... 

Tătarul tace. Intră în lupărie Gligor Cocostârc. 

— Să nu ne mai jucăm, viteazule Sarîh... Știm totul. Toată urzeala 
voastră împotriva marelui han și a lui Sinan. Nu strânge picioarele. N-am să 
mă apropii decât după ce n-ai să mai poţi mișca. Vreau să găsim răvașul pe 
care l-ai luat de la hanul lui Leahu Ţiparu... Unde-l ţii ascuns? 

— Câine! 

— Cum vrei. Dezbrăcaţi-l! poruncește Gheţea. 

Fecioraşii lasă furcile. 

— La focurile de tabără, ori în cele de prin ailuri, războinicii au să 
povestească cum şi-a pierdut baatur Sarîh cinstea de oștean, lăsându-se 
dezbrăcat de niște copii. Copiii creştini au să-i vadă rănile viteazului Sarîh, 
spune Mârzea în tătară. 

— N-aveţi să faceţi asta! 

— Ba avem s-o facem. Eu însumi am să povestesc în otacul vostru 
această păţanie a ta. 

— Pe Allah! 


— Ba, şi cum te-am prins cu arcanul ca pe o muiere beată, am să 
povestesc. 

— Aman! 

— Auzisem că baatur Sarîh unește vitejia cu înțelepciunea. Eşti în 
mâinile noastre. Ce mai aștepți? 

— Koşunul s-a întors spulberat de săgețile noastre. Ştii bine că nu se 
mai întoarce, apasă Gheţea pe fiecare cuvânt. 

— Dă-ne răvașul, şi scapi de ruşine. 

— Jură pe Isa Mesih! H! 

— Jur. 

— a-l. Dar altceva nu afli de la mine, nici dacă mă arzi cu fierul roşu. ÎL 
am în tureatca cizmei drepte. 

Tătarul nu minte. Cei doi căpitani veghează până când Gligor Cocostârc 
trage cizma, o despică cu jungherul şi scoate răvașul. După ce se dau 
porunci strașnice, să nu fie rușinat, și nu fie pus la munci, dar să fie păzit ca 
ochii din cap, se stabilesc locurile unde spătăreii vor sta de strajă, unde va 
găsi Cârstocea oameni de olac, totul în şoaptă, apoi cei din Spătărei se duc, 
luându-l pe baatur Sarîh între furci și sulițe. Rămași singuri în lupărie, 
căpitanii se privesc întunecat. 

— Răvașul ăsta îmi arde degetele, scrâşneşte Gheţea. Mie scârbă de ce 
am să aflu, slovenindu-l. 

— Mie nu! Aici stă ceva din crugul acestui război... 

Mârzea desfăşoară hârtia de Genova, subţire. Citeşte rar cele ce 
urmează. 


„Cinstitului, viteazului și înțeleptului fiu al stepelor, de la prietenul lui, 
sănătate. Află, fecior al fericirii, că anul acesta turmele mele au sporit sub 
oblăduirea păstorilor mei și că voi sta gata să-ți vând, pentru târgul cel 
mare al Riazanului, capetele pe care le-ai cerut. Pentru asta trimite păstorii 
și oamenii tăi la saivanele mele, după cum ne-am înțeles, cu iarlâkurile 
măritului han, și toate vor fi spre îndestularea și bucuria noastră. Să te 
găsească acest răvaş în pace şi fie ca el să-ți aducă aminte de credinţa pe 
care ne-am juruit-o unul altuia la un ceas greu ca acela prin care amândoi 
am trecut. Umblă în liniştea cugetului, spre îndeplinirea tuturor dorințelor.” 


Nicio semnătură. Nicio pecete. Mârzea fornăie pe nări, mânzeşte. 


— O taină de două ori taină. Nu-i nimic. la-l şi păstrează-l. Acum n- 
avem vreme să facem pe ghicitorii. 

— Din pricina lui Racea?! 

— A lui și a jupânului Răzbici. Mă pregătesc să intru la tabăra hanului. 
Ziceai că ai un plan, Gheţea? 

— Ți-l spun din mers. 

— Atunci, în şei! 

— N-am dormit de două nopţi, mârâie Cârstocea. Caii sunt sleiți. 

— Facem popas la prânzișor, căpățânosule. 

Închid lupăria. Cârstocea grămădeșşte neaua cu piciorul peste ușa scundă, 
încalecă și intrând în luncă, taie codrul spre Furculeşti. 

— Numai de acolo putem apuca un fir, spune Gheţea. 

— Gând la gând cu bucurie, frate Radule. 

În lumina cenușie a zorilor, căpitanii văd lunca răscolită de copitele 
cailor, cai morţi peste care coboară stoluri gâlcevitoare de corbi și buza 
neagră a capcanei, pe fundul căreia zac în nemișcare morţii călăreți nogai 
plini de sânge și besmeţii de Bugeac cu măruntaiele vărsate. Miroase a 
sânge, a luptă și a spaimă. Dau pinteni și intră tăcuţi sub poala ninsă a 
codrului. 

După ce-l lasă pe Cârstocea cu caii de povară și fugarii lui Racea și 
Răzbici în adăpostul știut, cei doi căpitani ajung sub bolta de hamei din 
marginea satului. Mârzea îşi lepădase șuba și cușmulița, îmbrăcând una din 
şubele adunate de Cârstocea. Pe cap pusese un calpac din blană de vulpe, cu 
coada atârnându-i pe un umăr. Îşi hrăneşte șoimul coborât pe arcada șeii, 
dându-i din palmă bucăţi de carne uscată. În faţa bisericii, mișcare. Ofiţerul 
împărătesc schimbă temenele cu un tătar crăcănat, îmbrăcat în piei de lup. 
Zece tătari şi convoiul de spahii stau în şei. Ceilalţi tătari se pregătesc de 
odihnă. Caii sunt trași în biserică, după ce li se slăbesc chingile. De la 
oblâncuri sunt desfăcute traistele cu ovăz și plasele cu fân. Soarele ridicat 
peste coama codrilor poleieşte coifurile spahiilor, răsfrângându-se în 
sclipete de pe cel aurit al ofițerului împărătesc. 

— lată că în însuşi koşunul de cercetare marele han are dușmani... 
Acest crăcănat în piei de lup se-ntâlneşte aici cu trimisul lui Ferhat şi 
uneltesc împotriva marelui han. Când te gândești, Radule, cât de șubredă e 
adesea puterea mai marilor lumii... Ghazi Ghirei își bea liniştit cumâșul, 


ştiind înaintea Hoardei unul din cele mai viteze și credincioase koşune de 
cercetași, şi iuzbaşul koșunului îl vinde lui Ferhat, cu gândul la cine ştie ce 
mărire sau răsplată... 

— Boierii noștri nu fac la fel? 

— Nu-i mai satură iadul de măriri şi averi. Dar unde să fie... 

— Taci... lată-i! 

Din spatele bisericii trage a doua sanie, cea cu corturile și merindea. Din 
biserică sunt mânaţi cu latul iataganelor cele două „stafii”. Racea hărtănit 
bine, cu dolama numai zdrenţe cu mâinile legate la spate, se opreşte în prag. 
Se-ntinde atât cât se poate întinde în legături, cască cumplit, apoi cu glasul 
lui ca din butie: 

— Pe barba profetului mi-e foame. Aha! Iată şi un tap împărătesc. 
Răzbiciule, hai să ne-nchinăm acestor berbeci împlătoșaţi. Apoi româneşte: 


„Iată un păgân de turc 
El se uită, eu mă uit” 


Răzbici cântă la tenor. Racea trece la bas. Se-nchină unul către altul. 
Racea tace. Face brusc o ploconeală. Scoate sunete ciudate. Începe să se 
răsucească în jurul lui însuși, în vreme ce Răzbici ţupăie pe loc, 
bălăngănindu-se jalnic. Amândoi încropesc un fel de pantomimă a groazei. 
Pare că văd lucruri neobișnuite și, de spaimă, că se apără de nişte duhuri 
care se reped asupra lor din văzduh. Se frământă, tropăie. Tătarii îi 
înconjoară de departe, cu respect. Dintr-o colibă iese Lisandru Cocora, 
orbul, care-și trece alăuta la piept şi începe să cânte cu glas puternic, care se 
aude limpede până sub bolta de hamei: 


„Bine-ar fi să fiţi cu grijă 
Orle-le și iarăși le, 

Căci la sfat de ne-nţelegem 
Duhul sfânt va pogorî 
Tirla-la şi iarăşi la.” 


Racea şi Răzbici se opresc în poziţii frânte, cu mâinile deasupra capului. 
Lisandru Cocora cântă: 


„Urmaţi-mă, fii ai luminei.” 


Racea își pleacă fruntea. Răzbici îl imită. 

— Are cap pentru zece căpitani domnești, se bucură Mârzea... Hai să le 
dăm de ştire că suntem aici, că veghem și am înţeles tâlcurile nebuniei lor şi 
al cântecelor acestui viteaz Lisandru Cocora. 

— Cum? 

— Aşa! 

Căpitanul Mârzea îşi cheamă şoimul pe braţ. Îi dezleagă lănțugul de 
argint de la picior, îl înalță deasupra capului. Șoimul cercetează văzduhul. 
Nu vede nimic, bate din aripi şt când aude fluierița din os de iepure ţistuind, 
îşi ia zborul. Trece săgeată peste sat. Se avântă în tării. Rotește sprinten în 
lumina îngheţată și-n limpezimile albastre ale cerului de iarnă. 

— Numai să-l vadă şi recunoască, șopteşte Radu Gheţea. 

— L-a văzut şi recunoscut, frate Radule. 

În adevăr, căpitanul Racea, cu capul dat pe spate, urmărește rotirile 
înalte ale șoimului. Mârzea ridică braţul, suflând în fluieriţa care scoate un 
sunet subţire, prelung. Șoimul roteşte încă o dată, rămâne aninat o clipă de 
tării. Cade glonţ, cu aripile strânse, deasupra turlei bisericii, trece razant, în 
strigătele de admiraţie ale tătarilor, care-l urmăriseră cu mâinile streașină, și 
se lasă pe o creangă a gorunului, scuturând un pumn de zăpadă care cade pe 
umărul lui Radu Gheţea. 

— Le-a venit inima la loc „stafiilor” noastre, zâmbeşte Mârzea, 
întinzând stânga pe care şoimul coboară cu fâlfâit scurt de aripi. 

— De abia de acum încolo începe greul, dragul meu. 

— Aşa zic şi eu. Priveşte. 

Racea şi Răzbici sunt urcați şi legaţi peste calabalăcul din sania 
ostăşească. Un spahiu îi acoperă cu o șubă. Ofiţerul împărătesc se urcă în 
sania lui, arătând ceva spre codru, acolo unde stau ei. Tătarii pun străji. 
Garda convoiului se pune în mișcare la trap mic, luând drumul înapoi. 

— Se-ndreaptă spre tabăra hanului, Răzbiciule. 

— Acolo unde, mai la urma urmei, avea poruncă s-ajungă şi diavolul 
ăsta de Racea, care mi-a mâncat zilele cu nefăcutele lui. Ce facem noi? 

— Ne odihnim un ceas. Îl aşteptam pe Lisandru Cocora și „ne-nţelegem 
la sfat unde va poposi Duhul Sfânt”... 

— Mi se pare că Duhul ăsta sfânt, pentru noi se ascunde în bărboiul 
afurisitei de stafii... Facem precum spui. Nu l-am văzut pe Ahmet. 

— Aici estem, căpitan... 


— Ptiu, bată-te crucea... Radule, nu mai dau o ceapă degerată pe 
urechile mele. Vorbește... 

— Aici nu bun stăm, căpitan. 

Căpitanii își întorc caii, în timp ce pe ulița satului sania cu prizonierii ia 
drumul “Turnului. Aud glasul puternic, bărbătesc, al căpitanului Racea, 
cântând vesel: 


„Bucuria a coborât în sufletul meu 
Odată cu credinţa în prietenia noastră.” 


ROBII 

— Carevasăzică, Răzbiciule, văzându-te Chani Ali Chansublimul han — 
slab şi numai oase, te va pune la îngrăşat. Vei fi gras și vei vorbi ca un 
eunuc adevărat, subțirel şi tremurat, apoi îţi va da în pază haremul... Ah, ce 
frumuseți vei vedea, Răzbiciule, fericitule, ce trupuri albe de fecioare 
făcând baie în lapte de măgăriță, apoi trecând în bazinele cu apă de 
trandafir. Atunci când vei întinde mâna să mângâi acele odalisce, vei fi 
cusut într-o piele de bivol și aruncat în mare... Vai ţie, Răzbiciule, pentru 
această robie în care-am căzut! 

— Mai taci, diavole! Ţi-am spus că nu iese nimic din prostia aia, 
căzurăm ca mulierile... Să ne râdă și curcile... Cum ziceai de alea care se 
scaldă în lapte de măgăriță”! 

— Aha! 'Tâlharule! Te-am prins. Pofteşti carne de fecioară scăldată în 
lapte de măgăriță?! Ai de la mine trei zdupaci după ceafa aia rebegită. 

— Nu mă asupri, tartore... Haide. Fă-ţi cruce cu limba-n gură. lată 
zidurile Turnului. 

— Atâta vezi? 

— Atâta. 

— Dacă eşti cât Statupalmăbarbăcot... Saltă-te în capul oaselor! 

— Dumnezeule... 

— larmaroc, jupâne. larmaroc în pământul ţării, cu carne de pământean. 
Hei... Feciori de iapă... Lasă sania la pas, șacal chior... 

Post de pază, cu cinci tătari închizând șleaul. O sanie în stânga. Alta în 
dreapta. La câţiva zeci de paşi zidurile cetăţii Turnu, afumate, ciobite de 
ghiulele, cu ienicerii de strajă la crenele şi flamura verde a Profetului 
fâlfâind în donjonul central. Porţile lăsate peste șanțul cu apă îngheţată. În 
faţa porţilor, un târg de sănii şi corturi rotunde din pâslă, cu ulițe strâmte și 
întortocheate pe care trec la galop koșune tătărăşti, plesnind din bice, ori 
grupuri de ieniceri înfofoliţi în şube. luzbaşul care comandă escorta ridică 
stânga. Convoiul trece de postul de pază, la trap mic. Racea vede un tătar 
bătrân fumând pipă într-una din sănii, caii străjilor legaţi la codârla alteia, 
pe ofițerul împărătesc ridicându-se în capul oaselor atunci când dintre 
corturile multicolore se arată un mârzac într-o șubă de râs, păzit de zece 
tătari şi urmat de un şir de robi, olteni după port, fără nimic pe cap, 


nebărbieriţi, legați de gât și bătuţi cu harapnicele. Din centrul acestei tabere 
de corturi şi sănii mari cu coviltir, plină de mugetele bivolilor, ţipetele 
străjilor şi ale ienicerimii, vine la galop mare un curier. Își struneşte calul în 
faţa podului mobil al cetăţii. Strigă în turcă: 

— Poruncă de la Chani Ali Chan Ghazi Ghirei, stăpânul popoarelor din 
Răsărit, iataganul nemilos a lui Alah! Bakaulii scot în vânzare a zecea parte 
din robii sublimului han, a cincisprezecea parte din robii lui leti Ghirei 
Kalga baatur, a douăzecea parte din robii oglanilor și minganu-noionilor. 
Neguţătorii din cele patru vânturi ale lumii, vitejii ieniceri și supușii 
slavicului împărat al Deri Devletului să-și ia semnele de la Muhamed 
tavadjii. Târgul de robi se deschide la al treilea semnal de com. Să nu fie 
larmă şi înghesuială, că vă batem cu bicele. 

Racea se smuceșşte în funii. Spahiul vizitiu îl ameninţă cu biciul. Un tătar 
din gardă îi gâdilă gâtul cu vârful de oțel al suliței. Pe lângă sanie trece 
convoiul de robi. Feţe descompuse de durere, dolame ferfeniță, câţiva 
călărași domnești cu sângele închegat pe obraz, ori pe gât, priviri 
halucinate, miros greu de oameni nespălaţi și ceva nevăzut, ca un destin 
implacabil care apasă asupra convoiului. 

— Hei, vitejilor, răcneşte Racea. Sus frunţile! Întăriți-vă cugetul... 
Adevăr zic vouă: Cel smerit se va înălța, iar cel puternic și prigonitor se va 
coborî... Căscaţi, bă oltenilor ochii şi luaţi seama la semnele acestei zile... 

Tătarul îi apasă vârful suliţei în piept. Robii ridică spre el fețe mirate. Se 
opresc. Harapnicele cu măciulii de plumb le plesnesc umerii, spinările. 
Gărzile îşi rotesc caii în loc. Strigă, cozile calpacelor le joacă pe umeri. 
Poartă arce, sulițe şi pavezele rotunde agăţate de arcada şeii. 

— Căpitanul Racea, spune un călăraş cu urma adâncă a unei răni 
proaspete pe frunte. 

— Uită! strigă Racea, Dar ţine minte... 

Nu termină. luzbașul Mandâc Ali baatur împinge robii cu pieptul calului 
flocos, de stepă. Se pleacă peste loitra saniei. 

— Căpitan Racea, rânjeşte cu dinți lungi și galbeni... Hah! Căpitan 
Racea... 

Sania se smucește din loc. Pe poarta cetăţii Turnu iese un convoi de 
cămile asiatice, condus de cămilari în bumuzuri negre de camelot. 

Mârzea face semn de oprire... Descălecă, şi o dată cu el descălecă 
ceilalți. Gheţea vine lângă Mârzea. Îngenunche amândoi lângă nişte urme 
proaspete. 

— Mistreţi? întreabă şoptit Mârzea. 

— Mistreţi și nu prea. 

— Adică cum, nu prea? 

— Cam târşâite. Cam înnădite... 

Radu Gheţea măsoară cu palma distanţa dintre urmele picioarelor din 
faţă. 

— Cam grăbită dihania şi cam prea mare. Ăştia de baltă sunt mai mici. 

Ahmet, care adulmeca și el pe urme, se pleacă lângă o tufă deasă de 
porumbe. Culege ceva din spinet și-i aduce lui Mârzea. 

— Om estem, spune arătându-le o bucată de pănură albă. 

Se găsesc toți patru în lunca Dunării, pe marginea îngheţată a unei 
rovine, mai jos de Flămânda și la nici cinci bătăi de săgeată de zidurile 
Turnului. Aud zgomotele taberei tătare, răgetele cămilelor, ale bivolilor şi 
strigătele neguțătorilor. Vine până la ei miros iute de fum, de pâslă, de 
blănuri şi lapte de iapă. După plecarea convoiului cu solul lui Ferhat și 
prizonierii, s-au ascuns în codru, nu departe de gorunul cu pricina. Au 
încercat să doarmă în șube. N-au aţipit bine, când Ahmet, care făcea de 
strajă, l-a adus la ei pe Lisandru Cocora, orbul. De la orb au aflat de târgul 
de robi de astăzi. Altceva n-a auzit. I-a putut strecura unuia dintre cei doi 
prinși — unul c-o labă păroasă și grea ca de urs — jungherul lui. Ei i-au 
povestit ciocnirea de azi-noapte. L-au sfătuit să se-ntoarcă la Spătărei şi să 
ţină oamenii gata de luptă. 

Ahmet ştia multe. Nu se amestecase cu nököt, prietenii de arme ai 
izbaşului Mandâc Ali. Rămăsese pe lângă ostașii de rând, printre care erau 
rătăciţi și doi sabandji, pălmași din Crimeia. Aceştia i-au povestit despre 
șederea măritului han în Banat, din porunca lui Sinan, despre pleanul de 
zece mii de robi, despre urzelile care se ţes în corturile de pâslă și mai ales 
despre tăierile pe care le fac haiducii lui Deli Marcu Dubrowniki în Hoardă, 
ținându-se pe urmele tătarilor ca un dulău turbat. De când au trecut pe 
aceste meleaguri, tăierile s-au îndesit. La focuri se povesteşte că în fruntea 
oștilor care-i atacă ar fi o călăreaţă cu o stea în frunte şi sabie de foc... 
Ştirea i-a făcut să creadă că vor putea întâlni ori cetele de haiduci, ori 
oștirea jupânesei Sima Buzescu. 


Radu Gheţea îl strânge pe Mârzea de braţ. Se aud răgete de cămile și 
clinchet vesel de zurgălăi. Peste platoşa de gheaţă care acoperă Dunărea 
şerpuie o caravană de cămile și măgari acoperiţi cu stofe roșii, albastre și 
portocalii. În frunte, un bătrân venerabil, cu barbă albă, călare pe o cămilă 
flocoasă de Gobi, cu panaş roşu din pene de struț la căpăstru, clopoței de 
argint, clinchenind dulce la gâtar, şi șa galbenă de Damasc. Caravana e 
păzită cu străşnicie de două rânduri de călăreţi în burnuze negre, cu lăncile 
la picior. 

— Mustafa Muhamed al Ghazal, șopteşte Mârzea cu un tremur de 
scârbă şi dușmănie în glas. 

Numele celui mai cunoscut neguţător de robi de pe țărmurile Mării 
Negre plutește sub bolta de crengi ca o ameninţare cumplită. 

— Să ne grăbim, frate Radule, dacă vrem să vedem ochii vajnicului 
nostru prieten. 

Se strecoară pe urma prepusului mistreţ, strângând plăselele jungherelor. 
Când desișul devine aproape de netrecut Radu Gheţea îi spune să rămână 
acolo. Îi arată alte urme de mistreți venind din dreapta, din stânga, 
împreunându-se cu urma ţinută de ei și ducând toate spre trunchiul 
scorburos al unei sălcii străvechi, veghind malul râpos al unei iezături. 
Zăpada afânată, înmuiată de soarele ridicat spre amiazi, scârțâie uşor, abia 
auzit. Din crengile de răchită roșie, lovite, se scutură o pulbere rece, 
strălucitoare. Radu Gheţea rămâne mirat la piciorul sălciei. Urmele se 
opresc retezate. I se pare că sub una din rădăcinile sălciei vede o spinare de 
mistreţ. Nu visează. O spinare şi un cap care se leagănă la stânga și dreapta. 
Și încă ce cap. În loc de colti, mustăţi. În loc de gușă, un bărboi negru. Face 
un pas. Altul. Un fâșâit, zborul unor matahale negre — și cade doborât în 
zăpadă, cu vârful unui jungher, rece, proptit în ceafă. 

— Astea-s mirosurile pe care soarta ţi le-a hărăzit pe veci, iubeţule 
Răzbici. 

— Râde hârb de oală spartă! 

— Îmi place că mă ţii în proverbe. Asta-i miros de palmeni. Ţţţ! Ce mai 
bunătăţi de tăiței cu carne de iapă bătrână sunt palmenii ăştia! Și uite-le pe 
tătarce ce mai ostenesc la cazanele lor cu supă de rântaș cu ovăz. Ai să 
mănânci ovăz, Răzbiciule, până când ai să nechezi ca oţopinele deșălate de 
la căruțele slugeriei domneşti. 


Sania trece la trap întins printre case de pâslă și nuiele, puse pe tălpici. 
Racea îi explică duhovniceşte soţului său că astea sunt aşezările tribului 
nomad Şiurakiiil, spaima stepelor dintre Nipru și Volga, trib care dă cei mai 
sălbatici călăreți ai Hoardei. În faţa caselor acelora pe tălpici ard focuri 
zdravene la care tătarcele pregătesc masa gintei lor, se foiesc copii 
îmbrăcaţi în blănuri și fecioraşii mână la trap, cu strigăte ascuţite, tabunul 
de iepe pentru muls. 

Un loc gol într-o margine de luncă, cu cai așezați la conoveţe pe rânduri 
dese, străji rezemate în sulițe, corturi ostășești din pâslă şi dincolo de acest 
mingan al keșigului, adică mia de oșteni a gărzii de zi — unitate de frunte a 
armatei — Racea vede tuiurile roșii înfipte în faţa unui cort din pâslă 
albastră-aurie, înconjurat de alte corturi mai mici, roșii, verzi și albastre, 
vegheate de călăreți încremeniţi în şei. 

— Iată-ne ajunşi la otacul măritului han, jupân Răzbiciule. Răsuflă 
adânc, spune de trei ori Tatăl nostru şi pregătește-te să fii prăjit la foc 
scăzut. 

— Mi-ai împuiat urechile cu glasul ăsta dogit. Mai bine în frigarea 
hanului, decât lângă limba otrăvită a domniei-tale... Cum ne purtăm în faţa 
hanului? 

— După împrejurări. 

— Mai suntem nebuni, ori ba? 

— Se va vedea. Taci... Cască ochii, şi la o adică... 

— La o adică n-am lipsă de învățături. Aţine-te... 

Un corn sună prelung și ascuţit. Îi răspund alţi cornişti. Cineva bate cu 
latul iataganului într-o pavăză rotundă, de aramă. Călăreţii de gardă se rup 
în două, alcătuind un coridor din cai flocoşi, paveze, lănci şi feţe împietrite, 
galbene, cu ochii tăiaţi pieziş. 

— Chani Ali Chan, prin puterea cerului veșnic, prin ocrotirea puterii 
celei mari, stăpân al Răsăritului, se află la meditaţie. Alah să-i dea gânduri 
de slavă... Aşteptaţi aici porunca. 

Ofiţerul de gardă se-nclină în faţa curierului împărătesc, care rămâne 
nemișcat în sanie. 

— E un tâlc în treaba asta, mârâie Racea, şi, pe barba profetului, mi-aş 
rade jumătate din mustață să ştiu ce face cu adevărat Chani Ali Chan în 
clipa de faţă. 

Nu isprăveşte bine ce are de spus, și în locul gol dintre tabăra de case 
din pâslă a tribului Șiurakiiil şi garda din tabăra hanului, loc cu zăpada 


răscolită, este mânat cu bicele un convoi de femei între două vârste, 
despletite, cu picioarele învelite în zdrenţe ori în rămăşiţe de opinci, bucăţi 
de şube sau un fel de sandale împletite din frânghie de paie. Muierile ţipă, 
unele tac cu capetele lăsate în piept, ciufulite, altele îşi cheamă bărbaţii, se 
bat cu pumnii în piept, văicărindu-se în toate limbile dunărene: românește, 
sârbeşte, bulgărește, ungureşte. Ba se văd și câteva șvăboaice blonde, cu 
ochi albaștri, altădată dolofane, unele îmbrăcate în haine de sărbătoare, aşa 
cum le-au prins năvălitorii la ieșirea din biserică. Două rânduri de sulițași 
tătari, în şube albe, îşi pleacă vârful luciu al armelor spre piepturile 
neguţătorilor care fac larmă de nedescris, țipând și blestemând în turcă, în 
armeană, arabă şi ebraică, ridicând deasupra capetelor iarlâkurile eliberate 
de bakaulii hanului, cerând întâietatea la cercetarea și alegerea robilor. 
luzbașul tătar, într-o șubă cu cusături de piele roșii, albastre și negre, 
molfăie o bucată de carne uscata. Când neguţători de robi se întrec, îi atinge 
cu latul iataganului peste șale, făcându-i câini nesătui sau șacali. 

Racea şi Răzbici înlemnesc. Și unul și altul văzuseră târguri de robi prin 
Dobrogea, ori dincolo de Nistru, ori la Adrianopole și Istambul. Acesta, din 
pământul ţării, sub zidurile Turnului pe care fluturase steagul slăvitului 
Mircea Bătrânul îi răscoleşte până-n străfunduri. Din toate părțile taberei 
tătare, dintre casele de nuiele și pâslă, dintre săniile cu coviltir, dintre 
corturile căpeteniilor sunt aduşi robii hotărâți să fie vânduți aici. Cete de 
bărbaţi buni de muncă, mânate cu harapnicele, cete de copilandri, ori de 
codane, ori de copii până-n zece ani, trențăroși, nespălaţi, feţe crispate de 
spaimă, cu fumul focurilor intrat în pori, priviri hăituite, şi, dintr-o dată, 
strigătul sfâșietor al unei femei: 

— Voicooo, Voichiţa maichii. Voichiţăă... 

Înaltă, despletită, cu o coamă de păr negru, uşor brumat, o femeie se 
smulge dintre celelalte și se repede spre una din cetele de codane, mânate 
spre locul unde un tătar bătrân întinde pe zăpadă câteva cergi roşii. Acea 
Voichiță, mlădie şi copilă, cu boi alb. Sprâncenată şi codată, izbucnește într- 
un țipăt neomenesc: 

— Mamăă! Măicuţa mea, nu mă lăsaaa! 

Un arcan șuierând veninos. Femeia prinsă de gât cade-n genunchi. 
Rămâne o clipă nemişcată, cu ochii holbaţi, ieşiţi din găvane. Zgreapţănă 
zăpada cu unghiile. Hohoteşte, se bate cu fruntea de zăpadă și-și sfâșşie 
treanţa care-i acoperă pieptul. Jupân Răzbici vede cum din ochii căpitanului 


Racea curg lacrimi mari şi-l cutremură plânsul mut, stăpânit, al acestui 
războinic temut. 

— Ia ridicaţi mâinile că v-a luat Israfil, ordonă Mârzea în turcește, 
amenințând pe cei patru oameni cu pistoalele. 

Ahmet ţine arcul întins. Cârstocea, pistoalele. Radu Gheţea se ridică din 
zăpadă, unde-l bușiseră. Priveşte atent namila bărboasă, învelită peste 
dolamă în pielea de mistreţ. Râde. 

— Frumos îţi şade, sfinţia-ta, să-mbraci blana jivinelor din pădure şi să 
asupreşti oștenii domneşti! 

— Aolică, muică, şi cei trei sute doişpe părinţi... Să nu crezi în 
minuni... Închinaţi-vă, diavolilor, degrabă domniei-sale căpitanul de 
Pădureţ. 

Namila își scoase de la brâul plin de hangere și pistoale o cruce de stejar 
lustruit, cu braţul de jos în formă de ghioagă, plin de cuie din oţel, şi-l 
atinge cu ea pe cel mai apropiat însoțitor. 

— Nu văzuși, bă Alisandre, păcătosule, că-i căpitan domnesc? 

— Nu-l văzui, părinte, că venea ca râsul. Aoleo, nu mă mai spovedi, că- 
mi ajunge. 

Popa Stoica din Fărcaşele Romanaţiului, căruia voievodul îi încredințase 
paza moșiilor sale din Oltenia, ca şi întreaga pază a mărginimii oltenești, 
iese gâfâind din scorbura în care se vârâse. După ce-l cunoaşte pe Mârzea, 
întinzându-i la sărutat crucea ghintuită, căreia i se dusese vestea în toată 
oştirea, că e mai mult ghioagă decât cruce, le povestește despre aşezarea 
taberei hanului, despre târgul de robi de astăzi şi mai ales despre: 

— O taină şi o bucurie pe care vi-o mărturisesc de îndată... Aveţi 
porunci de la măria-sa? 

— Avem, preasfinte, chiar pentru duhovniceasca ta faţă. 

— Hm! Sunt însetat să le ascult, precum cel rătăcit în pustie de apele 
izvorului. De iscodit nu mai avem ce iscodi... Acu, dacă n-aveţi alte 
porunci, urmaţi-mă întru tămăduirea grijilor trupului şi ale sufletului. 

Râde în bărboi și le face semn să-l urmeze. Când se ridică în capul 
oaselor cu pielea de mistreţ atâmându-i pe spate, căpitanii îşi dau coate. 

— N-aş vrea să-i încap pe mână la spovedanie, șopteşte Mârzea. 

— Nici eu n-aş vrea, mârâie popa, tăind lunca spre un cot al Dunării, 
acoperit cu lăstăriş de răchită, bolți de hamei şi iederă sălbatică de-a valma 


cu sălciile vechi cât lumea, crescute la malul fluviului. 

Căpitanii rămân miraţi când dau peste străji tupilate în zăpadă, pe care 
popa Stoica le ţistuie ca piţigoii. Trec pe sub bolțile înzăpezite, pe care 
joacă soarele în raze vesele și ajung într-o rovină adâncă, mărginită de 
mărăciniş des. Simt miros de cai şi oameni... O spărtură în mărăciniș, o 
potecă săpată în zăpadă, alt brâu de mărăcini, lăsat pe-o coastă repezită în 
jos şi, după ce trec de câţiva arini, unii înfrăţiți dintr-o tulpină, ajung în 
rovina ascunsă sub sălcii, şerpuită, largă de o sută de paşi în care e aşezată o 
adevărată tabără ostăşească de corturi din pănură albă. Niciun foc. Niciun 
zgomot. Popa Stoica râde în bărboi, văzându-le mirarea. 

— Ne pricepem noi şi la ostășie, nu numai la liturghie, căpitanilor... Ha! 
Ha! lote, ia, tabără sub nasul măritului han și al ienicerimii de la Turnu. 
Asta-nseamnă să fii de-al locurilor. Te ascund luncile, ca pe sufletul 
pământului. Rovina asta merge pe lângă Dunăre, până la Flămânda și Valul 
lui Traian. Așa că avem pe unde ieşi din codru. De când trecurăm Oltul în 
Vlahia Mare, avem călăuze dintre mărginași... Poftiţi... 

Se-ndreaptă spre un pâlc de sălcii gigantice, cu scoarța crăpată de 
bătrâneţe, sub care veghează patru străji în dolame de aba și unde se vede 
un cort rotund din panură de oaie ţigaie. 

— Bă Alisandre, răscumpărate, având grijă de oamenii de arme ai 
căpitanilor. Și de cai, liftă ce eşti. 

Popa tuşeşte în bărboi. Îşi rușinează mustăţile. Leapădă pielea de 
mistreţ. 

— Ce tot te foieşti pe-afară, preasfinţite? se aude din cort glasul plăcut 
al unei femei. Spune-mi ce ai iscodit. 

Perdeaua de la intrarea cortului se ridică smucit. lese o jupâneasă 
voinică, mlădie, purtând nădragi bărbătești din stofuşoară flamandă verde, 
vârâţi în cizme din blană de veverițţă, cațaveică din blăniţe de jder, încinsă 
cu brâu de piele în care a înfipt jungherul cu prăselele bătute în rubine. Are 
trăsături frumoase, gura mare, sprâncene negre, groase, ochi adânci, 
neliniștiţi. Îşi poartă cosița pe umeri legată cu o diademă încrustată cu 
peruzele. Căpitanii se-nchină cu mâinile la inimă. 

— Ţi-adusei veşti de la Scaun, mărită jupâneaso Sima. Primeșşte-i cum 
se cuvine pe acești căpitani domnești. 

— Iată-l pe căpitanul Radu Gheţea, credinciosul vărului nostru Mihai, 
spune jupâneasa Sima Buzescu, zâmbind și întinzând mâna. 


Radu Gheţea pleacă un genunchi. Se descoperă. Sărută mâna albă, 
frumoasă, cu unghiile lăcuite, mirosind uşor a apă de trandafir. A băgat de 
seamă că Sima Buzescu n-a spus „măria-sa”, ori „voievodul nostru”, ci 
„vărul nostru”, şi se sfătuie pe sine să ciulească urechea, ascultând mai mult 
şi vorbind cât se poate de puţin. După ce sărută mâna şi Mârzea, popa 
Stoica spune mârâit: 

— Când am să mă-nvrednicesc şi eu, robul lui Dumnezeu, de asemenea 
bucurie, jupâneaso Sima? 

— Robul lui Ucigă-l crucea, râde soţia lui Stroie Buzescu, făcându-le 
semn s-o urmeze în cort. 

Căpitanii întâlnesc ceva cu totul neobișnuit în taberele ostășeşti. Pe 
lângă bogăţia de blănuri de urs și râs, lighenașele de aur, carafele smălţuite, 
pe măsura unei jupânese din neamul Buzescu, văzute şi în corturile marilor 
boieri ai țării, un gherghef la care jupâneasa tocmai isprăvise un cap de leu, 
sabia, pavăza și lângă pavăză, sculurile cu lâniţă, o tipsie cu cărbuni aprinși 
şi-ntr-un colț o fecioară în port oltenesc, cu cizmuliţe în loc de opinci, care 
împleteşte un colțun de lână, furându-i din privirile strecurate pe sub genele 
mari, întoarse şi parcă speriate. 

— Căzurăm într-o cumpănă şi o urgie cumplită, spune jupâneasa Sima 
Buzescu, așezându-se între blănuri. Staţi, domniile-voastre, căpitanilor. 
Aşază-te, părinte... Ajunsei la capătul puterilor, căpitanilor. Aştept vești de 
la soțul meu Stroie. Aştept poruncile lui. S-a auzit în tabăra mare cam ce 
judeţ i-am făcut până acum hanului? 

— Auzit jupâneaso Sima. 

— Să se ştie că nu dormim pe cuptor, ca altele. V-ascult. 

Îşi lăsă obrazul în palmă, trecându-i printr-o privire ageră, vie şi 
iscoditoare... 

... La un ceas după-amiază, din rovina unde erau ascunse taberele 
jupânesei Sima Buzescu și popii Stoica din Fărcaşele Romanaţiului, iese un 
convoi ciudat. Căpitanul Mârzea, îmbrăcat în şubă şi calpac tătărăsc, 
târându-l legat de șa pe însuși popa Stoica, cu anteriul făcut ferfeniță. După 
el, căpitanul Radu Gheţea, îmbrăcat în neguţător raguzan, apoi Ahmet, 
trăgând un cal de povară cu doi saci plini de frânghii pentru legat robii. Sub 
frânghii, câteva făclii, iar sub făclii, junghere țărănești cu lama lată și 
ascuţișul ca briciul. Jupâneasa Sima ieșită în faţa cortului le spune: 

— Atunci, aşa cum ne-nţeleserăm, şi nu vă temeţi că n-o să fim acolo 
unde ne chemați. 


De sub pologurile celorlalte corturi ies în priveală călăraşi boierești și 
domnești, adunându-șşi tohoarcele pe umeri. 

— Să v-ajute Dumnezeu, vitejilor, spune un cetaș bătrân, şi-i 
binecuvântă. 

— Aolio, sfinţia ta, că nu ţi se şade rob nicicum. Parc-ai fi urs, spune un 
oștean chior. 

— Adevăr grăit-ai, Picior de iepure, nu mi se şade rob nici mie, nici 
vouă, acum și-n vecii vecilor, amin. 

Convoiul urcă buza prăvălatică a rovinei, îndreptându-se în pas repede 
spre gheaţa albăstruie a Dunării. Pe malul bulgăresc plutesc văluri subțiri de 
ceţuri albastre din care abia se desemnează donjoanele puternice ale 
fortăreței Nicopole. 

— Dumnezeule mare! spune Racea, înăbușindu-și glasul. Orice ar fi, 
trebuie să scăpăm. S-aducem asupra Hoardei toate trăsnetele oștirii lui 
vodă. 

— Stai potolit. Nu te mai uita acolo. 

— Ba mă uit, jupân Răzbici. Mă uit să mă cutremur și să-mi aduc 
aminte până-n mormânt. 

Codanele sunt împinse pe cerga roşie. Străjile ridică lăncile. Din tabără 
năvălesc neguţătorii de robi. Caftanele blănite ale turcilor și evreilor se 
amestecă printre humusurile arabilor, șubele armenilor sau pelerinele 
raguzanilor. Tătarii din garda hanului, care păzesc copilele, plesnesc cu 
harapnicele pe deasupra capetelor neguțătorilor. Fac liniște şi ordine cu latul 
iataganelor și coada sulițelor. 'Tătarul bătrân, înfofolit în cojoc din blană de 
lup, purtând agăţată de gât o „paitză” de argint cu cap de tigru, ridică mâna. 
Se face linişte. În liniştea aceea, cei doi oșteni aud plânsul răzbit al 
copilelor. 

— Din voința Dumnezeului celui mare și din nemărginita sa milostivire 
faţă de stăpânul nostru, binecuvântat să fie numele hanului, din al cărui 
plean scoatem la vânzare aceste copile curate ca bobocii din grădinile lui 
Alah! lată aici o copilă cu părul ca răsăritul soarelui și carnea de marmoră, 
în stare să fericească pe bătrânul înțelept de o sută de ani... 

În spatele bătrânului hachim, arendaș al afacerii cu vânzarea robilor, se 
instalează doi scribi. Îşi ascut penele. Desfac nişte catastife uriaşe unde sunt 
înregistraţi robii. 


— O sută de galbeni, ori de taleri, ori de guldeni, preafericiţilor într-un 
Alah! Haide. Măritul han se milostivește de voi. Priviţi carnea fecioarei, 
alabastru minunat, neprihănit ca cerul de vară... 

Hachimul desface copila la piept. Neguţătorii strigă şi se vaită din 
străfundul bojocilor: 

— O, vai, ce să facem cu un copil mic şi prăpădit ca ăsta? 

— Pe Alah! Până să ajungă bună pentru harem, asta ne sărăcește. 

— E plină de vânătăi, diavol bătrân. 

— 'Tăceţi, şacali flămânzi! Vă jur pe coran că n-o dăm sub o sută de 
galbeni. Mai bine o ducem la Bachcisarai, pentru plăcerile slăvitului han. 

— Moare de ger. 

— Aşa să crezi tu, cămilă bătrână. O ţinem în blănuri şi-n sanie. 

Văicăreli. Sudalme. Clinchet de clopoței, vesel. O clipă de tăcere 
adâncă. Neguţătorii se strâng umăr în umăr. Stol de corbi stârnit de lângă 
pradă. Îşi face apariţia cămila de Gobi cu panaş roșu din pene de struţ, pe 
cocoașa căreia se leagănă un bătrân cu barbă patriarhală. 

— A venit Mustafa Muhamed al Ghezal... 

— O să luăm numai pleava. 

— Alah în Alah, ce nenorocire... 

Hachimul bate o temenea adâncă. Spune din gât: 

— Fii binevenit, Mustafa, Muhamed al Ghezal... cel ce-l fericeşti pe 
împăratul lumilor cu frumuseţile tuturor popoarelor. 

— Chutbe! răspunde bătrânul. 

La un semn, cămila îngenunchează. Doi călăreţi arabi descălecă dintr-un 
salt, grăbindu-se să-l sprijine pe bătrân de subţiori. 

În aceeași clipă răsună chemarea cornilor. Din josul taberilor se aud 
țimbalele. Tropote înăbușite. Pe lângă sania prizonierilor trece la galop un 
călăreț gras, cu fața rotundă și unsuroasă, cu mustăţi galbene-roșcate și o 
bărbiță de ţap, îmbrăcat în caftan din blăni de râs, urmat de gardă și un 
purtător de tui. Neguţătorii se frâng din şale, bătând temenele adânci. 

— Să fii slăvit în veci, leti Ghirei Chalga, neasemuitule! 

— Aha! mârâie Racea... Să ciulim urechile. Uite diavolul cum trece pe 
lângă solul lui Ferhat, fără măcar să-i arunce o privire... Vulpoiul. 

Agitaţie în faţa cortului marelui han. Săniile se pun în mișcare. Gărzile 
le fac loc. Ofiţerul împărătesc este luat de subţiori de doi iuzbași în şube 
cusute, cu izvoade colorate. De sania lor se apropie patru harban u-noioni — 
comandanţi de zece, uriaşi, cu trăsături mongoloide pronunţate. Îmbrăcaţi în 


blăni de vulpi albe, cu „paitzele” gradului lor la gât. Răzbici vede că sunt de 
aramă, simple, agăţate cu lănţug tot de aramă și că pe ele scrie: „Să daţi 
ascultare voi cei zece, acestui harban u-noion al nostru”... nu poate citi mai 
departe, pentru că li se taie legăturile și luaţi între săbiile „agen dich” — 
foarte curbate — ale celor patru ofițeri sunt conduși spre cortul marelui han. 
Văd câteva zeci de cornişti sunând un semnal... Gărzile călare... Ofiţeri 
care așteaptă ordine. Între ei, statura gigantică a unui ofiţer cu cojoc din 
blană de tigru, foarte crăcănat, de gâtul căruia atârnă o paitză din aur masiv, 
dominată de un cap de leu. 

— Tümen u-noionul Algui, comandant de zece mii, nepotul hanului, 
şopteşte Răzbici. L-am văzut acum un an la Stambul, când se suia pe 
corabie să plece în Crimeia. 

Prizonierii sunt opriţi de săbiile ofiţerilor. 

— Să v-aşterneţi frunţile în pulbere, câinilor! spune unul din ei. Nici să 
nu ridicaţi ochii spre slăvita faţă a marelui han. 

Racea mârâie în barbă. Doi ostași ridică perdeaua de mătase verde pe 
care sunt cusute cu fir de aur câteva semilune sprijinite pe iatagane. Sunt 
împinși într-un cort de mătase roșie, unde câţiva ofițeri stau nemișcaţi pe 
blăni de lup şi gazelă. 

Perdea subţire de mătase azurie, pe sub care ies mirosuri de blănuri bine 
tăbăcite şi mirodenii. Glasul tărăgănat al ofițerului împărătesc care, în 
numele împăratului Deri Devletului, Sublimei Porţi, îi poruncește hanului 
să grăbească cu oștirea în așa fel, încât în noaptea de 16 a lunii să fie la 20 
de leghe de cetatea Ierkâki-Giurgiu, să-l prindă de la spate pe netrebnicul 
bey Mihaly, să-i risipească oștirea, în timp ce ienicerii îl vor izbi în faţă, 
culcându-l pe veci sub iatagane. 

Cei doi prizonieri se privesc în treacăt. Vestea conţine date de viaţă şi de 
moarte. Harban u-noionul care-l păzeşte pe Racea în flancul stâng se pleacă 
spre el şi-i spune într-o românească stâlcită: 

— Nu ciuli urechea, lup flămând... Veştile astea au să moară o dată cu 
tine... 

Racea nu răspunde. Își dă seama că ceea ce s-a putut întâmpla în faţa 
unor oșteni simpli, plini de năluciri, nu se mai poate întâmpla în faţa 
hanului. Își îndreaptă şira spinării. Se-mbăţoşează şi jupân Răzbici. Se aude 
un glas tăios, care mulţumeşte ofițerului pentru porunca slăvitului împărat. 


Îl ceartă pe iuzbaşul care şi-a pierdut oștenii, dar mai ales îl ceartă pentru că 
s-a întors în tabără. Se aude alt glas behăit și unsuros. Altul de femeie. 
Ofiţerul împărătesc spune că el l-a luat pe acest viteaz să-l păzească, câinii 
de oșteni ai beyului necruțând nimic. El însuși a fost martor la lupta de 
noapte, când acei șacali flămânzi i-au atacat pe vitejii măritului han. Fiind 
aceia mulţi câtă frunză şi iarbă s-a temut pentru porunca împărătească. 
Crede că măritul han nu se va mânia, știind că această poruncă împărătească 
trebuie să ajungă la urechile binecuvântate. Glasul behăit și unsuros se 
plânge că bakaulii măritului han au luat toți robii meșteșugari, toate femeile 
tinere, fecioarele și tinerii frumoși, nelăsând pentru bakaulii săi decât 
femeile urâte, păstorii şi pălmașii. Cineva bate într-un gong. Se face liniște. 
Trei bătăi de palme. Perdeaua se ridică şi ei sunt împinși înainte. 

Sub pologul de pâslă cusut cu stele de argint și aur, în baldachin de 
mătase verde, uşoară, de India, sprijinit pe patru stâlpi lucraţi în colți de 
elefant. Sub baldachin, stând turceşte pe o blană de leu, un bărbat voinic, 
înalt și suplu, cu ochii tăiaţi pieziș, verzi. Trăsături mongoloide. Pielea 
gălbuie. Mustăţi prelinse. O cicatrice cu marginile albe — „Lovitură de 
sabie”, își spune Racea — în umărul obrazului. Peste cuirasa de aur, caftan 
îmblănit cu samur. Coif rotund, cu zale de aur ca apărătoare de ceafă, din 
oțel de Samarkand, suflat cu aur şi încrustat cu rubine șlefuite măiestru. 
Pereţii de pâslă ai cortului, decoraţi cu gazele tăiate din pâslă roșie, tigri în 
fel și fel de poziţii, arcași și cai repeziţi în galop. Două tipsii din aur, de ars 
mirodenii, purtate de roabe circaziene, de staturi măreţe, cu cozi negre- 
albăstrii, lungi până-n călcâie. Pe un trepied, tot din aur, o altă tipsie pe care 
ard cărbuni. Lângă han, la picioarele lui, o tătarcă tânără cu gene mari, 
nemaivăzut de mari, și ochi negrii, lucioși, obrazul diafan, foarte puţin 
alungit, învelită într-un caftan prin care Racea bănuiește forme 
dumnezeiești. În stânga, ofiţerul împărătesc. În dreapta, Ieti Ghirei Kalga. 
Marele vizir, în picioare, iuzbașul, prosternat cu fruntea pe pâsla pardoselii. 
Patru gărzi cu halebarde aurite şt iataganele la șold, în platoșe din piele de 
zimbru, încremenite în cele patru colţuri ale baldachinului. De dincolo de 
baldachin, unde Racea bănuiește o altă încăpere a cortului acesta cu 
adevărat de despot răsăritean, se aud încet sunete dulci de ţiteră. 

— Prosternaţi-vă fruntea în țarină, viermilor! spune marele vizir, bătrân 
cu mutră de tap, în tătară. 

Căpitanii, nemișcaţi. Apare un tălmaci, jumătate tătar, jumătate creştin. 


— În genunchi, spune repede și bâlbâit, privindu-i cu ochi albaştri, 
zemoşi. 

— În genunchi tu...! mârâie Racea... Spune-i lui Ghazi Ghirei că oştenii 
Ţării Româneşti nu îngenunche decât în faţa voievodului lor, în a icoanelor 
atunci când vor, şi a ibovnicelor atunci când le place. 

— Tacă-ţi limba afurisită, dacă vrei să nu ţi-o smulgă gâdea. 

Tălmaciul tălmăceşte o poveste încâlcită. Hanul, care-şi ţinea ochii 
întredeschiși, îi aruncă lui Racea o privire pe care căpitanul o simte până-n 
rărunchi. Harban u-noionul care-i vorbise româneşte îi înfige mâna în ceafă 
voind să-l culce la pământ. Cu o mișcare scurtă, Racea i-o răsuceşte, 
punându-l într-un genunchi. Ceilalţi ofiţeri sar cu săbiile. Hanul ridică 
mâna. Spune în turcă: 

— Eşti viteaz. Vorbește. 

— O fac cinstindu-ţi cortul. 

Racea se-nclină într-o reverență băţoasă, imitat de jupân Răzbici. Fac 
altă reverență mai adâncă tătarcei aceleia nespus de frumoase, care le 
răspunde cu un surâs. 

— Cine eşti tu? Cine este soţul tău? 

— Oşteni domnești. 

— Hah!... De ce aţi izbit cu vicleșug oștenii mei? 

Racea râde. Se trage de mustăți. 

— Dacă aș fi năvălit în ailurile tale din Crimeia, arzând, pârjolind şi 
robind, m-ai fi primit cu cântece de ţimbale și fecioare înveșmântate în alb? 

— Muhamed Ibn Hinduşah Nahicevani... 

— În cartea sa, „Dastur-al-Kiatib” completează Racea, aducându-și 
aminte de coperţile din piele de gazelă, cu cotoare aurite, de cartea aceea 
minunată din care-i citise de atâtea ori diacul Nathanail, sfetnicul de taină al 
măriei sale... 

— Hah, face marele han şi o priveşte intens pe tătarcă. 

— Acel minunat Nahicevani nu scrie nicăieri că cel atacat n-are dreptul 
să se apere. 

— Am luat bărbaţii voștri să-i punem la munci, spune Răzbici, înfoindu- 
şi mustaţa ciupelită. Să vadă şi ei ce-nseamnă aratul, semănatul. Apoi să 
culeagă alții roadă sudorii lor. 

— Sunteţi înţelepţi? întrebă tătarca. 

— Nu, frumoasă roză din Răsărit. Suntem oșteni. 

— Unde sunt oștile domnului vostru? 


— Acolo unde trebuie să fie, rază de soare. 

— Domnul şi stăpânul meu vă poruncește şi vorbiţi. 

— Domnul și stăpânul nostru ne-a poruncit să tăcem, îl am martor pe 
jupân Răzbici. 

— Adeveresc. 

Tătarca își strânge caftanul la piept. Hanul privește în gol. Ieti Ghirei, cu 
faţa unsuroasă, asudă din greu. Geme. Se foieşte în blănuri. 

— Noi suntem biciul şi mânia cerului, abia șopteşte marele han. 

— Veţi fi puşi la chinuri. Chinuri cumplite, de care aş vrea să vă 
mântui... Vorbeşte, îl îndeamnă tătarca pe Racea, zâmbindu-i. 

— N-avem ce vorbi. 

— Am să te fac mai-marele femeilor mele... 

— Parcă mie îmi făgăduiai bucuria asta, drace, șoptește Răzbici. 

— Mă-nchin în faţa bunăvoinţei tale, zefir dulce de stepă... Asta o 
primesc chiar din clipa de faţă. 

— Blestemate! izbucnește bătrânul cu mutră de ţap. Cum vorbeşti cu 
împărăteasa noastră slăvită?! 

Racea își mângâie mustaţa. Îi trage cu ochiul acelei preafrumoase 
împărătese, la care marele han ridică sprâncenele. Cei patru harban u-noioni 
se reped la oșteni. Pe jupân Răzbici îl îngenunche repede. Racea îi buşește 
în lege, înainte de a fi îngenuncheat. Cineva le smulge gulerele coantășelor, 
lăsându-le gâtul gol. Vizirul bate în gong de cinci ori. Pe sub sprâncene 
Racea îl vede pe călău. Buzat. Cu cercei în urechi. Rezemat pe coada unui 
satâr uriaş. 

— Obicei de muieratic, scrâșneşte Răzbici. 

— Merita! E frumoasă. 

— Nu capul meu, diavole. 

— A uitat butucul. Vrea să ne-nspăimânte! 

— Atunci să cântăm. 

— Începe tu, Răzbiciule. 

Spre mirarea tuturor celor de față, dar mai ales a lui Racea, jupân 
Răzbici îşi drege glasul şi-ncepe să horească cu glas dulce de tenor. Tătarca 
le face semn celor patru ofiţeri care-i ridică de subțiori. Racea, bariton 
catifelat, îl secondează pe Răzbici. La alt semn al împărătesei de la 
Bachcisarai, roabele aduc tăvi cu smochine, curmale și rodii. Racea şi 
Răzbici îşi umplu buzunarele. 


— Acum veţi merge să fiți munciţi cu fierul roşu. Să vi se spargă oasele 
şi să vi se scoată vinele, spune dulce împărăteasa. Știu că veţi muri ca nişte 
oşteni viteji. Am să poruncesc să nu vă lase pradă vulpilor. Duceţi-vă, 
vitejilor, şi Alah să vă dea puteri să nu scoateţi un scâncet. 

— De data asta ne-am ars, spune Răzbici. 

Racea prinde din zbor privirea uneia dintre roabele circaziene. Roaba își 
clatină fruntea, arătând spre locul de unde se aud sunetele dulci ale ţiterelor. 
Când se simte împins de tăișul săbiilor, semn că hotărârea împărătesei este 
nestrămutată, Racea se răsucește spre marele han care pare cufundat într-o 
linişte desăvârşită și-i spune foarte clar: 

— N-ai s-o faci. 

Se-nclină spre împărăteasă, ghiotindu-l pe Răzbici. Curteanul pricepe 
fulgerător, ca unul care n-are niciun chef să guste din plăcerile înșirate de 
buzele de mărgean ale tătarcei. Face o jumătate de pas spre leti Ghirei, i se- 
nclină, mascându-l pe Racea, care șopteşte: 

— Viaţa voastră, slăvite, e în primejdie! 

Oricât de încet o spune, îl aude marele vizir care tresare, aruncându-i o 
privire pe sub sprâncene lui leti Ghirei Kalga, lac de apă sub blănurile de 
râs. 

— Mare ești, prietene! strigă Racea. 

Ridică amândouă braţele spre cer. Îşi dă capul pe spate. 

— Slăvită fii! 

Răzbici face la fel. Dă capul pe spate și strigă: 

— Slăvită fii! 

— Închide clonţul, jupâne, nechează Racea, bucuros de istețimea 
curteanului abia ieșit din botfori, care-i înțelege gândurile dintr-o ochire, dar 
mai ales de zborul săgetat al șoimului pe care-l privesc cu mâinile streașină 
gărzile călare ale keșigului, grupul de ofiţeri cu paitze de aur la gât, semn al 
rangurilor înalte, garda de spahii a ofițerului împărătesc, neguțătorii şi chiar 
robii scoşi la vânzare. Dintr-o dată, șoimul coboară săgeată. Spintecă 
văzduhul albastru, strălucitor, trece peste vârfurile sulițelor tătarilor din 
gardă şi dispare la câteva sute de paşi, acolo unde Racea ştie că se ţine 
târgul de robi. Căpitanul își umflă pieptul. Îl înghionteşte pe jupân Răzbici. 
Dă glas, atât de puternic, încât gărzile întorc capul spre el: 


„Iată un păgân de turc 
E] se uită, eu mă uit. 


Turcul se uită câineşte 
Și știu dracu ce-mi gândește...” 


... Și ştiu dracu ce-mi gândeşte”... îi ţine isonul jupân Răzbici. 

— Ai să cânţi tu, pe Alah ai să cânţi, spune harban u-noionul căruia îi 
răsucise mâna de faţă cu hanul, tăindu-l cu vârful sabiei sub urechea stângă. 
Tâşneşte sânge. Racea cântă mai departe. Cu mai multă putere. Ţimbale. 
Corni. Din cortul hanului iese ofițerul împărătesc, dus de subţiori spre unul 
din corturile de pâslă din apropiere. După puţină vreme, leti Ghirei Kalga, 
susținut de izbaşul care i-a luat prizonieri și care-i şopteşte ceva, se-nclină și 
se retrage bătând temenele smerite. leti Ghirei Kalga încalecă. Racea îi 
întâlnește privirea. I se pare că ochii lui leti Ghirei trăiesc o altă viaţă decât 
obrazul puhav, rotund și plin de grăsime. Fratele hanului îl aţintește o clipă, 
îi zâmbește cu dinţi lungi şi galbeni, se lasă urcat în şa și pleacă la galop, 
urmat de nököt şi gărzi. În aceeași clipă se aud strigăte puternice: 

— Încă o dată, viteazule! 

— Fă-ne cinstea asta, baatur. 

— Nici Chani Ali Chan n-are asemenea șoimi în crescătoriile lui. 

— Alah! Fă-ne cinstea. 

Și iată cum dintre sulițe, mult mai aproape decât unde se lăsase, ţâşneşte 
spre cer şoimul gulerat al căpitanului Mârzea. leti Ghirei Kalga îşi strunește 
bidiviul. Cu mâna streaşină urmăreşte șoimul care rotește pieptiş, drept spre 
soare. Răzbici răsuflă ușurat. Racea se-ntoarce spre harban u-noionul care l- 
a tăiat cu sabia și-i spune: 

— Eşti viteaz cu un bărbat dezarmat? 

Îşi ascunde tulburarea pentru că de la capătul taberei marelui han, vine la 
pas Mârzea, care trage după el o namilă numai păr și barbă, iar de sub 
pelerina cu gluga ridicată, cu toate că s-a legat peste ochi cu o basma 
neagră, recunoaște nasul bărbătesc al căpitanului Gheţea. Cei patru ofiţeri 
care-i străjuie îi împing spre una din săniile acoperite cu o casă de nuiele și 
pâslă. Racea mârâie înciudat. Neghiobul de Mârzea călăreşte cu clonţul 
vârât în gulerul de blană al şubei, fără să-i ia seama. Nici Gheţea nu se uită 
la ei. Îi vine să urle. Nu se poate uita nici el, să nu trezească bănuiala 
gărzilor. Spune cu năduf: 

— Hai, Răzbiciule. 

Își potriveşte glasul. Urmează străjile, cântând mâniat: 


„Turcul zice Ahmet, Ahmet, 
Eu îi trag un pumn în piept, 
Turcul zice Aman, Aman, 
Eu îl trag sub cel tufan.” 


— Staţi! Porunceşte unul dintre ofiţeri. 

Se-ntorc cu toţii spre locul unde Ieti Ghirei Kalga îl întreabă pe Mârzea 
cât cere pe șoim și pe robul ăsta negru, bun să tragă singur la caicul lui 
aurit. Mârzea spune că nici șoimul, nici robul nu sunt de vânzare. Le-a adus 
în dar lui Chani Ali Chan. Șoimul este gruzin, robul este dușmanul său de 
moarte pe care l-a prins nu de mult, la un otac, unde voise să-l înjunghie. 
leti Ghirei Kalga behăie ceva spre nököt, care-l aprobă cu mişcări energice. 

— Porcul spinos! se scapă unul dintre ofițerii cu o tăietură adâncă la 
colţul ochiului drept. Necinstește darurile pentru Chani Ali Chan și dorința 
acestui baatur. 

Cei doi văd limpede când Mârzea își duce fluierița la gură. Șoimul pică 
săgetând albăstrimile, așezându-i-se pe mănușă. La o poruncă a lui Teti 
Ghirei care spune: 

— Sunt fratele lui Chani Ali Chan! 

Doi nököt în blănuri de vulpe se reped la Mârzea şi, înainte ca cineva să- 
şi dea seama de ce se petrece, cad amândoi de pe cai, prinși de arcanele lui 
Ahmet și Mârzea. 

— Alah! strigă gărzile hanului. 

— Aman! strigă nököt şi gărzile lui leti Ghirei. 

Atenţi la ce se-ntâmplă acolo, Racea și Răzbici tresar când aud glasul 
roabei circaziene, care-i spune unuia dintre ofițeri să ducă prizonierii în 
cortul tiimen u-noionului Algui. Fără nicio zăbavă. Roaba trece pe lângă 
Racea, furându-l pe sub gene cu o privire dulce și ademenitoare. Sunt 
împinși cu vârful săbiilor între umeri. Mai apucă să vadă cum din grupul 
ofițerilor cu paitze de aur la piept se desprinde chiar tiimen u-noionul Algui 
care, închinându-se lui leti Ghirei, îi spune tare, să audă toate gărzile, că 
dacă acest baatur neînfricat vrea să i se-nchine lui Chani Ali Chan, este 
bine, în numele lui Alah, să fie lăsat s-o facă, mai ales aici, între gărzile 
slavicului și în chiar otacul stăpânului. leti Ghirei pleacă la galop, urmat de 
suită. Înainte de a fi trecuţi pe sub pologul cortului baaturului Algui, Racea 
şi Răzbici aud un glas de tunet, trăgând-o popeşte pe nas: 


— Adevăăăr zic vouuăăă... Veni-va ceasul dreptăţii, al mâniei şi 
scrâșnirii dinţilohohoor... Deci întăriți-vă în de vohohoi și fiți gata și 
primiţi împărtăşania lumiiinii! 

— Mă simt bine în acest cort ostăşesc. Se vede că tümen u-noionului 
Algui îi place sabia, nu otrava. Ce zici, Răzbiciule? 

— Zic ca tine. 

— Ascultă-mă până la capăt. 

Sunt despărțiți cu brutalitate. Cortul n-are nimic fastuos. Blăni de oaie. 
De stâlpul central, agăţat scutul rotund din oţel cu gurgui, coiful de luptă 
blănit, arcul, sahaidacele cu săgeți. Câteva sulițe scurte. O cămaşe de zale. 
Cizme de schimb. La căpătâiul culcușului, şaua. Paşi. Intră o femeie 
acoperită cu bariş şi văl, urmată de însuşi tümen u-noionul Algui, care face 
semn poruncitor gărzilor. Ofițerii ies bătând temenele aproape înfricoşate. 

— Ştiam c-ai să vii, slăvito, şopteşte Racea! 

Trage cu urechea lângă pâsla cortului. Tătarca îşi scoate barişul. Prin văl 
i se văd doar ochii. 

— Dacă limba ta nu va spune adevărul, ai să pieri în chinuri cumplite, 
viteazule. 

— Şi dacă-l spune? 

— Am să-ţi dăruiesc viaţa! 

— Dac-ai fi bărbat, ţi-aş cere s-o juri pe coran. 

— Așa nu mi-o ceri? 

— Cred în tine. 

Tümen u-noionul Algui, uriaș, nemișcat, cu o frumuseţe dură, de 
războinic mongol, împietrită pe obrazul vulturesc, nu-și dezlipeşte privirea 
verde de pe fruntea femeii. Spune: 

— Aşa va fi. 

— Viteazule, șopteşte soția marelui han. 

— Îţi cer, slăvito, un cort, mâncare şi somn. Suntem trudiţi. Tu 
sfătuieşte-te cu umbrele zilei şi ale nopţii. Dacă ce spun e adevărat, mâine 
îmi dai doi oșteni să ne scoată din tabără. Ne dai cai și arme. De ce taci?! 

— Vom vedea. 

— Şi noi. 

Racea îşi încrucişează mâinile la piept. Tace. Tăcerea se prelungeşte 
neplăcut. 


— Cât veţi sta în otac, nu se va mișca un fir de păr din barba voastră, 
spune Algui. 

Tătarca face câţiva pași grăbiţi, mici și mlădii. 

— Ce taină vrei să-mi spui? 

— De viaţă şi de moarte, slăvito. Grabnică. Atât de grabnică, încât 
fiecare clipă trecută îți smulge din caier o zi de viaţă. Ori poate o lună. Ori 
poate un an. 

Racea ştia, tot de la sfetnicul de taină al voievodului, care conducea 
logofeţia treburilor dinafară ale ţării, de intrigile și comploturile noionilor 
tătari, care de atâtea ori primejduiesc viaţa hanilor, aşa cam boierii cei mari, 
veşnic nesupușşi au făcut atâtea vânzări şi morţi de voievozi în [ara 
Românească şi Moldova. Ştie că Ghazi Ghirei are un fecior, dar nu ştie dacă 
această femeie tânără şi vădit înspăimântată este mama acelui fecior. 

— Viaţă pentru viaţă, șopteşte tătarca. 

— Şi moarte pentru moarte, șuieră baatur Algui. 

Racea le face semn să se apropie. 

— Corturile voastre au urechi. Puneţi ochi buni şi urechi credincioase să 
stea clipă de clipă în preajma solului de la Istambul. 

— Hah! 

— Să nu-l lase un pas singur... Se va duce la Ieti Ghirei... 

— Hah! 

— Ori va veni leti Ghirei la el. Mai curând asta... Vor sta barbă-n barbă, 
ca nişte vulpoi păduchioşi. Câteva pungi cu aur din pungile lui leti Ghirei 
vor intra în buzunarele acelui șacal cu inima neagră... 

— De unde ştii tu? 

— Sunt derviş. 

— Alah! 

— Faceți să umble iscoadele voastre în tot otacul lui Chani Ali Chan. 
Apoi în al lui Ieti Ghirei Kalga. Să-l găsească pe baatur Sarîh. Să vadă dacă 
nu-i cumva trecut în catastifele morţilor. Dacă nu-l găsesc nici între morţi, 
nici între vii, să-mi aduceţi trei găini negre, cinci ficaţi de dulău şi șapte 
țechini de aur, o nuia de alun și o tipsie de cărbuni. Şi le aducă o femeie, să 
nu fie musulmană și să fi văzut măcar de treisprezece ori albind vârfurile 
munţilor cu frunţile în nori. 

Împărăteasa de la Bachcisarai îl priveşte înspăimântată. Racea bate patru 
temenele spre locurile unde bănuie că sunt cele patru puncte cardinale. 
Strigă puternic, adresându-se unei forțe invizibile. 


— Aici sunt! 

Se-nclină ceremonios în faţa femeii, în vreme ce jupân Răzbici 
desemnează cu vârful degetului pe pâsla de pe jos câteva semne cabalistice. 

— Ai auzit glasul nefiinţei? îl întreabă Racea. 

— Încă nu! 

Răzbici ascultă, cufundat în sine, nişte sunete care par a veni dintr-o 
mare depărtare. Dintr-o dată se cutremură. Holbează ochii. Face spumă la 
gură. 

— Știu! strigă. 

— Duceţi-vă, poruncește Racea, cuprinzându-l în braţe pe jupân 
Răzbici, care bate din picioare și tremură din toate mădularele. 


Capitolul 8 


— Pe Alah, cinsteşte-mi cortul, viteazule, strigă o băbătie smochinită, se 
agaţă de scara lui Mârzea și-i şoptește trimițându-i în obraz miros de tutun 
și cumâs. Îți spun de unde să cumperi cele mai frumoase fecioare... Alah l-a 
chemat la el pe feciorul meu, dar mi-au rămas roabele lui, trei, viteazule! 
Câte una pentru fiecare din voi... Haida... lată-mi cortul... Milostivește-te. 
Pentru un ţechin de aur ai pe o noapte cortul, fân pentru cai și roabele. 

Îi rânjeşte cu gingiile vinete. 

— Piei de aici, cotoroanţo! se răţoie Mârzea. 

Privitorii fac un cerc larg. Se găsesc în marginea otacului hanului şi a 
medeanului unde târgul de robi e în floare. Un tătar bătrân, păstor după 
echipament, strigă: 

— Fericiţi-o pe sărmana Hava... 

— Pe Alah, baatur... Hava şi-a pierdut feciorul în lupte. 

— Face cel mai bun cumâs din toată tabăra. 

Bătrâna îl apucă pe Diavol de dârlogi. Mârzea mimează nehotărârea. 
Sania-cort a bătrânei este trasă chiar în marginea medeanului, unde se ţine 
târgul de robi. De aici se poate supraveghea târgul, intrarea spre cortul 
marelui han, spre otacul unde probabil sunt ţinuţi prizonierii cei mai de 
seamă, pentru că vede din şa gărzile, săniile trase în cerc, închise cu ciapare 
şi frânghii, ca şi cortul cu tui galben unde au fost duși între săbii Racea și 
jupân Răzbici. Se uită la Radu Gheţea. Căpitanul își pleacă fruntea în semn 
de încuviinţare. 

— Să-ţi văd sălașul, bătrâno. Dacă nu e curat ca stupul... 


— Fii binecuvântat, viteazule, strigă femeia, trăgându-l pe Şeitan după 
ea în murmurul de aprobare al oştenilor de rând, gărzilor și păstorilor. 

Un vaier prelung sfâșie miile de zgomote ale taberei. Pe una din ulițele 
de sănii şi corturi, mulțimea se frământă. Alt vaier sfâşietor. Tătarii se întorc 
cu spatele. Își pleacă frunţile. Dinspre tabăra unde Mârzea bănuie robii de 
seamă vine o femeie înaltă, de mare frumuseţe trupească, îmbrăcată într-o 
rochie de hetaia roşie, peste care poartă şubă nouă din pielcea de miel alb şi 
pe cap mesal bătut în peruzele. E acoperită cu văl pe obraz. Merge cu paşi 
mărunți. Se opreşte în faţa unui ostaș. Îi ia capul între palme, îl priveşte în 
ochi. Geme. Scoate vaierul acela îngrozitor. Ostașul îl strigă pe Alah. După 
ce pleacă femeia, cei din jur se grăbesc să atingă ostașul cu vârful degetelor. 
Mârzea se ridică în scări. Se face livid. Femeia se opreşte în faţa lor. Își 
ridică vălul cu două degete. Le dă ocol pe vârful picioarelor. E încălţată eu 
o ciuboţică roşie și cu una din blană albă. 

— Alah! strigă păstorii. 

— Să vedem pe cine-l alege femeia Profetului. 

Femeia are ochi negri, scăpărători sub sprâncenele groase. Gât alb. 
Cosiţa despletită plină de paie. Se lasă o linişte de moarte. Tac neguţătorii 
de robi. Tac robii. Femeia, o nebună — „Unde am văzut eu femeia asta?” se- 
ntreabă Mârzea — se opreşte la capul lui Şeitan care-o adulmecă neliniștit. 

— Descălecă, viteazule. 

Se aud șoapte respectuoase. 

— Te-a ales. 

— Lăudat fie-n veci numele Domnului, cântă popa Stoica şi-ngenunche. 
Mârzea descălecă. Nebuna îi cuprinde obrazul între palmele pe care 
căpitanul le simte fierbinți şi neliniştite. I se uită-n ochi. De aproape. 
Respirația caldă îi mângâie buzele. 

— Dumnezeu te-a adus, îi spune românește, și căpitanul se cutremură 
din creştet până-n tălpi... Îngenunche... Îi pune mâinile pe creştet. Ridică- 
te... Dă-mi semnul... 

Îi astupă ochii cu mâinile. Descântă cu glas plăcut, tremurător: 


„Lipitură de noapte 
de miezul nopţii 

de cântarea cocoșilor 
de vărsatul zorilor...” 


Trece în bocet: 


„Zorilor, surorilor, 
Mândrelor, voi zânelor, 
Voi nu vă pripiţi 

Să ne năvăliţi...” 


Mârzea spune parola: 

— „L-au risipit să nu rămână nici în amintirea pământenilor”. 

Radu Gheţea, la început surprins și neliniștit, îi șopteşte popii Stoica: 

— Am călcat cu dreptul, părinte. 

Popa trage cu „Doamne-miluiește” puternic, mărind şi mai mult bizarul 
scenei, întru totul pe placul păstorilor și călăreţilor tătari, care văd în ea 
ceva supranatural. Gheţea îl aude pe Ahmet spunând că un derviş de la 
Ispahan i-a prezis stăpânului său această întâlnire cu o fiică a Profetului. 
Tătarul căruia i-o spune șoptește călărețului din stânga că însuşi Mârzea 
este baatur și bilgă, un adevărat viteaz şi înțelept trăit prin medresele de la 
Urghenci, și asta s-a văzut din felul cum îl ascultă șoimul și cum i-a răspuns 
lui Ieti Ghirei Kalga. 

— A venit să slujească lui Ghirei Chani, sublimului han, drept călăuză. 

— Să ne scoată din ţara asta a blestemelor. 

— „Sfântul Sava”, răspunde femeia parolei lui Mârzea şi-l sărută pe 
gură. 

În clipa aceea căpitanul îşi aduce aminte de jupâniţa cneazului bănăţean 
Drăgălina, care l-a slujit în tabăra banului Sava nu mai departe decât în 
primăvară... 

— Rujo! 

— Eu sunt domnia-ta... Dumnezeu mi-a luminat minţile. 

Mârzea se-nclină ceremonios. Ridică braţele spre cer. 

— Am un răvaş, 

— Vin să-l iau. 

Boceşte: 


„Scoală și te roagă 
Și la sfântu soare, 

Și la vânt de boare 
Să nu prea grăbească 


Zori de să ivească 
Pân' te vom griji...” 


Aici Mârzea ciuleşte urechea, pentru că, oricât n-ar cunoaște cuvintele 
bocetului, ochii Rujii îi spun să fie atent. 


...„ Pân” ne vom găti 
Prânzișor ne-om pune 
Săbii şi legume 

Să mergem departe 
Pe căi neumblate...” 


Se depărtează. Ia între mâini capul unui păstor. Pe al unei tătarce. Pe al 
altui păstor. Apoi intră între robi. Când se-ntoarce, Mârzea surprinde 
privirea ascuţită a tătarcei bătrâne. 

Casa-cort de pâslă a bătrânei Hava are două încăperi despărțite printr-o 
perdea de cânepă pusă în două. În mijlocul încăperii de la intrare un 
buhurdar cu cărbuni dă o părere de căldură. La intrarea căpitanilor care-l țin 
între ei pe popa Stoica, trei copile semănând leit, una mai 'năltuţă, celelalte 
mai mici și gemene, se retrag speriate într-un colț. 

— Astea sunt roabele, afurisito? întreabă Mârzea. 

— Astea, prinţişorule. Astea, leule neînfricat. Sunt neatinse de mână de 
bărbat. Nu știu decât de mângâierea mamei, șoimule. 

— Sunteţi românce? întreabă Radu Gheţea. 

Niciun răspuns. Fetele tremură. Privesc tulburate la bărboiul popii 
Stoica. 

De afară se aude sunetul repezit al unui corn. Și foarte limpede strigarea 
crainicului: 

— Toţi oștenii să se trezească din somn. Să-și hrănească caii. Să 
topească zăpadă şi să-i adape. Să plece din piaţa de robi de-ndată. 
Neguţătorii să-și ia ce au cumpărat şi să se tragă ori la cetate, ori pe Dunăre, 
să treacă dincolo. Robii care nu s-au vândut să fie întorși cu bicele la 
locurile lor. Să-și mănânce supa de rântaș. Femeile să înjuge bivolii la sănii. 
Să nu fie larmă şi harababură. Cine face larmă şi nu-și ţine locul va fi legat 
în lanţuri şi bătut până-și dă sufletul. 


Bătrâna Havă se vaicără. Spune că pierde ţechinul de aur. Cei doi 
căpitani se privesc nedumeriți. 

— Aşteptăm noaptea, spune Gheţea. 

— E mai bine aşa. Va fi mișcare. 

— Băbătia trage cu urechea. 

— E vremea să facem altceva, decât să ne tot foim pe aici. 

Îl cheamă pe Ahmet. Îi dă o poruncă şoptită. Tătarul râde într-un dinte. 
Înainte ca Radu Gheţea să-și dea seama de ce se-ntâmplă, bătrâna Havă este 
legată peste gură cu propriul ei bariş. Ahmet o îmbrobodeşte în blana de 
oaie pe care probabil dormea. O leagă fedeleș și o rostogolește în cealaltă 
încăpere, unde o acoperă cu altă blană. Fetele ţipă. Gheţea le face semne 
liniştitoare, îşi scoate basmaua de pe ochi. 

— Ioi Iştenem... suspină cea mai mare şi se potoleşte ca prin farmec. 

La intrare, glasuri răgușite de tătarce care-o strigă pe Havă și-i spun să- 
njuge bivolii. 

— Şeitan are să vă apuce de urechi, măgăriţe bătrâne, spune Mârzea. 

— Hah! 

— Havà şi-a găsit un bărbat. 

— Cine ştie ce păstor șchiop! 

— Taci, Veli€... Baaturul... 

Paşi care se-ndepărtează grabnic. Strigăte. Harapnice pocnind. Mugetul 
bivolilor și al boilor. Nechezat de cal. Mârzea scoate din tureatcă răvașul 
voievodului către banul Sava. Ahmet veghează la intrare. Popa Stoica își 
dezleagă legăturile. 

— Pe Sfântul Dumnezeu din ceruri, văzui trei rumâni din Băbiciu pe 
care-i târa spre sanie. 

— Ce ai de gând să facem? întreabă Radu Gheţea. 

— Să-i dau răvașul Rujii. 

— Eşti sigur... 

— Ca de inima mea... Numai trei oameni au ştiut parola: măria-sa, 
banul Sava şi eu. 

— „Sfântul Sava?” 

— Da. E părintele Sârbiei. I-au scos turcii oasele de la monastire și i le- 
au aruncat în drum după răscoala de la Ipek. Altceva nu mai avem din 
poruncă domnească. 

— Să-i slobozim pe domniile lor Racea şi Răzbici. 

— Şi robii, mârâie popa Stoica. 


— Aceia la noapte. Părinte, ia câte junghere poţi. Dă-le cum apuci. La 
muieri. La bărbaţi. Și tu, Radule... Auzi-o!... Ahmet! 

— Aducem, spune tătarul, și Radu Gheţea se cutremură de durerea şi 
chinul și stăpânirea de sine care sunt zugrăvite pe obrazul robului tătar, de 
fapt omul de arme şi fratele de suflet al căpitanului Mârzea, aflat între ai lui, 
întors la viaţa lui de odinioară și totuşi atât de departe de ea, poate pentru 
totdeauna. 

De afară răzbate vaierul prelung al acelei jupânițe îmbătrânite în câteva 
luni, care joacă nebunia, pentru că mongolii respectă nebunia, socotind-o 
rodul unor forţe supranaturale, necunoscute, ca pe un dar al Profetului, ca 
pe o magie. Căpitanii desfac sacii cu jungherele. Cele trei fete cad în 
genunchi, se-nchină de la stânga la dreapta și-și bat frunţile de pâslă 
chemând-o pe fecioara Maria, cu glasul înecat în lacrimi. 

În cortul marelui han. Roabele strâng blănurile, pâslele de pe jos, 
buhurdarele de ars cărbuni. Împărăteasa Fatima îl roagă pe soţul ei să dea 
libertate celor doi dervişi necredincioși care au spus adevărul. De când se 
teme ea de uneltirile lui leti Ghirei, acest şarpe viclean de stepă, care-și 
rostogolește fiecare cuvânt prin venin și care l-a cumpărat pe marele vizir 
Mamai, luându-i fata în haremul lui?! Vrea să-i răpească tronul împărătesc. 
Pe ea are s-o vândă, iar pe fiul ei și-al dragostelor lor năprasnice ca 
vânturile stepei, ori ca furtunile mării, are să-l batjocorească. Îi va tăia 
nasul, urechile, şi-i va scoate ochii, sortindu-l rușinii veşnice. La un semn al 
hanului, roabele ies speriate. Hanul Ghazi Ghirei priveşte baldachinul 
strâns, blana de leu făcută sul, semnele măririi și puterii lui împachetate cu 
grijă. Zâmbeşte trist. “Tatăl său l-a crescut în medresele înființate de 
strămoșul de demult al hanilor Ak-Ordei, Uzbek-han, și acolo s-a umplut de 
toată ştiinţa cuprinsă în cărţile de medicină, filosofie şi geografie ale 
învăţaţilor islamului. Trădarea evidentă a fratelui său îl îndurerează. 
Stăpânirea Ak-Ordei a devenit o povară grea și apăsătoare, marii viziri şi 
oglanii se ţin numai de intrigi. Vor ca hanul să n-aibă nicio putere, ei să-şi 
călăuzească triburile acolo unde-i atrage prada, să încheie tratate cu 
voievozii şi cnezii ruşi ori cu Înalta Poartă, peste capul lui şi împotriva lui. 
Oftează. Mângâie părul luciu al soţiei sale favorite. 

— Alah să-ţi dea liniște, Fatima, floarea vieţii mele. Voi veghea. Cei doi 
vor trebui să piară. Te-au văzut pe tine cu faţa descoperită. Au văzut şi auzit 


prea multe în otacul meu. 

— Stăpâne! 

— Am să-i dăruiesc sultanului... 

— Inima mea... Sufletul meu tânjeşte după susurul havuzului nostru 
Sarî-Giizel... După șoapta vântului în chiparoşi. 

— Ne vom întoarce, Fatima. Du-te şi veghează asupra fiului nostru 
iubit. 

— Te ascult, stăpâne! 

Ofiţerul de gardă la intrarea cortului intră şi-ntrebă dacă Kirin Kani îi 
primește pe tiimen u-noionii Algui și Malagan. 

Marele han Ghazi Ghirei își pleacă ușor fruntea, în semn de aprobare. 
Nimeni nu observă cum dintre perdelele grele de mătase, care maschează 
intrarea în harem, se desprinde una din roabele circaziene şi, ieşind din 
cortul-harem, coboară treptele şi, ducând o tavă cu fructe, rodii şi smochine, 
se-ndreaptă cu paşi repezi spre cortul tiimen u-noionului Algui. 

— Mai încet, jupâne Răzbici... Te poftesc, nu cronţăi toate oasele 
acestei răposate găini negre. 

— Înfulecă şi taci. 

— Cum ţi-a plăcut vrăjitoria cu ficaţii de câine? 

— Strașnică. Da” aia cu varga de alun? 

— Hm! 

— Roadei găina și slăvește-l pe Alah că datorită mie nu zaci 
descăpăţânat şi aruncat la câini. 

Racea mormăie mulțumit. După ce le-au fost aduse toate cele cerute, trei 
găini negre vii, ficaţii de dulău, varga de alun și tipsia cu cărbuni aprinşi, a 
fost sigur că împărăteasa, copleșită de grijă, își va striga roabele creştine şi 
le va-ntreba care din ele au văzut de treisprezece ori albind vârfurile 
munților cu vârfurile în nori. Cine alta putea spune că da, în afară de 
gruzina care-l îmbie la șoapte de taină? A așteptat-o, şi ea a venit. Fiind 
sigur că atât împărăteasa cât și frumosul Algui îi vor iscodi prin pâsla 
cortului, s-a dedat cu Răzbiciul ăsta isteţ, care sfâşie pieptul găinii cu multă 
necuviință, s-au dedat la vrăjitorii cumplite, de le-a-ngheţat lor înșiși 
măduva în oase. Lor și bietei gruzine. Ştie că tot ce a spus împărătesei se va 
adeveri, şi oricât ar fi de deştept Ghazi Ghirei, nu va hotărî să-i ucidă decât 
după ce va fi sigur că baatur Sarîh lipseşte din otac. Poate, atunci îi va pune 


la chinuri să afle adevărul. Racea se-ntinde cu voluptate în așternutul 
comandantului de zece mii. Fără să vrea, a aflat și puterea oștirii hanului. 
Lângă Algui mai era un singur războinic cu paitză de aur pe piept. Ceilalți 
aveau paitze de argint, și el i-a numărat în linişte: erau douăzeci și patru în 
cap. Deci doi tiimen u-noioni, comandanţi de zece mii și douăzeci și patru 
de minghan u-noioni, comandanţi de mie... 

— Câţi oșteni are măritul han în otacul lui, preaînțelepte curtean 
Răzbici, dacă atâta carne de găină neagră nu ţi-a întunecat încă minţile? îl 
întreabă şoptit. 

— Douăşpatru de mii, filozofule. 

Racea se umflă în bărboi. 

— Tartore. 

Se aud paşii roabei. Vorbele schimbate cu străjile. Gruzina intră galbenă, 
gata să se prăbușească. 

— Îmi pusesem toate nădejdile în voi, spune ea în turcă... 

Le face semn să se apropie şi pune între ei tava cu fructe mirosind a 
soare asiatic şi livezi fermecate. 


PORUNCA MĂRIEI-SALE 

Jupâniţa Ruja — aleasa Profetului, îl duce pe Șeitan de frâu. Mârzea 
călăreşte cu mâinile la piept, într-o stare extatică. 'Trec pe lângă ei, la galop, 
koşunele avangărzii, acoperindu-i cu pulbere de zăpadă. Robii sunt legaţi la 
funii. Femeile și copilele urcate în sănii. Toată tabăra lui Ghazi Ghirei 
frământată, răscolită de strigătele păstorilor care mână turmele de vite și oi 
prădate în Banat, de behăit și mugete, de nechezatul cailor, de sunetul 
gutural al corniștilor chemând unităţile să intre în ordinea de marş, pare un 
popor întreg pregătindu-se de migraţie. În casa pe tălpici a tătarcei lacome, 
jupâniţa Ruja a luat răvașul voievodului şi, după ce i-a sărutat peceţile, l-a 
ascuns la sân. 

— Am dat de ştire tuturor bărbaţilor și muierilor de credinţă că s-apropie 
ceasul mântuirii noastre, a spus fata aceea pe care-o cunoscuse îmbobocită, 
sfioasă, plină de nuri și veselă. 

— Cu ajutorul Domnului, dar mai ales cu al acestor scule iubite de 
slujitorul său, a bodogănit popa Stoica, numărând treizeci de junghere 
țărănești, date din proaspăt pe gresie. 

Jupâniţa şi-a deschis şuba. Ei au văzut cu mirare cele două buzunare 
largi, cusute sub miţa deasă, în care Ruja a dosit jungherele. Havă zăcea 
între blănuri, legată cobză, cu o maramă pe ochi și căluş în gură. S-au 
hotărât ca Ahmet, făcând pe paznicul, să-njuge bivolii, ajutat de popa 
Stoica. Când se vor mișca săniile tribului Șurakiul să facă în aşa fel, încât să 
rămână pe loc, meşterind la o tălpice. Radu Gheţea să dea târcoale în jurul 
saniei, fără să se îndepărteze, riscând să fie luat rob de vrun tătar mai 
îndrăzneţ. Mai ales să vegheze asupra cortului în care sunt prizonieri cei doi 
viteji. El, Mârzea, va merge să-l vadă pe banul Sava. Dacă se va-ntâmpla să 
nu poată primi răspuns la răvașul măriei sale, lucru mai mult decât sigur, 
atunci „aleasa Profetului” să caute gorunul care străjuie satul Furculeşti. Să 
vină sub el mâine la amiază, cu răspunsul. Pentru că în noaptea asta numai 
până acolo pot ajunge taberele hanului. Să nu se sperie dacă se va simţi 
cuprinsă și ridicată între crengile gorunului. 

Soarele scăpată cufundându-se într-un cer plin de sânge. Se lasă ger 
tăios şi, o dată cu gerul, pâcle dese, arcuite peste codrii, peste donjoanele 
cetății Turnu și taberele vânzolite ale marelui han. Jupâniţa Ruja, despletită, 


îmbătrânită, îl conduce spre nişte sănii lungi, acoperite cu coviltire de pâslă 
neagră și înconjurate de ciapare — nişte lese lungi, împletite din nuiele, care- 
nconjoară săniile așezate în cerc. Sunt zece sănii, străjuite de un lanţ des de 
călăreți. Războinici pedestruiţi strâng ciaparele, repede şi în tăcere. Alţii 
înhamă la sănii câte șase perechi de cai. Jupâniţa Ruja se lasă în genunchi. 
Ridică braţele spre cerul vineţiu acum, strigând cu putere numele lui Isus 
Christos. La a treia strigare, vine la galop un harban u-noion. ÎL întreabă pe 
Mârzea ce vrea. Din ce unitate face parte și ce caută aici, când poruncile lui 
Chani Ali Chan spun să i se ia capul pe loc oricărui curios. 

— M-a adus aleasa Profetului. Am venit să vă bine-cuvânt caii și 
armele. 

Văzând-o pe „aleasă” înconjurându-l pe Mârzea, cu mâinile la piept și 
smerită, harban u-noionul i-a repezit printre dinţi: 

— Pe Alah, du-te, stăpâne, dacă vrei să nu mă spânzure Kirin Chani cu 
coarda propriului meu arc. 

În clipa aceea, dincolo de pologul celei de a treia sănii s-a arătat statura 
uriașă a banului Sava, dus între lănci de patru războinici. Gărzile călare fac 
loc. Aleasa Profetului se duce spre acel patriarh al luptei antiotomane, 
făcând asupra lui semnul crucii. Când banul Sava, cu barba lui albă până-n 
brâu, îngenunche, din otacul marelui han izbucnesc strigăte pline de mânie 
şi vocile crainicilor sună metalic și sfâşietor semnalul: „Toată lumea cu 
băgare de seamă. Au fugit doi robi din robii lui Chani Ali Chan. Nimeni nu 
iese din otac. Lăsaţi cale liberă urmăritorilor.” 

Căpitanul Mârzea se-nclină adânc în faţa harban u-noionului, spunându- 


— la această așchie sfântă din piatra Sfântului Mormânt şi Alah să fie cu 
tine. 

Îi întinde o peruzea, pe care o scobise cu unghia din plăselele 
jungherului. 


Capitolul 2 


— Vasăzică Chani Ali Chan ne-a pus gând rău, frumoaso. 

— Vai mie! 

— Nu te mai tângui. 

Roaba tresare. Îşi îndreaptă umerii. Îl fulgeră cu ochi negri, adânci. 

— Sunt fiică de nobil, războinicule. Cuibul neamului Runașvilli e clădit 
aproape de cuiburile vulturilor. 


— Câte străji sunt afară? 

— Două. 

— În spatele cortului? 

— Patru. 

— Câte încăperi are cortul? 

— Tot patru. 

Racea îi cuprinde umerii. O trage lângă el. 

— Îţi joci capul pentru slobozenie? 

— Pe inima mea, am să-ți fiu soţie credincioasă... 

— Femeie. 

— Nu sunt femeie... Împărăteasa nu se lasă slujită decât de fecioare 
neprihănite, când se satură de ele, le dă oglanilor. Mă cheamă Elena. 
Porunceşte. 

— Când te-o gâtui acest războinic, strigă. Nu prea tare. Dar nici prea 
încet. Luptă-te. 

— Să nu-l răpun prea repede, spune Elena... 'Ţi-am înțeles gândul. 
Domnul cu noi... 

Jupân Răzbici ţâfneşte pe nări, mânios. 

— Ce-i trece prin tigvă, diavole”! 

Racea se lipeşte de pâsla cortului, lângă perdea. De afară răzbat tot mai 
limpezi zgomotele pregătirilor de plecare. 

— Acum ori niciodată, Răzbiciule. Prinde-o... Gâtui-o, dar nu prea 
tare... 

Jupân Răzbici se umflă în coantăș. Înţelege. Elena, gruzina, ţipă. Jupân 
Răzbici rămâne cu gură căscată. Se uită prostit la Racea. Roaba ţipă mai 
tare. Fuge prin cort. Răstoarnă buhurdarul cu jar. Jarul cade pe pâsla care- 
ncepe să fumege. Racea ascultă pașii grăbiţi ai străjilor scârțâind în zăpadă. 
Un glas răgușit: 

— Grăbeşte-te, Kadun... Vezi cei fac djinnii ăștia blestemați. 

Perdeaua se smulge. Straja își vâră coiful de oţel blănit în cort. Vede 
roaba trântită într-un genunchi de unul din robi. În cort e fum înecăcios și- 
ntunerec. Când îşi vâră şi umerii sub perdea, Racea îi încleştează gâtul. Îl 
strânge până-i aude vinele pârâind. ÎL trage înăuntru. 

— Hei, Kadun, ce se-ntâmplă acolo? strigă cel de afară. 

Straja horcăie. Răzbici îi astupă gura. Racea îi face semn să-l dezbrace. 
Cum pașii celeilalte străji se apropie, gruzina reia jocul. Fuge. Iese pe sub 
perdea. Râde. Își aranjează părul. 


— În numele lui Alah, ţi s-a făcut de bici, deşuchiato, îi spune straja. Ce 
face Kadun? 

— Îl leagă pe blestematul de vraci. 

— Ce-a vrut să-ţi facă? 

— Să-mi ghicească viitorul. 

— Şi de ce ai ţipat? 

— Mi-a fost frică. 

În cort, Racea îl şterge pe bravul Kadun din controalele oștirii tătare, în 
vreme ce Răzbici își pune şuba şi coiful răposatului, încingându-și 
iataganul. 

— Ce căpăţână! mârâie burzuluit. Coiful ăsta îmi intră până pe umeri. 

— Alah! mormăie Racea. 

Gruzina ridică perdeaua. 

— Hah! Strigă... Ce văd? 

— Ce vezi? 

— Djinnii, bolboroseşte fata şi se repede în cort. 

Când a doua strajă smulge perdeaua, se loveşte nas în nas cu jupân 
Răzbici. Necunoscându-și tovarășul metamorfozat subit, holbează ochii şi 
rămâne cu ei așa, pentru că degetele necruțătoare ale căpitanului Racea îi 
încleştează beregata. Operația se repetă cu mare viteză. Racea îi ia şuba, 
coiful şi armele. Se convinge încă o dată că şi-au dat duhul. Îi trage până-n 
patul din blănuri al tiimen u-noionului Algui. Gruzina Elena, galbenă, 
scuturată brusc de un fior le spune că dacă se lasă prinşi vor pieri toţi trei în 
cele mai cumplite chinuri. 

— Aleluia acum, rânjeşte Racea fioros şi iese hotărât din cort. 

Afară găseşte întunericul și forfota taberei. 

— Ridică-ţi gulerul, tartore, îi șopteşte jupân Răzbici. Cine dracu a mai 
văzut tătar cu bărboi ca al tău? 

lau roaba între ei. Racea grăbeşte spre locul unde otacul hanului se 
sparge, pregătindu-se de drum. Întinde pasul, silindu-i pe cei doi să alerge. 
Prin spatele lor trec la galop câţiva călăreți. 

— Mai adu-i, Doamne, se bucură căpitanul... Să ne şteargă urmele, 
Răzbiciule, și să huzurim întru desfătul dragostelor. 

O patrulă. Racea schimbă direcţia. Câţiva bivoli mânaţi de tătarce. 
Racea răsuflă. 

— Ah!... strigă pierit gruzina Elena. 

Scapă tava. Se-nmoaie. Înainte de a cădea, Racea o prinde în braţe. 


— Muierea! se zborşește jupân Răzbici de sub coiful pe care-l trage 
mereu pe ceafă. Ce ne facem acum? 

Fără să răspundă, Racea o ia în braţe. Prin faţa lor trece un convoi 
întunecat de sănii-case, trase de bivoli. Când Racea cu gruzina în braţe se 
strecoară prin faţa celei dintâi perechi de bivoli, se-ntâmplă două lucruri. 
Din spate izbucnesc strigăte de alarmă. Cineva bate un scut cu latul 
iataganului. Tocsinul sună alarma. lar aici, la nici zece pași de ei, lângă o 
sanie trasă într-o rână, un glas puternic de bas cântă: 

„Auzi-mă și călăuzindu-te după acest glas, vei afla izbăvirea și 
mântuireaa taaa.” 

În viarmătul taberelor marelui han, Ahmet conduce bivolii atelajului 
spre zidurile cetății Turnu. Din răsărit și de pe Dunărea îngheţată trece un 
vânt tăios, răcind codrul şi lunca să vuiască surd. Ridică suluri de zăpadă de 
sub miile de copite, le învârtejeşte și le repede în ochii călăreţilor nogai. 

— Adu-l, Doamne, spune popa Stoica tologit în lege pe pâslă. 

În casa pe tălpici a tătarcei se ţine sfat de oaste. Mârzea veghează la 
intrare cu paloșul pe genunchi. Gruzina Elena stă lipită de Racea, spre ciuda 
jupânului Răzbici. Cele trei copile se ţin de Radu Gheţea cu o spaimă plină 
de bucurie, îi caută mâinile pe-ntuneric şi i le sărută. Căpitanul se reculege 
greu. Îl apasă toată durerea omenească purtată crâncen în taberile pe care le 
simte târându-se sub crivăţ. 

— Adu-l, Doamne, se roagă popa Stoica. 

Crivăţul dezlănţuit se opinteşte să răstoarne casa pe tălpici. Chiuie 
bezmetic pe afară, şi ei stau umăr în umăr, ascultându-l cu nădejdi 
înnebunitoare. 

— Dac-am ajuns până aici, spune Mârzea, mergem până la capăt 
Radule, spune-le acestor două stafii cam ce avem de făcut... Și, ascultați- 
mă bine, diavolilor. Dacă mai faceţi ceva de capul vostru, vă jur pe paloş că 
nu mai mișc un deget pentru voi. Auzi, bărbosule? 

— Ai isprăvit liturghia, preacuviosule? Da!... la să-mi zici mie dacă am 
împlinit, ori ba, porunca măriei-sale. 

— Pe jumătate. 

— Adică? 

— Adică am dat răvașul, stafie fără cap ce eşti... Rămâne să iscodim 
tăria oștilor. Să slobozim robii. Să lovim haitele astea flămânde... 


Racea și Răzbici râd pe-nfundate. 

— Hai să-i tragem un pui de somn, Răzbiciule, spune Racea, lăsându-și 
capul în poala gruzinei... Spune-i acestui căpcăun că-i suntem mulţumitori 
pentru grija care ne-a purtat-o. Mai spune-i c-am avut noi grijă să numărăm 
până la unul oștenii slăvitei și binevoitoarei noastre gazde Chani Ali 
Chan... Și acu» te ascult, profetule, lăsându-mă mângâiat de mâinile acestei 
podoabe a Gruziei. 

Miezul nopţii. Iuzbaşul de ieniceri din donjonul de răsărit al cetăţii 
Turnu se pleacă peste crenele, scrutând noaptea plină de chiotele crivăţului. 
Ninsoarea deasă, spulberată, îi intră în ochi. Ascultă atent. Ca dintr-o mare 
depărtare, rar, crivățul aduce cu el mugetul stins al unui bivol. Scoate un 
felinar de sub giubea. Se-ntoarce spre curtea interioară unde vede grămădite 
săniile neguţătorilor de robi. Chiar sub arcadele porţii, vede limpede silueta 
gheoboșată pe cămila de Gobi, înfofolită în burnuzul de camelot, cu fânarul 
agăţat la şa. Strigă: 

— Alah cu tine, Mustafa Muhamed al Ghazal. 

Se aude scârțâitul vârtejurilor de la podul mobil. Huruitul lanțurilor. 
Mustafa Muhamed al Ghazal îşi leagănă fânarul. Tăcut, convoiul de sănii 
iese în noapte, luând crivățul în umărul stâng. 

— Țap chior! 

— Şacal râios! 

Mârzea şi Ahmet tabără pe conducătorul celei din urmă sănii din convoi, 
care se izbise cu codârla de sania lor, atunci când, intrând în lunca Dunării, 
cobora repezișul spre luciul negru al gheții. De sub pologul saniei se ițesc 
câteva capete. 

— Cine face atâta larmă? întreabă un glas energic în turcă. 

— Baaturul tătar, effendi, spune conducătorul saniei. 

— Mână! strigă acela. 

— Ar trebui să mergi pe jos şi să veghezi, aşa cum ţi-a poruncit stăpânul 
tău, strigă Mârzea. 

— Pe Alah, sunt singurul meu stăpân... Mână... 


Sania aceea, ultima din convoi, coboară pe gheaţa Dunării, hurducăind. 
Mârzea și Ahmet îndeamnă bivolii. Crivăţul ciocnește sinistru crengile 
uscate ale plutelor străvechi. Când ajung pe Dunăre îi retează cu șfichiul. Îi 
învăluie în trâmbe cenușii de zăpadă. Undeva, foarte departe, se vede 
clătinându-se fânarul conducătorului acestei caravane a durerii. 

Crivăţul chiuie bezmetic în tot largul Dunării. Bivolii lunecă pe gheața 
zgrunțuroasă. Cad în genunchi. Racea sare din sanie, urmat de Gheţea și 
Răzbici. 

— Numai s-ajungă diavolul ăla de popă, strigă Racea la urechea lui 
Mârzea. 

— Pregătiţi-vă, răspunde Mârzea, strângându-și poalele șubei. 

În spatele saniei se bălăngăne pata de lumină a fânarului pe care gruzina 
Elena, ieşită în crivăţ pe sub polog, îl leagănă în toate părţile. 

Căpitanii şi jupân Răzbici se opresc ca la comandă. Radu Gheţea 
îngenunche. Îşi lipeşte urechea de gheaţă. 

— Vin, spune. 

Crivăţul îi smulge cuvântul de pe buze. Arată în susul fluviului. În josul 
lui, două braţe negre, două şiruri întunecate de călăreți, abia ghicite în 
noaptea muncită de viscol, îi depășesc, se-mplântă în întunericul orb, plin 
de zăpada viforâtă. 

Viscolul le înzăpezeşte bărbile. Sprâncenele. 

— Aha! strigă Racea. 

Călăreţi. Din față. Din spate. Din flancuri. Pe crupele cailor pedestrași. 
Cu paloşele goale la mână. În şube. Sar jos. Se apropie de convoi. Lângă ei, 
o namilă pe un cal negru. 

—  Veniră oltenii! tună popa Stoica din Fărcașele Romanaţiului, 
plecându-se în șa... Aici sunt căpitanii, jupâneaso Simo. 

Alt călăreț. De sub coif, faţa albă a jupânesei. Și glasul melodios: 

— Începem, căpitane Gheţea? 

— Voia domniei-tale, jupâneaso Sima! 

Un chiuit năprasnic, răscolitor, sălbatic, mai tare decât crivățul: 

— Hihihihiuuu, bă oltenilor... Pe ei, bă lovilor! 


Căpitanii îşi fac vânt în sania acelui effendi necunoscut. Din viforniță ies 
cu strigăte stăpânite oamenii de arme ai Buzeștilor. 

Luptă de noapte, icnită. Neguţătorii de robi sunt hăcuiţi pe loc, împreună 
cu străjile. Călăreţii olteni n-au putut prinde cămila de Gobi, călărită de 
Mustafa Muhamed al Ghazal. Neguţătorul a trântit fânarul de gheaţă. S-a 
topit în viscol, pe direcţia Nicopolului. S-au auzit chemări. Strigăte: 

— Mă tată, nu ești și matale aici? 

— Gheorghiţăăă! Gheorghiţăăă! 

— Muică! 

Bivolii dejugaţi sunt mânaţi la trap spre malul românesc. Neguţătorii 
morţi, lăsaţi în viscol. Și săniile. Pe bătrâna Havă o eliberează Ahmet. O 
suie pe unul din bivoli. O-nfofoleşte. Îi strigă: 

— Ai să slujeşti acolo unde am să-ţi poruncesc, bătrâno. 

Viscolul îşi sporeşte puterea. Morţii și săniile încep să se troienească. 
Oastea Simei Buzescu se strânge sub luncă, atunci când peste Dunărea 
spulberată se aude tânga prelungă a buciumelor. 

Cort de oaste în rovina peste care viforniţa trece chiuind. Jupân Răzbici 
îşi trage cizmele blănite date de jupâneasa Sima. Se-nfofolește într-o şubă 
oltenească, nouă, care-i vine până la călcâie. Mormăie: 

— Acu mă duc la măria-sa să-i duc veştile, da” să crape rânza-n voi, că 
tot n-o să scăpați de mine... 

Bufneşte și-ntreabă unde-i este cușma. Afară se aud tropote şi glasuri 
potolite. 

— Jupâne Răzbici, spune Gheţea. Duci cu domnia-ta viaţa voievodului. 

Curteanul se umflă în centură. Racea ațâță focul făcut în mijlocul 
cortului pe o tipsie. Mârzea scoate răvașul găsit asupra lui baatur Sarîh și i-l 
întinde. 

— Poate filosoful ăsta să-nţeleagă mai mult. Jupâne... 

— Te ascult căpitanule Mârzea. 

— Spune-i măriei-sale că hanul ajunge spre Putineiu, cam în patru zile. 

— Că-n noaptea asta s-au slobozit cinci sute și şapte robi. Patru sute 
unsprezece din satele măriei-sale... 


— Bine, căpitane Gheţea. 

— Că hanul târăşte cu el încă opt mii de robi. 

— Puterea oştii o mai ţii minte, vajnicule Răzbici, zâmbeşte Racea, 
apropiind răvașul de flăcările domoale. 

— Nu-mi duce grija, se-nţepoşează curteanul. 

— Răvașul a ajuns în mâinile banului Sava. Răspunsul o să-l repezim de 
cum l-om avea. 

— Aha! strigă Racea, cercetând mai îndeaproape răvașul găsit asupra 
tătarului. 

— Ai înţeles ceva? 

— Poate. 

— Vezi să nu-i dai foc! 

— Dacă măria-sa are să-l izbească pe han noaptea și în pripă, va putea 
să sloboadă toţi robii, fără sminteală. 

— Cu atât mai mult cu cât Ghazi Ghirei e înnădit de mine pe urmele 
țesăturilor lui Ferhat Characlan și ale lui leti Ghirei Chalga. Povesteşte-i 
măriei-sale tot ce a săvârşit domnia-mea în faţa acelui bici a lui Dumnezeu. 
Slăveşte-mi faptele, Răzbiciule. Nu te arăta cârcotaş și pizmătăreţ... Aha! 

— Ce ai, Belzebutule? De ce ne fierbi, încornoratule?! 

— Vai de capul vostru, căpitani de paie ce sunteţi. Vai ţie, curtean înecat 
în pizmă şi-n minciună, spune Racea cu măreție. Să vă daţi capetele pe 
gresie, poate așa o să vi se ascută minţile alea proaste și leneşe. Vai, şi iarăși 
vai, pe ce mâini dădu măria-sa oștirea și însăși viața măriei-sale! 

— Dă-i un pumn peste plisc, Radule. 

— Vezi să nu crapi de fală, frate Raceo. 

—  Cuşma... Dolama... Ba nu. Poftesc cojoc nou... Sabia... 
Pistoalele... Haida... Închideţi-vă clonţurile. Îl întovărăşesc pe acest biet 
Răzbici la Scaun. Să nu-l răzbească vifornițele. Ori păgânii. Ori cine ştie ce 
ochi duioşi... 

— Ai turbat, afurisitule. 

— Ba! Răzbiciule, stai la polog. Nu intră nimeni... Veniţi aproape, 
înţelepţilor. Uitaţi-vă. Sloveniţi... 

— Ah! face Mârzea. 

— Pe Dumnezeu!... șopteşte Gheţea. 

Între şirurile nevinovate ale răvașului găsit asupra lui baatur Sarîh, apar 
alte rânduri scrise cu o cerneală roșie, care se văd cu atât mai bine cu cât 


răvaşul este ţinut mai aproape de foc. Mârzea descifrează, şoptind, răvașul 
scris în osmană: 


„Către slăvitul, viteazul şi nebiruitul leti Ghirei Kalga, prietenul nostru, 
sănătate. A fost la noi acel om a lui Ferhat Pașa Characlan, venind cu o 
corabie din Rhodos. Așa că ne-am înţeles cu pașa de lerkoki să-l prindem 
pe câinele de Michaly bey între iataganele ienicerimii și pieptul cailor tăi. 
Tu-mi dai capul beyului, eu îţi dau capul hanului, pe care-l ademenesc așa 
cum ne-am înțeles. Ai slobod să pustiești Vlahia Mică și toate moşiile 
Buzeștilor, slugile beyului. În Vlahia Mare nu pustii, să putem fi puternici şi 
să te ajutăm. Rămâi cu tiimenul tău la Șerpătești, să poți cădea asupra 
hanului şi să-l prinzi la mână, după voia pe care o ai. Îl aştept pe baatur 
Sarîh la locul știut, în a treia noapte de când ai să primeşti aceste veşti. 


Cu voia luminăţiei tale, Chisar, mare logofăt al Ţării Româneşti.” 


Liniște de moarte. Afară vuietul luncilor și al viforului. Racea mormăi în 
bărboi: 

— Domnia-sa Chisar-mare logofăt, şi oamenii luminăţiei sale care ne 
puseseră la gheaţă. Ne-am luminat boieri dumneavoastră. 

Apoi glasul popii Stoica: 

— Să poftească domnia-sa curteanul Răzbici la jupâneasa Sima, pentru 
răvaşe. 

— Pentru răvaşe şi pentru viața Ţării Românești, spune Racea, se 
echipează, vâră răvașul în traista de mătase pe care o poartă la piept, se 
cutremură de scârbă simțindu-l lângă inimă, se-mbumbă la coantăș și se- 
ntoarce spre fraţii săi de arme: 

— De acum, pe viaţă și pe moarte, fraţilor mei, le spune, îmbrăţișându-i. 

— Pe viaţă şi pe moarte, răspunde ca un ecou jupân Răzbici, gata de 
drum. 

... Preceas de zori. Lumină tulbure, prefirată în ninsoarea spornică, fără 
vânt. Căpitanii în şei, cu jupân Răzbici, omul de arme Cârstocea şi Ahmet. 
Zece călărași domneşti, fără sulițe, cu paloşele la șold, încalecă zoriţi. Popa 
Stoica ridică asupra lor crucea ghintuită. De scara lui Racea se ține gruzina 
Elena Runaşvilli. 

— Viteazule!... 


— Rămâi în paza jupânesei, floare de Gruzia... Munte cu munte, 
darmite om cu om. 

— La drum! comandă Radu Gheţea. 

— La drum! răspund călăraşii domneşti. 

Se urnesc la trap mic, în văzul robilor eliberaţi şi al oștilor oltenești. Cei 
eliberaţi se lasă în genunchi. 

— Fiţi binecuvântaţi! le strigă un bătrân, încă verde. 

— Vitejilor! 

— Vitejilor! murmură bărbaţii și muierile şi oştile, olteneşti. 

— Vitejilor! 

Ei se leagănă-n şei, sub ninsoarea din ce în ce mai spornică, mai deasă și 
mai albă, călărind înneguraţi spre sforul destinului de oșteni și oameni ai 
acestor pământuri. 


Note 


[1]î 'Țesătură fină și subţire de lână pură, folosită pentru confecţionarea 
îmbrăcămintei. 

[2]t Olăcar — curier. 

[3]: Drum de ţară natural, neamenajat, bătătorit de căruţe (ucraineană — 
5ljah.); Pădure cu copaci de diferite specii (germană — Schlehe). 

[4]? Coburi — saci de piele specială pentru agăţat la şa. 

[5]t Ail = sat de tătari nomazi. 

[6]t Roșii domnești = corp de cavalerie de elită, format din boiernași și 
oameni liberi, cu căpitănia la Roșiorii de Vede (Roşii de Vede). 

[7]: Dahabieh = vas arab cu pânze. 

[8]1 Ciugă = semnal de alarmă, luminos. 

[9]1 Koşun = unitate de 100 de călăreţi. 

[10]t Besmet = cal tătăresc. 

[11]1 Isa Mesih = Isus Christos. 


